
ABSTRACT

Indisolubil legată de demnitatea umană, sănătatea constituie esenţa participării la viaţa socială şi politică, fiind, în aceeaşi măsură, condiţia fundamentală a existenţei însăşi. Societatea are obligaţia de a proteja, menţine şi restabili sănătatea tuturor cetăţenilor şi de a asigura condiţii corespunzătoare unei vieţi sănătoase. 
Ocrotirea sănătăţii nu constituie numai o problemă de asistenţă medicală, ci şi o problemă cu un profund caracter social, care face parte din ansamblul condiţiilor social-economice de dezvoltare. 
Starea de sănătate a populaţiei este un fenomen biologic şi social complex, care exprimă nivelul şi caracteristicile membrilor unei colectivităţi. Definirea, delimitarea precisă şi evaluarea fenomenului comportă numeroase dificultăţi datorită caracterului său complex şi a diversităţii factorilor care acţionează asupra acestuia.
Modalităţile de organizare/funcţionare a sistemelor de sănătate, precum şi mecanismele de generare şi alocare a fondurilor pentru aceste sisteme sunt complexe şi diferă de la un stat la altul. Organizarea şi finanţarea sistemelor de sănătate în statele membre UE urmăresc tradiţiile instituţionale, politice şi socio-economice naţionale. Acestea se concentrează într-o serie de obiective sociale în materie de finanţare şi de oferire de servicii de îngrijire medicală eficiente şi la un preţ rezonabil.
Lucrarea prezintă aspecte privind organizarea, funcţionarea şi finanţarea sistemelor de sănătate din statele membre UE.
* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

I. CONSIDERAŢII INTRODUCTIVE

Protecţia socialǎ - ca ansamblu al dispoziţiilor legale, al organismelor şi instituţiilor, precum şi al instrumentelor şi procedurilor referitoare la mobilizarea şi redistribuirea unor resurse publice şi private pentru acoperirea unor nevoi ale membrilor societǎţii  - are un vast câmp de manifestare, în care pilonii principali îi constituie asistenţa, prevederea şi asigurarea. 

Parte componentă a sistemului de protecţie socială, asigurările sociale au drept obiectiv principal compensarea prin beneficii în bani/servicii a prejudiciilor suferite de persoanele asigurate în anumite situaţii de risc (incapacitate temporară sau permanentă de muncă, bătrâneţe, şomaj).
Sistemul de asigurări sociale se bazează pe colectarea fondurilor de la cei asiguraţi în sistem contributoriu şi distribuirea beneficiilor/primelor de asigurare către cei confruntaţi cu situaţia de risc asigurată/urmaşii acestora. 

Asigurările sociale pot fi de stat (publice) sau private. Împreună cu asistenţa socială, asigurările sociale alcătuiesc sistemul de securitate socială.

Spre deosebire de beneficiile de asistenţă socială care sunt non-contributorii, beneficiile de asigurări sociale – pensii, ajutor de şomaj, asigurări pentru accidente de muncă, servicii de sănătate – sunt contributorii, fiind acordate numai pe baza unei contribuţii anterioare (la un fond) a beneficiarului. Cuantumul contribuţiei şi al beneficiilor este determinat în funcţie de mărimea şi durata contribuţiei, dar şi de alte elemente legate de echitatea socială.

Sistemul asigurărilor sociale de stat are 3 componente: sistemul de pensii, sistemul asigurărilor de sănătate şi sistemul ajutorului de şomaj.
Asigurările sociale de sănătate constituie principalul sistem de finanţare a ocrotirii sănătăţii populaţiei prin care se asigură accesul la un pachet de servicii de bază pentru asiguraţi. Finanţarea unui sistem de sănătate include modul de colectare a fondurilor necesare desfăşurării activităţii în sectorul sanitar, precum şi modalitatea în care aceste fonduri sunt alocate şi apoi utilizate.
Modalitatea de finanţare aleasă, combinată cu tipul de organizare a sistemului de sănătate, determină categoriile de persoane care au acces la îngrijirile de sănătate, costul îngrijirilor, eficienţa productivă, precum şi calitatea serviciilor oferite. Toate aceste rezultate intermediare determină rezultatele finale ale oricărui sistem de sănătate: starea de sănătate a populaţiei, protecţia financiară împotriva riscurilor şi gradul de satisfacţie a consumatorilor de servicii.
Sistemele de sănătate pot fi finanţate prin 5 mecanisme principale:
▪ Finanţarea de la bugetul de stat (sistemul Beveridge): fondurile sunt colectate la bugetul de stat şi ulterior alocate sectorului de sănătate. Acoperirea populaţiei este generală, persoanele contribuind la finanţarea sistemului în funcţie de venit (şi nu în funcţie de riscul individual).

Sursele fondurilor alocate sistemului de sănătate: impozite generale (taxe de import/export; impozite aplicate agenţilor economici; impozite pe salarii şi pe venitul global); taxe cu destinaţie specială pentru sănătate; alte venituri bugetare.

▪ Finanţarea din asigurările de sănătate (sistemul Bismarck): se realizează din contribuţiile obligatorii ale angajaţilor şi angajatorilor (sub forma unui procent din salariu). În unele ţări, contribuţia poate fi calculată ca procent din venitul global al asiguraţilor.

În cadrul acestui sistem, pentru finanţarea unor obiective precise care nu sunt suportate de asigurări (programe naţionale de sănătate, construcţii şi reabilitări în sectorul de sănătate, dotarea cu aparatură de înaltă performanţă etc), guvernul contribuie cu fonduri de la bugetul de stat.

Din punct de vedere al administrării fondurilor, există două mari tipuri de asigurări sociale de sănătate:

- asigurări sociale de sănătate administrate de guvern, prin agenţii guvernamentale; guvernul stabileşte nivelul contribuţiei şi pachetul de servicii oferite;

- asigurări sociale de sănătate administrate de case de asigurări de sănătate, publice sau private; rolul guvernului este acela de a stabili caracterul obligatoriu al asigurărilor pentru toate persoanele eligibile. Cetăţenii au libertatea de a alege între mai multe fonduri de asigurări, publice sau private.

▪ Finanţarea prin asigurările private de sănătate: asigurarea privată de sănătate este oferită de companii de asigurare non-profit/profit, pe baze individuale sau de grup.

În ceea ce priveşte asigurarea privată individuală, prima este actuarială, calculată în funcţie de riscul propriu de boală. Mărimea contribuţiei depinde, de asemenea, de pachetul de servicii, la care se adaugă cheltuielile administrative, precum şi marja de profit (cheltuielile administrative şi marja de profit reprezintă cca 40-50% din valoarea primei de asigurare).
▪ Finanţarea prin plăţi directe. Există mai multe tipuri de plată directă: plata în totalitate a serviciilor; co-plata (o sumă fixă pentru fiecare consult medical); co-asigurarea (un anumit procent din costul vizitei). Plata directă în totalitate a serviciilor medicale se realizează de regulă în sectorul privat, în timp ce co-plata şi co-asigurarea sunt întâlnite cu precădere în sectorul public al furnizării serviciilor medicale.

▪ Finanţarea comunitară: metoda aplicabilă, în general, în comunităţile rurale. Membrii unei comunităţi plătesc o contribuţie în scopul obţinerii unui pachet de servicii medicale atunci când acestea vor fi necesare. De regulă, contribuţia acoperă o parte a costurilor, o altă parte fiind subvenţionată de guvern. În cele mai multe cazuri, finanţarea comunitară acoperă costurile îngrijirilor primare, ale medicamentelor şi o parte din cheltuielile de spitalizare. 
Metodele de finanţare menţionate nu se exclud reciproc şi nu apar în forme pure, ci sunt particularizate în funcţie de tradiţiile socio-economice şi politice din fiecare stat membru.
Soluţia ideală de finanţare ar putea fi un sistem cu trei niveluri
:

▪ finanţarea prin impozitare generală - pentru bunuri şi servicii publice de sănătate cu impact major asupra stării de sănătate; 
▪ finanţarea publică prin impozitare specială/asigurarea socială de sănătate - pentru serviciile de sănătate derivate din riscul individual de îmbolnăvire;
▪ finanţarea privată a sănătăţii sau plata directă - pentru serviciile cu necesitate redusă (cu eficienţă nedovedită, de lux, la cererea pacientului etc.). Plăţile directe îmbracă 3 mari forme: plata serviciilor neacoperite de pachetul de beneficii de bază acordat; coplăţile pentru anumite servicii acoperite parţial de pachetul de bază şi plăţile informale.
În funcţie de modalitatea predominantă de finanţare a sistemului de sănătate, statele membre UE pot fi împărţite în trei categorii distincte
:
1. State care îşi finanţează sectorul de sănătate predominant din contribuţiile la asigurările sociale: Austria, Belgia, Cehia, Estonia, Franţa, Germania, Ungaria, Lituania, Luxemburg, Olanda, Polonia, România, Slovacia şi Slovenia.

2. State care îşi finanţează sectorul de sănătate din impozite: Danemarca, Finlanda, Irlanda, Italia, Malta, Portugalia, Spania, Suedia şi Regatul Unit al Marii Britanii şi Irlandei de Nord.

3. State care îşi finanţează sectorul sanitar predominant din plăţi directe: Bulgaria, Cipru, Grecia şi Letonia. 
II. ANALIZĂ COMPARATIVĂ A SISTEMELOR DE SĂNĂTATE DIN STATELE MEMBRE UE

Principale caracteristici
▪ În majoritatea statelor membre UE, principala sursă de finanţare a sistemului de sănătate o constituie contribuţiile la asigurările sociale de sănătate. Pe locul secund se situează plăţile directe – asigurări voluntare, coplăţi, plăţi informale.  Asigurările voluntare private de sănătate sunt utilizate pentru: acoperirea asigurărilor de sănătate în timpul călătoriilor în afara ţării; asigurarea nerezidenţilor care lucrează într-o ţară şi nu sunt acoperiţi de asigurarea obligatorie de sănătate; asigurarea persoanelor care doresc o protecţie sporită a sănătăţii. 

În general, contribuţiile la asigurările de sănătate se calculează în funcţie de veniturile asiguraţilor, plata acestora fiind suportată de angajator şi de angajat. În statele membre există diferenţe în ce priveşte:

- uniformitatea şi variabilitatea ratei: în Belgia, Franţa, Olanda şi Austria, rata contribuţiei nu variază în funcţie de tipul fondului de asigurare sau de statutul de membru al unei categorii profesionale; 

- procentul de partajare a contribuţiei între angajator şi angajat: în cele mai multe state membre, distribuţia contribuţiei este semnificativ în favoarea angajaţilor, angajatorii plătind între 70 şi 90% din contribuţie. În Austria, Bulgaria şi Belgia distribuţia este aproape egală;

- instituirea unei limite a contribuţiei: plafonul maxim al contribuţiei este reglementat în Germania, Olanda şi Austria; 

- existenţa altor tipuri de contribuţii în afara celor calculate ca procent din salarii (prima de asigurare/persoană care nu depinde de nivelul veniturilor): în Belgia, contribuţia suplimentară de asigurări de sănătate, devenită obligatorie de la 1 ianuarie 2012, este cuprinsă între 7 şi 15 €
; în Olanda prima de asigurare de sănătate suplimentară pentru acoperirea riscurilor neacoperite de regimul legal este de 180 €. 

▪ Reformele sistemelor de sănătate care au avut loc în ultimele decenii în statele membre au produs modificări şi la nivelul sferei de acoperire a persoanelor asigurate. În Franţa, gradul de acoperire a fost extins treptat. Iniţial, numai salariaţii beneficiau de un asemenea avantaj care a fost extins ulterior la studenţi, militari de carieră, fermieri şi liber-profesionişti. Pentru persoanele fără nici o sursă de venit/cu un venit foarte mic s-a introdus, în 1978, posibilitatea de a intra voluntar în sistemul de asigurare medicală, prin plata unei prime sub forma unei sume fixe. Începând cu anul 2000, asigurarea pentru servicii de sănătate de bază s-a extins şi la persoanele cele mai sărace (cu venituri sub 9.020 €/an) care sunt scutite de plata contribuţiei. 
În Slovacia, Slovenia şi Cehia,  toţi rezidenţii au acces la asigurările de sănătate. 

În Italia, reforma din anul 1978 a înlocuit principiul solidarităţii între categoriile profesionale cu principiul solidarităţii intergeneraţii, ceea ce a constituit baza introducerii asigurării de sănătate universale şi gratuite. 
În Olanda, sunt obligatorii - pentru toţi cetăţenii - asigurarea de bază de sănătate (pachetul serviciilor de bază fiind definit de către guvern) şi asigurarea pentru cheltuieli medicale excepţionale (pentru tratarea bolilor a căror durată de tratament depăşeşte 12 luni, a bolilor psihice, precum şi pentru îngrijirile de natura serviciilor sociale). Copiii şi tinerii sub 18 ani sunt asiguraţi gratuit (contribuţia fiind suportată de guvern) cu condiţia de a fi incluşi în poliţa de asigurare a unuia dintre părinţi.  

▪ Serviciile medicale acoperite de asigurarea obligatorie de sănătate figurează în listele speciale, diferite de la stat la stat. În ansamblu, sfera de acoperire este destul de largă în toate statele membre. Listele conţin procedurile de specialitate în ambulatoriu/în spital oferite gratuit, medicamentele compensate, şi echipamentele şi dispozitivele medicale gratuite. În Italia se publică şi o listă negativă care conţine servicii medicale excluse din aria naţională de acoperire pentru că s-au dovedit ineficiente din punct de vedere clinic/nu sunt considerate necesare. 
Diferenţele apar îndeosebi în ce priveşte serviciile stomatologice, chirurgicale (de ex. chirurgie plastică), serviciile de medicină neconvenţională, medicamentele (în Cehia, medicamentele OTC prescrise de medic sunt gratuite) etc. 

▪ Regimul entităţilor asiguratorii este destul de divers. În Olanda, asiguratorii care oferă pachetul de bază sunt privaţi şi pot concura în ceea ce priveşte calitatea şi preţul serviciilor, iar asiguraţii pot schimba anual asiguratorii. Această ultimă caracteristică este prezentă şi în alte ţări – Cehia, Slovacia, Slovenia etc. În Cehia, casele de asigurări de sănătate nu au dreptul de a selecta pacienţii în  funcţie de riscul asigurat.
▪ Mecanismul de colectare a resurselor pentru sistemul public de sănătate diferă de la o ţară la alta, dar se pot identifica două tipuri principale:

a. Mecanismul - din numeroase ţări din Europa centrală şi de est - în cadrul căruia principala contribuţie la sistemul obligatoriu de asigurare de sănătate se calculează ca procent din venitul contribuabililor şi se plăteşte atât de către angajat, cât şi de angajator. De regulă, angajatorul plăteşte o contribuţie mai mare decât salariatul. 
În Cehia, contribuţia este de 13,5% din salariul brut, din care 4,5% se achită de salariat, iar 9,0% de angajator. Există un plafon anual al contribuţiei stabilit la 48 de salarii medii lunare. Persoanele fizice autorizate plătesc tot 13,5%, dar plafonat la 50% din profitul obţinut. Pentru anumite grupuri inactive economic (studenţi, copii, pensionari, şomeri, persoane în concediu maternal etc.) Ministerul de Finanţe plăteşte o contribuţie lunară egală cu ¼ din 13,5% din salariul mediu lunar. 

În Slovacia, angajatul contribuie cu 4% din salariul brut, iar angajatorul cu 10%, asigurându-se astfel o rată de colectare foarte mare (cca 95%). Persoanele fizice autorizate contribuie cu 14% din venit; şi în acest caz, rata de colectare este ridicată (cca 92%).

În Slovenia, contribuţia angajaţilor este de 6,36%, în timp ce cea a angajatorilor este de 6,56% (la care se adaugă 0,53% pentru acoperirea accidentelor de muncă); şomerii contribuie cu 12,92% din indemnizaţia de şomaj, contribuţia fiind plătită de Institutul naţional pentru ocuparea forţei de muncă; pensionarii achită 5,96% din pensia brută, iar persoanele fizice autorizate 13,45% din venitul obţinut.

În Bulgaria, contribuţia este de 16% din salariu, procent împărţit în mod egal între angajator şi salariat.
b. Mecanismul - din ţările Europei occidentale - caracterizat prin adoptarea de soluţii eclectice având diverse obiective. 

În Franţa, în scopul extinderii bazei de finanţare a sistemului de sănătate şi pentru reducerea gradului de dependenţă a acestor fonduri de fluctuaţiile salariale şi de cele aferente gradului de ocupare, s-a instituit o contribuţie socială generală bazată pe veniturile totale şi nu doar pe cele salariale. Astfel, angajatorul plăteşte în continuare 13,1% din salariu/angajat, în timp ce contribuţia salariatului a scăzut de la 6,8% la 0,85% din veniturile brute în anul 2010. Pe de altă parte, au apărut şi alte contribuţii: 8,2% din câştigurile de capital, 9,5% din cele din jocuri de noroc, 6,6% din pensie şi 6,2% din beneficiile sociale. Industria farmaceutică contribuie cu 1% din cifra de afaceri, plăteşte o taxă pe reclamă, o taxă pe vânzarea de medicamente şi o taxă suplimentară dacă cifra de afaceri depăşeşte un anumit prag. De asemenea, există şi o taxă pe activitatea companiilor poluatoare şi o taxă de 0,03% din profit aplicabilă tuturor companiilor care înregistrează o cifră de afaceri mai mare de 760.000 €. 

În Olanda, mecanismul de colectare este diferenţiat pe cele două componente: asigurarea de sănătate de bază şi asigurarea pentru cheltuieli medicale excepţionale. 
În primul caz, prima anuală de asigurare este stabilită de către asiguratori, în funcţie de riscul care trebuie acoperit. În medie, în anul 2008, această sumă a fost de 1.100 €, reprezentând cca 6% din venitul mediu. 
Pentru asigurarea privind cheltuielile medicale excepţionale, contribuţia este de 12,15% din salariu, fiind însă plafonată la o valoare anuală de 3.838 € (în 2008).

În Italia, se percepe un impozit regional aplicat valorii adăugate produse de companii (4,25%) şi pe salariile angajaţilor din sectorul public (8,5%). În situaţia în care bugetele regionale de asigurări de sănătate înregistrează deficite, este permisă majorarea valorilor menţionate cu 1 punct procentual. 
Finanţarea sistemului de sănătate se realizează şi dintr-o taxă regională care se adaugă la impozitul pe venit al persoanelor fizice, din impozitele pe autovehicule, din alte impozite, precum şi din accizele la produsele petroliere (0,13 €/litru; regiunile pot majora această sumă cu încă 0,026 €/litru).

▪ În ce priveşte mecanismele de alocare a resurselor în sistemul de sănătate, pot fi identificate câteva tipare, vizibile în mai multe ţări europene.

Pentru finanţarea serviciilor de medicină primară, cele mai folosite mecanisme sunt plata prin sistemul capitaţiei în funcţie de numărul de pacienţi de pe listele medicului (Bulgaria şi Italia) şi o combinaţie între sistemul capitaţiei şi cel bazat pe tarifele serviciilor medicale prestate (Slovenia, Olanda, Slovacia). Sistemul prin capitaţie s-a dovedit benefic pentru companiile de asigurări de sănătate pentru că îşi pot controla costurile (ştiind în avans care va fi efortul de plată), dar nu motivează doctorii generalişti să efectueze proceduri medicale mai costisitoare. În unele ţări, sistemul de capitaţie este integrat unui cadru de funcţionare menit să diminueze aceste efecte. În Italia, nivelul plăţii, numărul maxim de pacienţi, responsabilităţile şi obligaţiile medicilor generalişti sunt stipulate în contractul colectiv semnat la fiecare 3 ani (de exemplu, contractul semnat în anul 2009 prevede o plată fixă de 40,05 €/persoană asigurată, la care se poate adăuga o sumă suplimentară variabilă în funcţie de numărul pacienţilor şi de vechimea medicului în specialitate).

Finanţarea serviciilor medicale de specialitate în ambulatoriu se efectuează, în cele mai multe cazuri, pe baza tarifului pe serviciu medical prestat: Slovenia, Slovacia, Bulgaria, Olanda etc. 

În Slovacia, fiecărui serviciu medical îi corespunde un anumit număr de puncte; societăţile de asigurări negociază cu furnizorii de servicii medicale tariful pentru 1 punct (pentru evitarea unei eventuale risipe în actul medical, cele mai multe companii de asigurare de sănătate negociază volumul maxim de puncte pe care le plătesc).
În Olanda, Ministerul Sănătăţii şi Asociaţia medicilor specialişti au stabilit un tarif uniform în cadrul unui anumit interval, în interiorul căruia spitalele şi medicii specialişti pot negocia. În 2007, acest tarif era de 132,5 € (plus sau minus 6 €). 
În Franţa, tarifele serviciilor medicale sunt agreate la nivel naţional.

În Italia, din anul 1999, în finanţarea serviciilor medicale, criteriul tarifului pe serviciu medical a fost înlocuit cu criteriul cazuisticii. 
Efectul reformelor din domeniul finanţării sistemului de sănătate s-a resimţit cel mai puternic la nivelul finanţării spitalelor. În prezent, cea mai uzitată soluţie este cea bazată pe cazuistică.
În Slovacia, înainte de anul 2000, serviciile spitaliceşti erau plătite în funcţie de numărul prospectiv de zile-pat contractate. Ulterior a fost implementat modelul plăţii pe cazuistică, ceea ce a încurajat spitalele să reducă perioada de spitalizare a pacienţilor, pentru că preţul plătit pe caz a rămas neschimbat, indiferent de perioada spitalizării. Întrucât  nu s-a făcut distincţie între gravitatea cazuisticii la acelaşi tip de intervenţie, s-a promovat indirect spitalizarea cazurilor mai puţin grave, externalizarea pe hârtie a cazurilor mai complicate şi reinternarea lor. În anul 2003, s-a introdus un model care determină întreaga procedură de îngrijire pentru un pacient, ceea ce solicită eforturi administrative şi operaţionale mai mari, dar rezolvă problemele anterioare. 

În Olanda, în anul 2005, s-a implementat sistemul bazat pe combinaţii diagnostic-tratament care obligă spitalele să ofere un cost total per tratament. Ministerul Sănătăţii, alături de spitale, medici specialişti şi asiguratori, a stabilit opţiunile de tratament şi costurile asociate fiecărui diagnostic. Aceste costuri includ atât cheltuielile cu tratamentul de specialitate şi utilizarea echipamentului medical, cât şi costurile indirecte cu educaţia, cercetarea şi tratamentul de urgenţă. În ce priveşte tratamentul pe termen lung, mecanismul de finanţare s-a modificat în anul 2009 de la criteriul numărului de paturi disponibile pentru pacienţi la criteriul bazat pe intensitatea şi complexitatea tratamentului oferit.

În Bulgaria, spitalele primesc finanţare în special după criteriul cazuisticii. Rata medie pe caz a fost stabilită la echivalentul a 189 € în 2003 şi s-a determinat pe baza costului cu activităţile medicale, serviciile auxiliare oferite şi maximum 2 examinări efectuate, după externare, în ambulatoriu.
În Franţa, până în anul 2004, spitalele de stat şi cele private cu caracter non-profit erau finanţate după criteriul bugetelor globale, iar cele private erau orientate către profit pe baza unei rate zilnice acoperind spitalizarea şi un tarif per serviciu medical. În prezent, finanţarea are loc după criteriul cazuisticii, fiecare pacient fiind încadrat în una din cele 2.200 de grupe.

În Italia, până în 1978, spitalele erau finanţate după criteriul zilei/pat de spitalizare, ceea ce a condus la creşterea numărului de paturi şi a perioadei de spitalizare, fără contrapondere pe eficienţa actului medical. Ulterior, sistemul de finanţare a fost înlocuit cu unul bazat pe un buget fix, iar prin reforma din anul 1978, spitalele au fost trecute în responsabilitatea financiară a autorităţilor locale. Începând cu anul 1995, întreaga finanţare a spitalelor are la bază criteriul cazuisticii (cu unele excepţii: medicina de urgenţă, schemele de prevenţie, activitatea de transplant, bolile cronice). 

Indicatori financiari ai sistemelor de sănătate din state membre UE
Nivelul cheltuielilor de sănătate dintr-o economie constituie un indicator important în stabilirea nivelului de dezvoltare a acesteia. Ţările cu economii avansate alocă resurse importante pentru finanţarea sectorului de sănătate, ca premisă pentru o dezvoltare sustenabilă pe termen lung.

În statele membre UE, ponderea în PIB a cheltuielilor cu sănătatea a crescut continuu în ultimele decenii. În intervalul 1980-2009, valoarea medie s-a majorat de la 6,4% la 9,9%. Creşterea, deşi consistentă în toate ţările, a sporit uşor decalajul între grupul statelor nou intrate în UE (în 2004 sau 2007) şi grupul statelor membre mai vechi. Astfel, în intervalul 1990-2009, în noile state membre, ponderea cheltuielilor cu sănătatea în PIB s-a majorat de la 4,6% la 6,9%, în timp ce, în statele membre mai vechi, creşterea a fost de la 7,5% la 10,6%.
Finanţarea cheltuielilor de sănătate este realizată în principal de sectorul public şi, suplimentar, de sectorul privat
. 

În majoritatea statelor membre, principala sursă de finanţare a cheltuielilor publice cu sănătatea sunt asigurările sociale de sănătate. În ţările nordice şi în Spania, sectorul de sănătate este finanţat mai mult din taxe şi impozite de la bugetul local.
Din punct de vedere al structurii surselor private de finanţare, plăţile directe (coplăţi, asigurări suplimentare/voluntare) deţin o proporţie covârşitoare. Motivele principale ale promovării plăţilor directe ca sursă importantă de finanţare a cheltuielilor cu sănătatea au fost: reducerea riscului de folosire abuzivă a serviciilor medicale (Olanda şi Bulgaria); nesustenabilitatea financiară a sistemelor de sănătate în lipsa resurselor de tip plăţi directe (Italia).

La nivelul statelor membre UE, participarea sectorului privat este de 27%. În statele cu pondere ridicată a sectorului public, valorile reduse ale sectorului privat în finanţarea sistemului de sănătate se explică prin gradul ridicat de dezvoltare al sectorului public de sănătate.
III. SISTEMELE DE SĂNĂTATE DIN STATELE MEMBRE UE 
AUSTRIA

În sistemul de sănătate, competenţele decizionale sunt partajate între Guvernul Federal, cele 9 landuri şi organizaţiile autorizate ale societăţii civile.

Guvernul Federal are competenţe în majoritatea domeniilor sistemului de sănătate. Excepţia majoră o constituie sectorul spitalicesc, pentru care Guvernul asigură elaborarea politicii generale şi supravegherea aplicării legislaţiei, în timp ce toate celelalte aspecte referitoare la organizarea şi funcţionarea sistemului medical intră în responsabilitatea landurilor şi/sau a instituţiilor de asigurări sociale.

Landurile răspund de stabilirea, implementarea şi monitorizarea serviciilor de sănătate publică, având competenţe majore în finanţarea şi reglementarea îngrijirilor medicale spitaliceşti.

Instituţiile de asigurări sociale sunt organisme autonome al căror obiect de activitate îl constituie asigurările sociale de sănătate, de pensie, de şomaj şi pentru accidente de muncă. Asigurarea socială are la bază criteriul locului de muncă. Din motive istorice, asigurarea socială este divizată teritorial şi în funcţie de categoriile profesionale. Există case de asigurări speciale pentru angajaţii feroviari, mineri şi angajaţii din sectorul public, precum şi pentru agricultori, persoane din sectorul comercial şi notari. 

Sistemul asigurărilor de sănătate are la bază principiul asigurărilor publice obligatorii şi principiul prestaţiilor în natură. 

▪ Bază legală

Legea generală din 9 septembrie 1955 privind asigurările sociale

Legea federală din 18 decembrie 1956 privind spitalele 
şi

Legile landurilor privind instituţiile spitaliceşti

▪ Principali indicatori statistici

	Indicatori

	2009


	2010



	Populaţie
	8.364.000
	8.394.000

	Venitul naţional brut/locuitor 
($ internaţionali la paritatea  puterii de cumpărare
)
	37.360
	39.790

	Speranţa de viaţă la naştere bărbaţi/femei (ani)
	78/83
	78/83

	Rata mortalităţii infantile (la 1000 născuţi vii)
	5
	4

	Rata mortalităţii persoanelor între 15-60 de ani 
(la 1000 persoane)
	75
	76

	Cheltuieli totale pentru sănătate/locuitor 
($ internaţionali)
	4.242
	4.395

	Cheltuieli totale pentru sănătate (% din PIB)
	11,0
	11,0

	Număr medici (generalişti şi specialişti) la 10.000 locuitori

	
	49


▪ Finanţarea sistemului de sănătate
Sursele de finanţare a sistemului de sănătate sunt: contribuţiile la asigurările obligatorii de sănătate - 59%; fiscalitatea - 24%; asigurările private - 7,5%; coplăţi - 9,5%.

Contribuţiile la casele de asigurări de sănătate sunt plătite de angajaţi şi de angajatori; variind în funcţie de nivelul salariului, contribuţia reprezintă între 6 şi 8,5% din venitul brut. 
▪ Sfera de acoperire a persoanelor asigurate
- Persoane asigurate: angajaţii salariaţi şi stagiarii; şomerii care beneficiază de ajutor de şomaj; pensionarii; participanţii la programele de reconversie profesională; persoanele care primesc resurse minime garantate; persoanele care satisfac serviciul militar şi angajaţii civili din armată; persoanele care desfăşoară o activitate independentă şi membrii de familie care lucrează în întreprinderea proprie; persoanele fără contract de muncă, lucrând în aceleaşi condiţii ca şi un salariat; asiguraţii voluntar.
- Persoane scutite de plata asigurării obligatorii: persoanele al căror venit este inferior venitului minim pe economie (374,02 €/lună). Pentru acestea este posibilă încheierea unei asigurări voluntare speciale.
- Asigurare voluntară: este posibilă pentru persoanele cu reşedinţa pe teritoriul Austriei, care nu au asigurare obligatorie. 
- Persoane eligibile aflate în întreţinerea asiguratului: copiii (cu limită de vârstă – până la 18 ani sau 27 de ani dacă îşi continuă studiile); soţia/soţul, cu îndeplinirea anumitor condiţii (să se fi ocupat de educaţia copiilor de cel puţin 4 ani; să fi îngrijit persoana asigurată o perioadă îndelungată şi să beneficieze de alocaţie de îngrijire de categoria 3. În caz contrar, se plăteşte o cotizaţie suplimentară de 3,4% din salariul brut al asiguratului); partenerul de viaţă, cu îndeplinirea unor condiţii suplimentare (să nu aibă legătură de rudenie cu asiguratul; durata concubinajului să fie de cel puţin 10 luni; să fi asigurat menajul casnic fără să fi primit remunerare).
▪ Condiţii privind asigurarea de sănătate
- Perioada de cotizare 
Pentru beneficiarii asigurărilor obligatorii nu este prevăzută o anumită perioadă de cotizare (cu excepţia anumitor prestaţii, stabilite de casa de asigurare). Pentru asiguraţii voluntari este prevăzută condiţia unei perioade de cotizare de minimum 6 luni.
- Perioada de acordare a serviciilor
Nu sunt prevăzute limite specifice. Dreptul la   asistenţă medicală continuă pe o perioadă de 6 săptămâni de la încetarea valabilităţii asigurării. De asemenea, pentru tratamentul aceleiaşi maladii, asigurarea se menţine chiar şi după încetarea afilierii.
▪ Aspecte privind sistemul medical
Medici autorizaţi 

Medicii care au încheiat contracte individuale cu casele de asigurări de sănătate; conţinutul contractelor individuale derivă, în mare măsură, din convenţiile-cadru încheiate între casele de asigurări de sănătate şi Camerele regionale ale medicilor.
Remunerarea medicilor se stabileşte în convenţiile-cadru: sumă forfetară per pacient, per maladie, per serviciu medical prestat sau o combinaţie a acestora.
Tratament în regim ambulatoriu
- Alegerea medicului: alegere liberă a medicilor generalişti cu contract.
- Accesul la medici specialişti: în general, este obligatorie recomandarea medicului generalist.
- Plata medicului: sistemul prestaţiilor în natură.
- Coplata 
Fiecare asigurat achită o taxă anuală de 10 € pentru cardul naţional de asigurări de sănătate (eliberat automat persoanelor asigurate şi persoanelor aflate în întreţinerea acestora).

Pentru serviciile prestate de psihoterapeuţi/psihologi coplata reprezintă 20% din onorariul contractual.

- Scutirea de coplată/reducerea coplăţii
Sunt scutiţi de plata taxei pentru cardul naţional de asigurări de sănătate, precum şi de coplata pentru serviciile psihoterapeuţilor/psihologilor, copiii, pensionarii şi persoanele cu dificultăţi materiale. 

Spitale
Spitalele publice (care nu au scop lucrativ) sunt finanţate din Fondul de sănătate al statului, instituit la nivelul fiecărui land. Casa de asigurări de sănătate participă la acoperirea cheltuielilor de spitalizare a unei persoane asigurate cu o sumă forfetară stabilită, în mod independent, pentru fiecare caz în parte. 

Spitalele private/spitalele cu scop lucrativ sunt finanţate dintr-un fond separat al Fondului de sănătate al statului, în baza contractelor de drept privat încheiate cu casele de asigurări de sănătate. În acest caz, cheltuielile Fondului care depăşesc suma forfetară achitată de casa de asigurări de sănătate se acoperă din taxe.
- Alegerea spitalului 
Liberă alegere a spitalelor publice (cu condiţia de a nu se antrena costuri sporite). În general, este necesară recomandarea medicului generalist/specialist.
- Coplata 
Cheltuielile complete pentru serviciile medicale, la tarif normal, sunt suportate de instituţia spitalicească finanţată din fondul de sănătate al landului, cu excepţia unei coplăţi minime de cca 10 €/zi (suma diferă de la land la land). Pentru persoanele aflate în întreţinerea asiguraţilor, se plăteşte o sumă reprezentând 10% din taxa de spitalizare, în primele 4 săptămâni. Începând cu cea de-a 5-a săptămână, îngrijirea spitalicească este gratuită atât pentru asiguraţi, cât şi pentru persoanele aflate în întreţinerea acestora.
- Scutirea de coplată/reducerea coplăţii
Coplata, în cazul spitalizării, este limitată la maximum 28 zile/an calendaristic.
BELGIA
Competenţele în domeniul sănătăţii sunt partajate între organele federale şi entităţile federate (regiuni şi comunităţi).

Organele federale răspund de: reglementarea şi finanţarea asigurării obligatorii de sănătate; stabilirea criteriilor de acreditare (standarde minime pentru conducerea serviciilor spitaliceşti); finanţarea bugetelor spitalelor şi a echipamentelor medicale complexe şi costisitoare; legislaţia privind calificările profesionale specifice; înregistrarea produselor farmaceutice şi controlul preţurilor acestora.

Guvernele entităţilor federate răspund de: activităţile de promovare şi prevenţie; serviciile de maternitate şi de îngrijire a sănătăţii copiilor; aspectele privind căminele de bătrâni şi îngrijirea persoanelor vârstnice; coordonarea şi colaborarea în medicina primară; implementarea standardelor de acreditare; finanţarea investiţiilor spitaliceşti.

Pentru facilitarea cooperării dintre organele federale şi guvernele regiunilor şi comunităţilor, se organizează, cu regularitate, conferinţe interministeriale.

Institutul naţional pentru asigurări de boală şi invaliditate coordonează domeniile asigurărilor de boală, maternitate şi invaliditate, având ca şi competenţă principală distribuirea resurselor financiare între diferitele fonduri mutuale de asigurări. 
Fondurile mutuale sunt „asociaţii formate de persoane fizice care, într-un spirit de prevedere, asistenţă mutuală şi de solidaritate, au ca scop promovarea bunăstării fizice, psihice şi sociale. Aceste asociaţii îşi exercită activităţile fără scop lucrativ.” (art.2 din Legea din 6 august 1990 privind societăţile mutuale şi uniunile naţionale ale societăţilor mutuale). 

Programul naţional de asigurări de sănătate este coordonat de Oficiul naţional de asigurări de sănătate - instituţie publică de securitate socială - şi de 5 uniuni naţionale ale fondurilor mutuale de asigurări de sănătate. Administrarea centralizată la nivel naţional se realizează de 2 organisme dominante: Alianţa Naţională de Mutualitate a Creştinilor (care acoperă 45% din populaţie) şi Alianţa Naţională de Mutualitate a Socialiştilor (care acoperă 27% din populaţie).
Principalele responsabilităţi ale fondurilor mutuale de asigurări de sănătate constau în rambursarea contravalorii serviciilor medicale prestate şi în reprezentarea membrilor în cadrul Institutului naţional pentru asigurări de boală şi invaliditate.

Cele două sisteme de plată a serviciilor medicale, care au la bază tariful per serviciu, sunt: sistemul plăţii directe de către asigurat a întregului cost şi al rambursării ex post a unui procent din această sumă (în medie 75%); sistemul terţului plătitor, conform căruia societatea mutuală de asigurări plăteşte costul serviciului medical direct furnizorului de servicii medicale (asiguratul fiind răspunzător numai pentru coplată/servicii medicale fără rambursare. Rambursarea depinde de tipul serviciului medical prestat şi de statutul asiguratului. Sistemul plăţii directe se aplică serviciilor medicale ambulatorii, iar sistemul terţului plătitor pentru serviciile medicale efectuate în spitale/pentru produsele farmaceutice.
Costul medicamentelor se rambursează pe baza listelor de medicamente compensate. În funcţie de categoria de produse medicamentoase, compensaţia variază între 0 şi 100%; în medie, aceasta reprezintă 30% din preţ.
Tarifele pentru serviciile medicale se negociază de societăţile mutuale de asigurări de sănătate şi asociaţiile medicilor, fiind aprobate Ministerul Afacerilor Sociale şi al Sănătăţii Publice. Durata contractelor este de 2 ani.

În principiu, fondul mutual de asigurări de sănătate rambursează între 60% şi 75% din onorariile percepute pentru serviciile medicale.

Sistemul asigurărilor de sănătate are la bază principiul asigurărilor publice obligatorii (finanţat, în principal, din contribuţiile populaţiei active: angajaţi şi persoane fizice autorizate), principiul plăţii directe şi principiul terţului plătitor (pentru spitale).
La 1 ianuarie 2012, odată cu intrarea în vigoare a Legii din 26 aprilie 2010 privind dispoziţii diverse în materia asigurării complementare de sănătate, a devenit obligatorie şi asigurarea complementară de sănătate.

▪ Bază legală

Legea din 14 iulie 1994 privind asigurarea medicală obligatorie şi indemnizaţiile 

Decretul regal din 3 iulie 1996 pentru aplicarea Legii din 14 iulie 1994

Legea din 7 august 1987 privind spitalele

Legea din 27 iulie 1969 de revizuire a Decretului-lege din 28 decembrie 1944 privind asigurarea socială a angajaţilor

Legea din 26 aprilie 2010 privind dispoziţii diverse în materia organizării asigurării complementare de sănătate.
▪ Principali indicatori statistici
	Indicatori


	2009


	2010




	Populaţie
	10.647.000
	10.712

	Venitul naţional brut/locuitor 
($ internaţionali la paritatea  puterii de cumpărare)
	35.380
	38.290

	Speranţa de viaţă la naştere bărbaţi/femei (ani)
	77/83
	77/83

	Rata mortalităţii infantile (la 1000 născuţi vii)
	5
	4

	Rata mortalităţii persoanelor între 15-60 de ani 
(la 1000 persoane)
	82
	82

	Cheltuieli totale pentru sănătate/locuitor 

($ internaţionali)
	4.237
	3.969

	Cheltuieli totale pentru sănătate (% din PIB)
	11,0
	10,5

	Număr medici (generalişti şi specialişti) la 10.000 locuitori

	
	30


▪ Finanţarea sistemului de sănătate
Finanţarea are la bază impozitarea progresivă directă, contribuţiile la asigurările obligatorii, finanţarea alternativă legată de consumul de bunuri şi servicii (taxa pe valoarea adăugată) şi, de la 1 ianuarie 2012, contribuţiile obligatorii complementare de sănătate. 
Principala sursă a sistemului de asigurări de sănătate o constituie contribuţiile la asigurările obligatorii de sănătate (al căror procent se stabileşte prin lege, în funcţie de venitul asiguratului şi independent de factorul de risc medical al acestuia) şi subvenţiile alocate de Guvernul federal. În anul 2009, contribuţiile au reprezentat 66%, subvenţiile publice 10%, finanţarea alternativă 14% (îndeosebi din fiscalitate indirectă), alte contribuţii 10% (contribuţii speciale de asigurare socială, contribuţii de solidaritate şi contribuţii ale angajatorilor pentru pensionare anticipată).

▪ Sfera de acoperire a persoanelor asigurate
Un procent de 99% din populaţie este acoperit de asigurarea obligatorie de sănătate. Sunt instituite două scheme principale: 1) schema generală pentru întreaga populaţie, cu excepţia liber-profesioniştilor şi 2) schema pentru liber-profesionişti.

- Persoane asigurate
Schema generală acoperă o categorie largă, dar limitată, de persoane: angajaţii, pensionarii, persoanele văduve, orfanii, persoanele cu dizabilităţi; şomerii; studenţii; anumiţi membri ai clerului şi ai comunităţilor religioase; anumiţi membri ai fostului serviciu public din Africa; rezidenţii în Belgia (definiţi ca persoane înregistrate în Registrul Naţional Belgian).
Schema pentru liber-profesionişti acoperă toate persoanele fizice autorizate, care  au obligaţia de a plăti contribuţia pentru asigurarea obligatorie de sănătate.

- Scutiri de la asigurarea obligatorie. Fără aplicabilitate. 

- Asigurare voluntară. Fără aplicabilitate.

- Persoane eligibile aflate în întreţinerea asiguratului: soţul/soţia, partenerul de viaţă, copiii sub vârsta de 25 de ani (6 categorii) şi ascendenţii (în unele cazuri, şi socrii), ale căror venituri profesionale sau de substituire (câştiguri, pensie, rentă, indemnizaţie) sunt mai mici de   2.221,08 €/trimestru.

▪ Condiţii privind asigurarea de sănătate
- Perioada de cotizare. În anul calendaristic în curs, serviciile medicale se acordă pe baza dovezii plăţii contribuţiei minime în anul precedent.

În cazul reasigurării, perioada de cotizare este de 6 luni, cu condiţia ca valabilitatea asigurării anterioare să fi încetat pentru nerespectarea condiţiilor de contributivitate. 
- Perioada de acordare a serviciilor. Nu sunt prevăzute limite specifice de timp.
▪ Aspecte privind sistemul medical
Medici autorizaţi

Toţi medicii înscrişi în Ordinul Medicilor, autorizaţi de Ministerul Afacerilor Sociale şi al Sănătăţii Publice.
Remunerarea medicilor are la bază plata onorariului/serviciu. Scala onorariilor se stabileşte în contractul încheiat între societăţile mutuale de asigurare şi organizaţiile medicilor.
În lipsa contractelor, precum şi în cazul medicilor neautorizaţi, onorariile se stabilesc în mod independent de către medici (cu excepţia anumitor categorii de pacienţi), sumele rambursabile fiind stabilite prin decret regal. 
Tratament în regim ambulatoriu
- Alegerea medicului:  alegere liberă a medicului curant. 
- Accesul la medici specialişti: alegere şi acces liber la medicii specialişti. 

- Plata medicului: onorariul se achită de persoana asigurată, cu rambursare ex post, conform clauzelor contractuale/procentului prevăzut de lege. 
- Coplata
Coplăţile variază în funcţie de serviciul medical prestat, fiind egale pentru toţi pacienţii, cu excepţia celor care beneficiază de rambursare preferenţială şi care achită coplăţi reduse. 
Procentul coplăţii este de cca 25% pentru consultaţiile acordate de medicii generalişti, de 35% pentru consultaţiile la domiciliu ale medicilor generalişti şi de 40% pentru consultaţiile acordate de specialişti/serviciile medicale de  psihoterapie, logopedie, podologie şi nutriţie.
- Scutirea de coplată/reducerea coplăţii
Beneficiază de reducerea coplăţii: persoanele cu dizabilităţi; pensionarii; persoanele văduve; orfanii; beneficiarii venitului garantat pentru persoane vârstnice; beneficiarii venitului de integrare
; copiii cu dizabilităţi având o incapacitate fizică/mentală de minimum 66%; persoanele care beneficiază de indemnizaţia de însoţitor al unei persoane cu dizabilităţi; beneficiarii venitului parţial/total acordat de Centrul public de asistenţă socială; muncitorii aflaţi în şomaj controlat cu vârsta de minimum 50 de ani şi care, de cel puţin 1 an, sunt şomeri în înţelesul legii; minorii străini neînsoţiţi etc. 
Facilităţile se acordă dacă venitul brut anual impozabil al familiei este mai mic de 15.672,71 € + 2.901,44 €/persoană aflată în întreţinere.

Sistemul preferenţial a fost extins la persoanele şi la casnicele al căror venit brut anual impozabil este mai mic de 15.163,96 € + 2.807,26 €/ persoană aflată în întreţinere.
Coplata pentru beneficiarii sistemului preferenţial depinde de tipul serviciului medical şi reprezintă cca 10% pentru consultaţiile acordate de medicii generalişti, cca 15% pentru consultaţiile acordate de specialişti şi cca 20% pentru serviciile medicale de psihoterapie, logopedie, podologie şi nutriţie.

Spitale 

Spitalele şi clinicile autorizate de Ministerul Afacerilor Sociale şi al Sănătăţii Publice.

Finanţarea spitalelor se asigură de la bugetul resurselor financiare (alocat de Serviciul federal de sănătate publică) şi din cota parte din onorariile medicilor cedată spitalelor. Remunerarea personalului medical se stabileşte prin contracte sau, în lipsa acestora, de către autorităţile publice competente.

- Alegerea spitalului: în principiu, liberă alegere şi liber acces la spitalele autorizate.

- Coplata
Asiguratul achită următoarele taxe: taxa de internare: 41,41 €; taxa pe zi de spitalizare: 14,14 €. În cazul spitalizării într-o instituţie de psihiatrie pe o perioadă mai mare de 5 ani, taxa este de 23,57 €/zi. 
Pentru unele servicii - cazare, farmaceutice, onorarii medicale, alte produse (de exemplu, sânge), diverse servicii (de exemplu, folosirea telefonului, cameră single) – asiguratul suportă personal anumite sume forfetare: 0,62 €/zi pentru costuri farmaceutice; 16,40 € pentru acces la servicii tehnico-medicale; 7,44 € pentru biologie clinică; 6,20 € pentru servicii de radiologie. 

- Scutirea de coplată/reducerea coplăţii

Taxa de spitalizare este redusă la 5,02€/zi pentru copiii aflaţi în întreţinere, pentru persoanele care beneficiază de sistemul preferenţial şi pentru şomerii asimilaţi.
În cazul spitalizării într-un ospiciu pentru o perioadă mai mare de 5 ani:

- pentru asiguraţii din sistemul preferenţial, pentru şomerii asimilaţi care nu au persoane în întreţinere sau obligaţia de a plăti pensie alimentară conform unei decizii judecătoreşti/unui act notarial, coplata este de 14,14 €/zi.

- pentru asiguraţii obişnuiţi, pentru asiguraţii din sistemul preferenţial care au persoane în întreţinere sau obligaţia de a plăti pensie alimentară conform unei decizii judecătoreşti/unui act notarial şi pentru persoanele aflate în întreţinerea acestora, coplata este de 5,02  €/zi.
BULGARIA
Politica naţională în domeniul sănătăţii intră în competenţa Ministerului Sănătăţii;  la nivel local, politica statului este organizată şi pusă în aplicare de Inspecţiile regionale de sănătate (28 la nivelul întregii ţări).
Sistemul de sănătate are la bază asigurările obligatorii de sănătate – gestionate de Fondul naţional de asigurări de sănătate -, completat de asigurările voluntare de sănătate – gestionate de companiile private de asigurări de sănătate. Fondul naţional de asigurări de sănătate este instituţie publică independentă, cu competenţă unică în domeniul asigurărilor obligatorii de sănătate.

Sistemul de asigurări - obligatorii şi voluntare - acoperă serviciile de diagnosticare, tratament şi reabilitare, precum şi medicamentele necesare asiguraţilor. Serviciile publice de sănătate, serviciile de spitalizare a persoanelor cu dizabilităţi psihice, medicina de urgenţă, transplanturile şi transfuziile de sânge sunt organizate şi finanţate de Ministerul Sănătăţii.
Sistemul asigurărilor de sănătate are la bază principiul asigurărilor publice obligatorii.
▪ Bază legală

Legea din 1998 privind asigurarea de sănătate

Legea sănătăţii (2004)

Legea medicamentelor şi a farmaciilor pentru medicina umană (1995)

Legea privind organizaţiile profesionale ale medicilor şi dentiştilor (1998)

Codul asigurărilor sociale (1999, cu modificările din 2003)

Legea privind integrarea persoanelor cu dizabilităţi (2004)

▪ Principali indicatori statistici

	Indicatori


	2009


	2010



	Populaţie
	7.545.000
	7.494.000

	Venitul naţional brut/locuitor 
($ internaţionali la paritatea  puterii de cumpărare)
	11.370
	13.440

	Speranţa de viaţă la naştere bărbaţi/femei (ani)
	70/77
	70/77

	Rata mortalităţii infantile (la 1000 născuţi vii)
	11
	13

	Rata mortalităţii persoanelor între 15-60 de ani 
(la 1000 persoane)
	145
	146

	Cheltuieli totale pentru sănătate/locuitor 
($ internaţionali)
	986
	947

	Cheltuieli totale pentru sănătate (% din PIB)
	7,2
	6,9

	Număr medici (generalişti şi specialişti) la 10.000 locuitori

	
	37


▪ Finanţarea sistemului de sănătate
Sursele de finanţare ale sistemului de sănătate sunt: contribuţiile de asigurare obligatorie de sănătate, impozite, coplăţi, prime de asigurare voluntară, donaţii, surse externe de finanţare.  

În anul 2008, cheltuielile totale din domeniul sănătăţii au fost acoperite după cum urmează: 36,5% coplăţi; 34,8% asigurări de sănătate; 13,6% fonduri alocate de Ministerul Sănătăţii; 9,4% fonduri alocate de municipalităţi şi 0,3%  prime de asigurare voluntară.
▪ Sfera de acoperire a persoanelor asigurate
- Persoane asigurate: cetăţenii bulgari; cetăţenii cu dublă cetăţenie care au reşedinţa permanentă în Bulgaria; cetăţenii străini şi apatrizii deţinători ai unui permis de şedere permanentă; persoanele cu statut de refugiat, cu statut umanitar sau persoanele cărora li s-a acordat drept de azil; studenţii străini şi doctoranzii admişi de universităţile şi organizaţiile ştiinţifice din ţară; persoanele supuse legii bulgare în ce priveşte coordonarea asigurării sociale.
- Scutiri de la asigurarea obligatorie

Cetăţenii bulgari care plătesc asigurarea obligatorie şi care se află în străinătate pentru o perioadă de peste 183 de zile într-un an calendaristic sunt scutiţi de plata primei de asigurare de la data plecării din ţară (pe baza cererii adresate Institutului Naţional pentru Asigurări Sociale). La revenirea în ţară, drepturile de asigurare de sănătate intră în vigoare după achitarea contribuţiei de asigurare timp de 6 luni sau odată cu achitarea unei sume reprezentând valoarea a 12 prime de asigurare.

Sunt scutite de contribuţia de asigurare obligatorie de sănătate persoanele asigurate într-un alt stat membru.

▪ Condiţii privind asigurarea de sănătate
- Perioada de cotizare
Au dreptul la îngrijirea sănătăţii pe baza asigurării obligatorii de sănătate: 
- copiii nou născuţi - de la data naşterii;

- persoanele cu statut de refugiat, cu statut umanitar sau persoanele cărora li s-a acordat drept de azil - de la data deschiderii procedurii de recunoaştere a statutului; 

- studenţii terţiari sau post-terţiari - de la data înscrierii la universitate;

- pentru toate celelalte persoane - de la data achitării contribuţiei de asigurare obligatorie de sănătate.

Drepturile la serviciile de îngrijire a sănătăţii se suspendă  dacă asiguratul nu achită mai mult de 3 contribuţii lunare datorate într-o perioadă de 36 de luni, până în luna anterioară celei în care au fost oferite serviciile medicale. Drepturile le sunt restabilite de la data achitării contribuţiilor restante. Sumele plătite pentru servicii medicale deja prestate nu se rambursează. Dacă obligaţia achitării contribuţiei revine angajatorului sau unei alte persoane, neplata contribuţiilor nu privează persoana de dreptul său la asigurări de sănătate.
- Perioada de acordare a serviciilor. Nu sunt prevăzute limite specifice.
▪ Aspecte privind sistemul medical
Medici autorizaţi 
Medicii care au încheiat contracte cu Casa naţională pentru asigurări de sănătate sau, după caz, cu Ministerul Sănătăţii.
Onorariile medicilor se stabilesc prin Contractul-cadru naţional încheiat între Uniunea medicilor, Uniunea dentiştilor şi Casa naţională de asigurări de sănătate (pentru îngrijiri medicale primare: onorariu serviciu per capita; pentru îngrijiri medicale de specialitate: onorariu per serviciu prestat).
Tratament în regim ambulatoriu
- Alegerea medicului: liberă alegere a medicului care a încheiat contract cu Casa regională de asigurări de sănătate. Persoanele asigurate îşi pot schimba medicul generalist în fiecare an calendaristic, în perioadele 1-30 iunie şi 1- 31 decembrie. În cazul schimbării reşedinţei, persoana asigurată are dreptul de a-şi alege, în orice perioadă a anului, noul medic generalist.
- Accesul la medici specialişti: pe baza recomandării medicului generalist (care poate fi utilizată în termen de 30 de zile calendaristice de la emitere). Persoana asigurată poate alege orice specialist din orice spital care a încheiat un contract cu Casa regională de asigurări de sănătate.
- Plata medicului:  sistemul prestaţiilor în natură.
Cetăţenii altor ţări/persoanele cu dublă cetăţenie care nu sunt asigurate în condiţiile legii bulgare, achită medicului/dentistului contravaloarea serviciilor medicale de care a beneficiat, cu excepţia cazului în care nu sunt acoperite de un acord internaţional în domeniu la care Bulgaria este parte.
- Coplata

La fiecare vizită la un medic generalist/medic specialist/medic stomatolog, persoana asigurată achită o taxă de utilizator de 1% din salariul lunar minim pe economie (în prezent, salariul minim este de aproximativ 123 €/lună).

- Scutirea de coplată/reducerea coplăţii

Sunt scutite de plata taxei de utilizator pentru servicii medicale în regim ambulatoriu: persoanele care suferă de o boală specificată în anexa la Contractul-cadru naţional; minorii; minorii şi membrii de familie fără loc de muncă aflaţi în întreţinerea asiguratului; victimele sistemului de apărare a ţării; veteranii şi invalizii de război; deţinuţii şi condamnaţii; persoanele sărace care beneficiază de ajutor de stat; persoanele fără surse de venit care locuiesc în centre de îngrijire; profesioniştii din domeniul sanitar; femeile însărcinate şi mamele tinere în primele 45 de zile de la naştere; persoanele cu invaliditate severă asigurate; persoanele cu neoplasm malign.

Persoanele care au împlinit vârsta de 60 de ani (femeile) şi 63 de ani (bărbaţii) plătesc o sumă redusă de 1 leva (0,51 €) per vizită. Diferenţa dintre taxa redusă şi taxa standard se suportă de la bugetul statului.
Spitale  

- Alegerea spitalului: liberă alegere a spitalului, pe baza recomandării medicului generalist curant (cu excepţia cazurilor de urgenţă).
Spitalul trebuie să fie un spital care a încheiat un contract cu Casa regională de asigurări de sănătate. Din 2011, pacienţii au posibilitatea de a opta pentru o echipă de medici şi asistente din cadrul spitalului.

Nu există diferenţe de plată între spitalele publice şi private. Plata serviciilor spitaliceşti are la bază valoarea monetară a “protocolului clinic”, stabilită în Contractul-cadru naţional. Casa naţională de asigurări de sănătate transferă spitalelor cu care a încheiat contracte, o sumă egală cu valoarea fiecărui protocol clinic realizat per pacient.
- Coplata

Persoana asigurată trebuie să plătească 2% din salariul minim pe economie pentru fiecare zi de spitalizare, dacă aceasta nu depăşeşte 10 zile/an. După a 10-a zi, pacientul nu mai achită taxa de utilizator.
- Scutirea de coplată/reducerea coplăţii

Sunt scutite de plata taxei de utilizator pentru serviciile medicale spitaliceşti: persoanele care suferă de o boală specificată în anexa la Contractul-cadru naţional; minorii; minorii şi membrii de familie fără loc de muncă aflaţi în întreţinerea asiguratului; victimele sistemului de apărare a ţării; veteranii şi invalizii de război; deţinuţii şi condamnaţii; persoanele sărace care beneficiază de ajutor de stat; persoanele fără surse de venit care locuiesc în centre de îngrijire; profesioniştii din domeniul sanitar; femeile însărcinate şi mamele tinere în primele 45 de zile de la naştere; persoanele asigurate cu invaliditate severă; persoanele cu neoplasm malign.

CEHIA
Autoritatea centrală în domeniul sănătăţii este Ministerul Sănătăţii, care, inter alia, elaborează cadrul legislativ în acest sector. Asigurarea de sănătate este obligatorie pentru toate persoanele cu reşedinţă permanentă sau care lucrează pentru un angajator având sediul social în Cehia, precum şi pentru cele prevăzute de regulamente UE/acorduri bilaterale. Persoanele fizice care desfăşoară activităţi independente au obligaţia de a contribui la asigurările de sănătate cu un procent fix din profituri. Alte surse de finanţare a sistemului de sănătate includ impozitele generale şi plăţile directe ale asiguraţilor. 
Fondul de asigurări este gestionat de 9 societăţi de asigurări de sănătate, care au statut de persoane juridice independente; sunt structuri semiprivate, cu conducere proprie, ce acţionează în calitate de contribuabili şi cumpărători ai serviciilor de îngrijire a sănătăţii.
Sistemul asigurărilor de sănătate are la bază principiul contribuţiei obligatorii. 
▪ Bază legală

Legea 48/1997 privind asigurările publice de sănătate

Legea 551/1991 privind instituţia asigurării generale de sănătate

Legea 280/1992 privind fondurile de asigurare de sănătate

Legea 592/1992 privind primele de asigurare generală de sănătate

Legea 220/1991 privind Camerele de medicină, de stomatologie şi farmaceutice

Legea 160/1992 privind instituţiile de îngrijire a sănătăţii care nu aparţin statului

Legea 378/2007 privind medicamentele

Legea 108/2006 privind serviciile sociale

Legea 20/1966 privind îngrijirea sănătăţii publice
▪ Principali indicatori statistici
	Indicatori


	2009


	2010



	Populaţie
	10.369.000
	10.493.000

	Venitul naţional brut/locuitor 

($ internaţionali la paritatea  puterii de cumpărare)
	22.890
	22.910

	Speranţa de viaţă la naştere bărbaţi/femei (ani)
	74/80
	74/80

	Rata mortalităţii infantile (la 1000 născuţi vii)
	4
	4

	Rata mortalităţii persoanelor între 15-60 de ani 

(la 1000 persoane)
	101
	101

	Cheltuieli totale pentru sănătate/locuitor 

($ internaţionali)
	1.924
	1.884

	Cheltuieli totale pentru sănătate (% din PIB)
	7,6
	7,5

	Număr medici (generalişti şi specialişti) la 10.000 locuitori

	
	37


▪ Finanţarea sistemului de sănătate
Sursele de finanţare a sistemului de sănătate sunt contribuţiile obligatorii (80,5%), impozitele (10,2%) şi plăţile directe (8,3%).
▪ Sfera de acoperire a persoanelor asigurate
- Persoane asigurate: toate persoanele cu reşedinţa permanentă în Cehia, angajaţii societăţilor care au sediul social în Cehia şi persoanele care desfăşoară activităţi independente aflate sub incidenţa legislaţiei cehe.
- Scutiri de la asigurarea obligatorie. În condiţiile legii, persoanele care fac parte din anumite grupuri inactive economic (studenţi, copii, pensionari, şomeri, persoane aflate în concediu de maternitate) sunt considerate a fi asigurate fără a plăti contribuţiile obligatorii de sănătate. Pentru acestea, Ministerul de Finanţe achită o contribuţie lunară a cărei valoare reprezintă ¼ din procentul de 13,5% din salariul mediu lunar.
- Asigurare voluntară. Nu este reglementată asigurarea voluntară de sănătate. Cetăţenii cehi au posibilitatea încheierii unei asigurări suplimentare pentru anumite servicii care nu sunt furnizate de sistemul medical; acest tip de asigurare este pus la dispoziţia cetăţenilor străini care nu pot fi incluşi în sistemul obligatoriu al asigurărilor de sănătate.

- Persoane eligibile aflate în întreţinere. Drepturi derivate pentru membrii de familie, conform Regulamentului CE 883/2004 şi acordurilor bilaterale.
▪ Condiţii privind asigurarea de sănătate
- Perioada de cotizare. Nu este reglementată o anumită perioadă de cotizare.
- Perioada de acordare a serviciilor. Legea nu prevede limite specifice.
▪ Aspecte privind sistemul medical
Medici autorizaţi
Medicii membri ai Camerei medicilor, autorizaţi de Ministerul Sănătăţii.
Medicii generalişti sunt remuneraţi pe baza unei combinaţii a onorariului per capita (între 1,94 -2,06 € per pacient înregistrat şi tip de serviciu medical) şi a tarifului pentru serviciu (care are la bază sistemul punctelor). Medicii specialişti sunt remuneraţi pe baza onorariului pentru servicii (care are la bază sistemul punctelor).

Tratament în regim ambulatoriu
- Alegerea medicului. Nu există restricţii în privinţa alegerii medicului. Pentru servicii de medicină primară, persoanele asigurate au dreptul de a alege un medic generalist/curant, dintre cei care au încheiat contracte cu societăţile de asigurări (la care cotizează persoanele asigurate). La fiecare 3 luni, asiguraţii pot schimba medicul generalist. 
- Accesul la medici specialişti: direct şi nerestricţionat. Singura restricţie prevăzută este cea a tratamentului acoperit de asigurare, dar care nu are caracter de urgenţă; în acest sens, este necesară existenţa unui contract al medicului specialist cu casa de asigurări de sănătate la care cotizează persoana în cauză. 
- Plata medicului: sistemul prestaţiilor în natură.

- Coplata. Taxele legal percepute sunt de 1,16 € per consultaţie acordată de un medic generalist/specialist/stomatolog şi de 3,49 € per consultaţie acordată în regim de urgenţă. 

Pentru îngrijirile medicale ambulatorii, există coplată numai pentru medicamente şi dispozitive medicale. Taxa prevăzută de lege este de 1,16 € pentru fiecare medicament prescris compensat integral/parţial de sistemul public de asigurări de sănătate. 
- Scutirea de coplată/reducerea coplăţii. Sunt scutite de plata taxelor obligatorii următoarele categorii de persoane: copiii în vârstă de până la 18 ani; copiii din orfelinate; copiii aflaţi în plasament; persoanele plasate în aşezăminte pentru persoane cu handicap/cămine de bătrâni, dacă venitul minim rămas este mai mic de 800 coroane (31.04 €); persoanele obligate prin hotărâre judecătorească la efectuarea unui tratament preventiv; persoanele cu dificultăţi materiale dovedite; persoanele obligate la un tratament pentru boli infecţioase.
Aceste taxe nu se aplică nici în cazul examinărilor preventive, al îngrijirii ambulatorii a anumitor pacienţi (inclusiv a femeilor însărcinate), al hemodializei, examenelor de laborator şi diagnosticării/examinării de către un medic hematolog.

Spitale
Instituţiile spitaliceşti (inclusiv cele de internare ambulatorie)  înfiinţate de stat, de administraţia regională sau municipală, de o persoană fizică sau juridică. 
Spitalele îşi obţin resursele financiare prin încheierea de contracte cu instituţiile de asigurări de sănătate.

Sursele de finanţare a spitalelor pentru tratarea bolilor grave sunt: rambursările caselor de asigurare, contractate individual, pe baza clasificării pacienţilor spitalizaţi; sumele forfetare percepute per zi de spitalizare; onorariile pentru serviciile medicale ambulatorii (care au la bază sistemul punctelor).
- Alegerea spitalului: alegere liberă a spitalului, pe baza recomandării medicului generalist/specialist.
- Coplata
Taxă obligatorie de 2,33 € pentru fiecare zi de spitalizare.

- Scutirea de coplată/reducerea coplăţii.
Sunt scutite de plata taxelor obligatorii următoarele categorii de persoane: copiii din orfelinate; persoanele plasate în aşezăminte pentru persoane cu handicap sau cămine de bătrâni, dacă venitul minim rămas este mai mic de 800 coroane (31.04 €); persoanele obligate prin hotărâre judecătorească la efectuarea unui tratament preventiv; persoanele cu dificultăţi materiale dovedite; persoanele obligate la un tratament pentru boli infecţioase.
CIPRU

Sistemul de sănătate este format din două sisteme paralele de servicii medicale: sistemul public şi sistemul privat. 
Sistemul public este puternic centralizat şi majoritatea aspectelor privind planificarea, organizarea, administrarea şi reglementarea intră în competenţa Ministerului Sănătăţii. Este exclusiv finanţat de la bugetul statului, iar serviciile sunt furnizate de reţeaua spitalelor şi a centrelor medicale direct controlate de Ministerul Sănătăţii. Angajaţii din sistemul public de sănătate au statut de funcţionari publici şi sunt remuneraţi prin salarii. Serviciile medicale din sistemul public sunt furnizate de 6 spitale, 4 centre medicale de specialitate
, 3 spitale rurale şi 38 centre de sănătate, precum şi numeroase subcentre medicale de îngrijire primară. Spitalele şi centrele de sănătate publice aflate în jurisdicţia Ministerului Sănătăţii nu au autonomie financiară sau managerială în stabilirea priorităţilor/implementarea programelor de sănătate.

Sistemul privat este finanţat în cea mai mare parte din plăţi directe şi, într-o anumită măsură, din asigurările voluntare de sănătate. Este format din furnizori independenţi de servicii medicale care îşi desfăşoară activitatea în cadrul societăţilor private unde, de regulă, medicii sunt acţionari.  Sistemul privat de sănătate este format din spitale, policlinici, clinici, centre de diagnostic. Spitalele şi policlinicile private sunt reglementate, controlate şi supravegheate de Ministerul Sănătăţii, în conformitate cu Legea din 2001 privind spitalele private. 

Sistemul asigurărilor de sănătate are la bază principiul asigurărilor sociale obligatorii. 
▪ Bază legală

Reglementări generale privind instituţiile şi serviciile medicale ale statului

▪ Principali indicatori statistici
	Indicatori


	2009


	2010



	Populaţie
	871.000
	1.104.000

	Venitul naţional brut/locuitor 

($ internaţionali la paritatea  puterii de cumpărare)
	24.980
	30.300

	Speranţa de viaţă la naştere bărbaţi/femei (ani)
	78/83
	78/83


	Rata mortalităţii infantile (la 1000 născuţi vii)
	3
	4

	Rata mortalităţii persoanelor între 15-60 de ani 

(la 1000 persoane)
	61
	61

	Cheltuieli totale pentru sănătate/locuitor 

($ internaţionali)
	1.825
	1.842

	Cheltuieli totale pentru sănătate (% din PIB)
	6,1
	6,0

	Număr medici (generalişti şi specialişti) la 10.000 locuitori

	
	26


▪ Finanţarea sistemului de sănătate
Sistemul de sănătate este finanţat, în principal, de la bugetul de stat, din plăţile directe ale pacienţilor (coplată) şi, într-o mică măsură, din asigurările voluntare de sănătate. În anul 2010, cheltuielile din sistemul de sănătate au fost acoperite după cum urmează: 41,5% de la bugetul de stat; 48,8% din coplăţi şi 5,5% din asigurări complementare de sănătate.

▪ Sfera de acoperire a persoanelor asigurate 
- Persoane asigurate
Persoanele care au dreptul la asistenţă medicală gratuită în instituţiile medicale de stat fac parte din două categorii:

- persoane al căror drept la asistenţă medicală este supus evaluării resurselor;

- persoane al căror drept la asistenţă medicală decurge din statutul profesional, social sau alt statut, fără referire la situaţia financiară (înalţi oficiali guvernamentali, funcţionari publici, membri ai familiilor cu 4 sau mai mulţi copii, persoane care aparţin unor grupuri de populaţie străină, veterani de război, persoane care s-au aflat în întreţinerea unor persoane dispărute, persoane care beneficiază de asistenţă socială publică, persoane care suferă de anumite boli cronice, persoane cu dizabilităţi).

La rândul lor, persoanele al căror drept la asistenţă medicală face obiectul unei evaluări a resurselor se împart în două categorii:

- persoane cu card medical de tip A (asistenţă gratuită): persoane singure ale căror venituri anuale nu depăşesc suma de 15.377,41 € şi familiile ale căror venituri nu depăşesc suma de 30.754,82 € pe an, plus 1.708,60 € pentru fiecare copil aflat în întreţinere. În general, aceste categorii sunt: funcţionarii activi/pensionaţi, membrii forţelor de poliţie, cadrele didactice, orice persoană aflată în întreţinerea acestor categorii, orice persoană aflată în întreţinerea personalului forţelor armate, familiile cu cel puţin 3 copii (aflaţi sau nu în întreţinere), precum şi anumite grupe de persoane având drept la îngrijire medicală gratuită;
- persoane cu card medical de tip B (tarife reduse): persoane singure ale căror venituri totale anuale sunt cuprinse între suma de 15.377,41 € şi 20.503,22 € şi familiile ale căror venituri totale anuale sunt cuprinse între 30.754,83 € şi 37.59,23 €, plus 1.708,60 € pentru fiecare copil aflat în întreţinere. 

Persoanele care nu se încadrează în categoriile de mai sus pot beneficia de servicii medicale de stat în schimbul achitării tarifelor aplicabile stabilite periodic (cetăţenii cu venituri anuale foarte mari, cetăţenii UE care, în ţările de origine, nu sunt eligibili pentru asistenţă medicală publică, imigranţii legali şi ilegali din state terţe, care trăiesc în Cipru). 
- Persoane eligibile aflate în întreţinere: soţ/soţie; copii sub 18 ani.
- Scutiri de la asigurarea obligatorie. Fără aplicabilitate.
- Asigurare voluntară. Fără aplicabilitate. 
▪ Condiţii privind asigurarea de sănătate
- Perioada de cotizare. O astfel de condiţie nu este prevăzută, dar sunt prevăzute condiţiile domiciliului permanent şi cetăţeniei. 
- Perioada de acordare a serviciilor. Nu sunt prevăzute limite specifice.
▪ Aspecte privind sistemul medical
Medici autorizaţi
Medicii angajaţi de Ministerul Sănătăţii, care au statut de salariaţi.

Tratament în regim ambulatoriu
- Alegerea medicului: liberă alegere a medicilor salariaţi ai statului. 
- Accesul la medici specialişti: pe baza recomandării medicului generalist.
- Plata  medicului: sistemul prestaţiilor în natură.

- Coplata (contribuţii suplimentare)
Persoanele care au dreptul la servicii medicale cu tarif redus (card medical de tip B) achită: 6,50 €/consultaţie la medicul generalist şi 8,50 €/consultaţie la medicul specialist; pentru analize de laborator, analize radiologice şi alte examene taxa reprezintă peste 50% din tarifele prevăzute.
Persoanele care au dreptul la servicii medicale gratuite (card medical de tip A) achită o taxă de 2,00 €/vizită în serviciul ambulatoriu/la policlinici.

Persoanele care nu au dreptul la reducere achită 14,50 €/consultaţie la un medic generalist şi 20,50 €/consultaţie la un specialist.

- Scutirea de coplată/reducerea coplăţii. 
Sunt scutite de coplată următoarele categorii de persoane: beneficiarii ajutoarelor sociale, ai unei pensii de invaliditate/de veteran, precum şi persoanele cu vârsta de peste 65 de ani; personalul militar; personalul medical.

Spitale
Spitalele şi instituţiile de sănătate publică finanţate de stat; utilizare restrânsă a spitalelor private care au încheiat contracte cu Ministerul Sănătăţii. 
- Alegerea spitalului: pe baza recomandării medicale a medicului curant, la spitalul la care acesta este angajat.

- Coplata 
Persoanele care au dreptul la asistenţă medicală gratuită - funcţionarii activi şi cei pensionaţi, membrii forţelor de poliţie, cadrele didactice, orice persoană aflată în întreţinerea persoanelor care fac parte din aceste categorii, orice persoană aflată în întreţinerea unui membru al forţelor armate, familiile cu cel puţin 3 copii (în întreţinere sau nu), precum şi anumite grupe de persoane cu drept la asistenţă medicală gratuită, achită 6,83 €, 10,25 € şi 20,50 €/zi de internare, cu cazare de clasa a III-a, a II-a şi respectiv, clasa I.

Persoanele care au dreptul la servicii medicale cu tarife reduse achită 50% din tarifele standard. 

Persoanele care nu au dreptul la servicii medicale cu tarife reduse plătesc 71,76 €, 102,52 € şi 123,02 €/zi de internare, cu cazare  de clasa a III-a, a II-a şi respectiv, clasa I, şi 205,03 €/zi de internare în unităţile de terapie intensivă. 

- Scutirea de coplată/reducerea coplăţii
Personalul militar/medical este scutit de orice taxă.
DANEMARCA
Sistemul de sănătate din Danemarca - caracterizat de un grad înalt de descentralizare - are 3 niveluri de organizare: naţional, regional şi local. Statul deţine funcţiile generale din domeniile reglementării, supravegherii şi fiscalităţii. Ministerul Sănătăţii are competenţa elaborării legislaţiei specifice şi liniilor directoare care guvernează activitatea sistemului de sănătate. Consiliul Naţional al Sănătăţii (structură a Ministerului Sănătăţii) răspunde de supravegherea personalului medical/instituţiilor medicale şi acordă consultanţă de specialitate diverselor ministere, regiuni şi municipalităţi; răspunde, de asemenea, de planificarea repartizării specialităţilor medicale pe spitale.
Regiunile (în număr de 5) sunt conduse de consilii alese la fiecare 4 ani.  Regiunile deţin şi conduc spitale, centre de îngrijire prenatală, instituţii de psihiatrie ale comunităţii şi asigură finanţarea pentru remunerarea medicilor generalişti şi specialişti, a psihoterapeuţilor, a stomatologilor. Rambursările pentru medicii privaţi şi salariile personalului medical angajat se stabilesc prin negocieri între regiuni şi diversele organizaţii profesionale. La aceste negocieri participă reprezentanţi ai Ministerului Sănătăţii, ai Ministerului Finanţelor şi ai guvernului local.  

Municipalităţile (în număr de 98) sunt conduse de consilii alese la fiecare 4 ani. Acestea răspund de asigurarea de servicii precum îngrijirea copiilor în creşe, servicii de asistenţă socială, servicii medicale în şcoli, servicii medicale în instituţii pentru persoane cu nevoi speciale (persoane cu dizabilităţi, persoane dependente de droguri/alcool), activităţi de prevenire şi protecţie a sănătăţii. Aceste activităţi sunt finanţate din taxe. Salariile şi condiţiile de muncă sunt negociate de guvernul local şi diferitele organizaţii profesionale.
Sistemul asigurărilor de sănătate are la bază principiul asigurării universale de sănătate publică.
▪ Bază legală

Legea consolidată a sănătăţii nr.95 din 7 februarie 2008

▪ Principali indicatori statistici

	Indicatori


	2009


	2010



	Populaţie
	5.470.000
	5.550.000

	Venitul naţional brut/locuitor 

($ internaţionali la paritatea  puterii de cumpărare)
	37.530
	41.100

	Speranţa de viaţă la naştere bărbaţi/femei (ani)
	77/81
	77/81

	Rata mortalităţii infantile (la 1000 născuţi vii)
	4
	4

	Rata mortalităţii persoanelor între 15-60 de ani 

(la 1000 persoane)
	86
	86

	Cheltuieli totale pentru sănătate/locuitor 

($ internaţionali)
	4.118
	4.464

	Cheltuieli totale pentru sănătate (% din PIB)
	11,2
	11,1

	Număr medici (generalişti şi specialişti) la 10.000 locuitori

	
	34


▪ Finanţarea sistemului de sănătate
Sistemul de sănătate este finanţat din taxele şi impozitele generale, precum şi din plăţile directe pentru serviciile medicale (“out-of-pocket payments”). 
Fiecare cetăţean plăteşte 3 categorii de impozite (reprezentând între 40 şi 60% din venitul brut al acestuia):
- taxele către stat reprezintă cca 15% din totalul impozitării; sumele se folosesc pentru finanţarea armatei, poliţiei şi învăţământului (ca principale capitole);

- taxele către consiliul regional reprezintă cca 25% din totalul impozitării; sumele se folosesc pentru finanţarea sistemului de sănătate şi a transportului în comun (ca principale capitole);

- taxele către municipalitate reprezintă cca 20-25% din totalul impozitării; sumele se folosesc pentru finanţarea sectorului de salubritate şi a programelor sociale pentru persoane vârstnice, şomeri, persoane cu handicap (ca principale capitole).
▪ Sfera de acoperire a persoanelor asigurate
- Persoane asigurate: toate persoanele cu reşedinţa în Danemarca.
- Scutiri de la asigurarea obligatorie. Fără aplicabilitate.
- Asigurare voluntară: permite asigurarea complementară – totală sau parţială -  pentru servicii medicale neacoperite de sistemul obligatoriu de asigurare.
- Persoane eligibile aflate în întreţinere. Fără aplicabilitate. (Toţi rezidenţii sunt asiguraţi în mod individual).
▪ Condiţii privind asigurarea de sănătate

- Perioada de cotizare. Dreptul la îngrijirea sănătăţii ia naştere la data înregistrării în Registrul naţional al reşedinţei. De la data de 1 ianuarie 2007, a fost eliminată condiţia perioadei de cotizare.
- Perioada de acordare a serviciilor. Nu sunt prevăzute limite specifice.
▪ Aspecte privind sistemul medical

Medici autorizaţi
Medicii înscrişi la Camera naţională de sănătate. 
Onorariile medicilor se fixează în contractul încheiat între Asociaţia medicilor şi Serviciul public de sănătate. 
Plata medicilor generalişti se calculează în funcţie de numărul pacienţilor înregistraţi şi al serviciilor medicale prestate.  Medicii specialiştii sunt remuneraţi cu o sumă fixă pentru fiecare serviciu medical prestat.  Medicii din spitale sunt plătiţi pe baza unui salariu lunar, la care se adaugă sume suplimentare pentru prestarea unor servicii medicale (de exemplu, efectuarea de gărzi).
Tratament în regim ambulatoriu
- Alegerea medicului. Orice rezident poate opta, o dată pe an, pentru una din următoarele două grupe: grupa 1 - care îi conferă dreptul la tratament medical gratuit efectuat de un medic generalist (de familie) care a aderat la contractul colectiv cu Serviciul public de sănătate; grupa 2 - care îi conferă dreptul la alegere liberă a unui medic generalist care nu a aderat la acest contract. Pentru această grupă, Serviciul public de sănătate acoperă numai o parte din onorariul medicului.

- Accesul la medici specialişti. Pentru persoanele din grupa 1, pe baza recomandării medicale a medicului generalist. Pentru persoanele din grupa 2, alegere liberă a medicului specialist.
- Plata medicului. Serviciul regional public de sănătate plăteşte direct medicului contribuţia serviciului public de sănătate.

- Coplata
Consultaţia la un medic generalist/specialist este gratuită pentru persoanele care fac parte din grupa 1. Regimul de asigurări de sănătate plăteşte între 35 şi 65% din costul altor tipuri de tratament, conform graficului stabilit între asiguratori şi organizaţiile medicilor. Persoanele care fac parte din grupa 2 achită suma care depăşeşte suma stabilită pentru persoanele din grupa 1.
- Scutirea de coplată/reducerea coplăţii. Fără aplicabilitate.
Spitale

Spitalele publice sunt în responsabilitatea autorităţilor regionale de sănătate şi sunt finanţate din impozitele colectate.

Spitalele private: autorităţile regionale de sănătate pot încheia contracte cu spitalele private. Spitalele private sunt finanţate din impozite numai pentru serviciile prestate în locul spitalelor publice (de exemplu, în cazul în care durata de aşteptare este excesivă).

- Alegerea spitalului: alegere liberă a spitalului public. Asiguraţii pot alege, de asemenea, un spital privat din Danemarca/din străinătate, cu acordul autorităţilor regionale de sănătate, dacă timpul de aşteptare pentru internarea într-un spital public regional depăşeşte o lună de la eliberarea recomandării de internare. 
Cu excepţia cazurilor de urgenţă, spitalizarea se face pe baza recomandării medicului generalist/specialist.
- Coplata. Nu se achită nicio taxă în spitalele publice, instituţiile medicale private aprobate şi, cu aprobarea autorităţilor regionale de sănătate, în spitalele private. 

În instituţiile spitaliceşti private neaprobate, se achită toate costurile.
- Scutirea de coplată/reducerea coplăţii. Sunt scutite de orice plată persoanele trimise de un spital public la o instituţie medicală privată. 
ESTONIA
Ministerul Afacerilor Sociale răspunde de securitatea socială şi protecţia socială. Instituţiile care administrează sectoarele asigurărilor sociale sunt Consiliul pentru asigurări sociale (agenţie guvernamentală), Casa de asigurări de sănătate (instituţie publică) şi Casa de asigurări de şomaj (instituţie publică).

Ministerul Afacerilor Sociale şi instituţiile menţionate răspund de finanţarea şi managementul serviciilor publice de sănătate (în limita subvenţiei publice alocate sănătăţii). Municipalităţile au un rol minor (cu caracter voluntar) în organizarea şi finanţarea serviciilor de sănătate.

Sistemul protecţiei sociale este structurat în jurul următoarelor 3 regimuri de securitate socială de tip contributiv: asigurări de pensii, asigurări de sănătate şi asigurări de şomaj. Asigurările de pensii şi cele de sănătate sunt finanţate dintr-un impozit social, în timp ce asigurările de şomaj sunt finanţate din contribuţiile la asigurările de şomaj.

Casa de asigurări de sănătate administrează serviciile medicale, compensaţiile pentru medicamente şi prestaţiile în numerar (pentru boală, maternitate şi pentru îngrijiri). Anual, Casa încheie contracte cu prestatorii de servicii medicale şi acoperă cheltuielile pentru îngrijirea medicală a persoanelor asigurate. 
Sistemul asigurărilor de sănătate are la bază principiul asigurării sociale obligatorii pentru toate persoanele care desfăşoară activităţi economice şi principiul solidarităţii şi al protecţiei sociale pentru anumite categorii de persoane.
▪ Bază legală

Legea din 2002 privind asigurările de sănătate
Legea din 2000 privind fondul asigurărilor de sănătate

Legea din 2001 privind organizarea serviciilor de sănătate
▪ Principali indicatori statistici

	Indicatori


	2009


	2010



	Populaţie
	1.340.000
	1.341.000

	Venitul naţional brut/locuitor 

($ internaţionali la paritatea  puterii de cumpărare)
	19.320
	19.810

	Speranţa de viaţă la naştere bărbaţi/femei (ani)
	70/80
	70/80

	Rata mortalităţii infantile (la 1000 născuţi vii)
	5
	5

	Rata mortalităţii persoanelor între 15-60 de ani 

(la 1000 persoane)
	155
	153

	Cheltuieli totale pentru sănătate/locuitor 

($ internaţionali)
	1.373
	1.294

	Cheltuieli totale pentru sănătate (% din PIB)
	7,0
	6,3

	Număr medici (generalişti şi specialişti) la 10.000 locuitori

	
	33


▪ Finanţarea sistemului de sănătate
60% din totalul fondurilor financiare destinate sistemului de sănătate se asigură din contribuţiile de asigurare socială de sănătate. Contribuţiile sunt colectate de Casa de asigurări de sănătate, care face achiziţia de servicii de îngrijire medicală. Alţi cumpărători/plătitori de servicii de îngrijire medicală: Ministerul Afacerilor Sociale, care răspunde de acoperirea costurilor tratamentelor ambulatorii şi a tratamentelor de urgenţă pentru persoanele neasigurate; municipalităţile (cu rol relativ redus); persoanele individuale (plăţi directe, reprezentând un sfert din totalul cheltuielilor pentru sănătate, îndeosebi coplăţi). 
Ponderea principalelor surse de finanţare a sistemului de sănătate în anii 2005 şi 2006 se prezintă în următorul tabel
:

	Surse de finanţare

	2005
%
	2006
%

	Subvenţii publice
	76,7
	73,7

	Taxe (de stat, municipale)
	10,5
	11,2

	Asigurări sociale de sănătate
	66,2
	62,5

	Sistemul privat
	23,0
	25,6

	Plăţi directe efectuate de asiguraţi
	20,4
	23,8

	Asigurări private de sănătate
	0,3
	1,1

	Alte surse
	2,3
	0,7

	Surse externe
	0,3
	0,6


▪ Sfera de acoperire a persoanelor asigurate
- Persoane asigurate: angajaţii pentru care angajatorii achită taxa socială; liber-profesioniştii care achită taxa socială; persoanele pentru care statul achită taxa socială; copiii de până la vârsta de 19 ani; studenţii la cursurile de zi, până la vârsta de 24 de ani; femeile însărcinate (din momentul înregistrării medicale a sarcinii); pensionarii; persoanele care mai au 5 ani până la pensionare şi se află în întreţinerea unei persoane asigurate; persoanele care beneficiază de indemnizaţie de şomaj; şomerii înregistraţi care nu primesc indemnizaţie de şomaj, dar pentru care  Consiliul pentru piaţa muncii achită taxa socială.

- Scutiri de la asigurarea obligatorie. Fără aplicabilitate.
- Asigurare voluntară: poate fi încheiată de persoanele asigurate obligatoriu, în ultimii 2 ani, pe o perioadă de minimum 12 luni şi de persoanele care primesc pensie dintr-un stat străin.
- Persoane eligibile aflate în întreţinere: soţul/soţia persoanei asigurate. Copiii sunt acoperiţi de asigurare în mod individual. 
▪ Condiţii privind asigurarea de sănătate
- Perioada de cotizare. În general, nu este prevăzută condiţia unei anumite perioade de cotizare. Pentru persoanele care lucrează pe baza unui contract de muncă, durata contractului trebuie să depăşească o lună. Pentru persoanele care desfăşoară activităţi pe baza unei autorizaţii, durata acesteia trebuie să fie mai mare de 3 luni. 
- Perioada de acordare a serviciilor. Nu sunt prevăzute limite specifice. Angajaţii beneficiază de asigurare încă 2 luni de la încetarea plăţii taxei sociale. Persoanele pentru care taxa socială este plătită de stat, sunt asigurate încă o lună de la data achitării ultimei taxe.  
▪ Aspecte privind sistemul medical
Medici autorizaţi
Medicii angajaţi de stat, de aşezămintele municipale de sănătate, de companiile private de sănătate, precum şi medicii privaţi care au încheiat contracte cu Casa de asigurări de sănătate.
Medicii din instituţiile de sănătate de stat şi municipale sunt angajaţi salariaţi. 
Casa de asigurări de sănătate plăteşte costul serviciilor prestate de aşezămintele de sănătate/medicii privaţi conform onorariilor stabilite în lista de preţuri aprobată de Guvern.

Metodele de plată, tarifele pentru serviciile prestate şi pachetul de servicii medicale sunt incluse în lista unică a serviciilor de sănătate care se aprobă de  Guvern.
Baza pentru conţinutul contractelor de furnizare a serviciilor medicale o constituie Legea privind asigurările de sănătate, principiile de contractare fiind aprobate de Consiliul de supraveghere al Casei de asigurări de sănătate. 
Casa de asigurări de sănătate negociază condiţiile contractuale standard cu reprezentanţii asociaţiilor medicale (Asociaţia medicilor de familie, Asociaţia spitalelor). Contractele asupra cărora s-a căzut de acord, sunt valabile pentru toţi furnizorii de servicii medicale. 

După selectarea furnizorilor de servicii de sănătate şi stabilirea cu asociaţiile furnizorilor a condiţiilor contractuale standard, Casa de asigurări continuă negocierile cu medicii specialiştii selectaţi, pentru stabilirea volumului de servicii şi a preţurilor medii/caz de specialitate (prin negocieri nu se stabileşte metoda de plată, ci se precizează elementele de planificare a costurilor/caz).

Tratamentul în regim ambulatoriu
- Alegerea medicului: alegere liberă a medicilor generalişti.
- Accesul la medici specialişti: pe baza recomandării medicului generalist. Recomandarea nu este necesară în cazul consultaţiilor acordate de psihiatri, ginecologi, dermatologi, oftalmologi, traumatologi sau chirurgi (pentru cazurile de urgenţă).
- Plata medicului: sistemul prestaţiilor în natură.
- Coplata: pentru consultaţiile la domiciliu/de specialitate, se achită o taxă de maximum 3,20 €. 
- Scutirea de coplată/reducerea coplăţii 
Sunt scutite de plata taxei pentru consultaţiile de specialitate următoarele categorii de persoane: copiii sub 2 ani; femeile însărcinate (din momentul înregistrării medicale a sarcinii); persoanele care beneficiază de îngrijire medicală spitalicească (după un tratament ambulatoriu). 
Sunt scutite de taxa de utilizator pentru consultaţiile la domiciliu/de specialitate, femeile însărcinate şi copiii sub 2 ani.
Spitale
Instituţiile spitaliceşti care au încheiat contracte cu Casa de asigurări de sănătate.

- Alegerea spitalului: spitalul stabilit de medicul generalist/specialist în recomandarea de internare. 
- Coplata: taxă zilnică, în limita unui plafon de 1,60 €/zi, pentru o perioadă de maximum 10 zile. 
Pentru serviciile medicale din maternităţi, coplata este de 6 €/zi (15% din costul total). 
- Scutirea de coplată/reducerea coplăţii. Sunt scutite de coplată persoanele aflate la terapie intensivă; femeile însărcinate cărora li se acordă îngrijire medicală de specialitate; minorii. 
FINLANDA

Stabilirea strategiei naţionale şi a priorităţilor din sistemul de sănătate constituie competenţe principale ale Ministerului Afacerilor Sociale şi al Sănătăţii. Ministerul conduce şi coordonează politicile de protecţie socială şi de dezvoltare a bunăstării şi sănătăţii populaţiei. Condus de 2 miniştri - ministrul pentru afaceri sociale şi sănătate şi ministrul pentru sănătate şi servicii sociale ministerul este format din 6 departamente: Departamentul administrativ, Departamentul asigurărilor, Departamentul pentru familie şi probleme sociale, Departamentul sănătăţii, Departamentul financiar şi de planificare şi Departamentul pentru sănătatea şi siguranţa profesională.
Conform Legii privind asistenţa medicală primară, fiecare municipalitate trebuie să deţină, în mod independent sau ca parte a unei federaţii locale de municipalităţi, un centru de sănătate care să ofere servicii gratuite de îngrijire medicală primară. 
Conform Legii privind îngrijirea medicală de specialitate, fiecare municipalitate face parte dintr-un district spitalicesc. Asistenţa medicală de specialitate se acordă în cadrul spitalelor din raza teritorială a districtului spitalicesc. Managementul şi finanţarea districtelor spitaliceşti se asigură de fiecare municipalitate care face parte din această structură. 
Legea privind sistemul privat de sănătate reglementează serviciile private de sănătate (organizate îndeosebi pentru îngrijiri medicale ambulatorii). Sistemul naţional al asigurărilor de sănătate acoperă parţial costurile serviciilor medicale private (cca 1/3, în funcţie de tipul serviciului medical). Furnizorii de servicii private pot stabili preţurile în mod independent, dar casa de asigurări rambursează sume fixe.
Legea privind sistemul ocupaţional de sănătate obligă angajatorii să achite asigurări ocupaţionale de sănătate pentru angajaţii săi. Pentru aceste asigurări obligatorii, Sistemul naţional de sănătate rambursează angajatorilor 50% din  costurile serviciilor medicale (maximum cca 60 €/angajat/an pentru serviciile prestate în baza asigurării obligatorii şi maximum cca 90 € pentru serviciile prestate în baza asigurării voluntare).
Beneficiază de finanţare publică: sistemul municipal de sănătate (finanţat din impozite pe venituri şi clădiri, precum şi din subvenţii publice; subvenţiile publice reprezintă între 25-30% din cheltuielile municipale totale pentru sănătate), sistemul privat de sănătate şi sistemul ocupaţional de sănătate (parţial finanţate prin sistemul naţional al asigurărilor de sănătate). 

Sistemul asigurărilor de sănătate are la bază principiul contribuţiilor obligatorii universale de sănătate. 

▪ Bază legală
Legea din 30 decembrie 2010 privind asistenţa medicală

Legea din 28 ianuarie 1972 privind asistenţa medicală primară

Legea din 21 decembrie 2004 privind asigurările de sănătate

Legea din 1 decembrie 1989 privind asistenţa medicală specializată

▪ Principali indicatori statistici

	Indicatori


	2009


	2010



	Populaţie
	5.326.000
	5.365.000

	Venitul naţional brut/locuitor 

($ internaţionali la paritatea  puterii de cumpărare)
	35.940
	37.070

	Speranţa de viaţă la naştere bărbaţi/femei (ani)
	77/83
	77/83

	Rata mortalităţii infantile (la 1000 născuţi vii)
	3
	3

	Rata mortalităţii persoanelor între 15-60 de ani 

(la 1000 persoane)
	91
	91

	Cheltuieli totale pentru sănătate/locuitor 

($ internaţionali)
	3.357
	3.251

	Cheltuieli totale pentru sănătate (% din PIB)
	9,7
	8,9

	Număr medici (generalişti şi specialişti) la 10.000 locuitori

	
	29


▪ Finanţarea sistemului de sănătate
Sistemul de sănătate beneficiază de o finanţare duală: contribuţiile pentru asigurările obligatorii de sănătate şi fiscalitate (impozite).
▪ Sfera de acoperire a persoanelor asigurate 

- Persoane asigurate: toate persoanele cu reşedinţa pe teritoriul Finlandei.
- Scutiri de la asigurarea obligatorie. Fără aplicabilitate.
- Asigurare voluntară.  Fără aplicabilitate.

- Persoane eligibile aflate în întreţinere. Fără aplicabilitate (toţi rezidenţii sunt asiguraţi individual).
▪ Condiţii privind asigurarea de sănătate
- Perioada de cotizare. Nu este prevăzută o anumită perioadă de cotizare.
- Perioada de acordare a serviciilor medicale. Nu sunt prevăzute limite specifice.
▪ Aspecte privind sistemul medical
Medici autorizaţi
Medicii autorizaţi de Autoritatea naţională de supraveghere a serviciilor sociale şi de sănătate.
Medicii din centrele de sănătate sunt angajaţi şi plătiţi de municipalităţi. Medicii din sectorul privat sunt remuneraţi pe baza onorariului/act medical prestat.
Tratamentul medical ambulatoriu
- Alegerea medicului: într-o anumită măsură, este limitată la medicii din centrele de sănătate din municipiul de reşedinţă. În condiţiile legii, pacienţii pot beneficia de servicii la centrele de sănătate aflate în afara municipiului de reşedinţă.
 O dată pe an, pacientul are dreptul de a schimba centrul de sănătate aflat în municipalitatea de reşedinţă/în zona de responsabilitate comună a districtelor spitaliceşti învecinate.
- Accesul la medici specialişti: pe baza recomandării medicului (din centrele de sănătate publice sau din aşezămintele private de sănătate).
- Plata medicului. Sistemul prestaţiilor în natură pentru medicii din spitalele şi centrele de sănătate publice. În ce priveşte medicii privaţi, cheltuielile sunt suportate direct de pacient, căruia, ulterior, i se rambursează o parte din suma achitată. 

- Coplata
La centrele de sănătate se achită o taxă de maximum 13,70 € pentru primele 3 consultaţii în cursul unui an calendaristic sau o taxă anuală de 24,70€, în funcţie de municipalitate. În regimul spitalicesc ambulatoriu, taxa este de 27,40 €/consultaţie şi de 89,90 €/intervenţie chirurgicală. O taxă de 18,80 € se achită pentru o consultaţie acordată în timpul nopţii/la sfârşit de săptămână.
Pentru consultaţia la un medic privat, asiguratul achită întregul onorariu, 60% din onorariul standard fiindu-i rambursat. Pentru analize medicale şi tratamente, pacientul suportă o taxă de 13,46 € şi 25% din suma care depăşeşte tariful standard/serviciu medical prestat.
- Scutirea de coplată/reducerea coplăţii
Sunt scutiţi de aceste taxe tinerii sub 18 ani. Pacienţii care, în decursul unui an, au efectuat coplăţi care ating plafonul anual legal stabilit (în 2011, acesta a fost de 633 €), sunt ulterior scutiţi de taxa de utilizator.
Spitale
Spitalele publice (finanţate de municipalităţi); spitale private (în număr relativ redus).
- Alegerea spitalului: pe baza recomandării obligatorii a medicului.
- Coplata 
În spitalele publice, taxa de utilizator este de 32,50 €/zi. Pentru internare îndelungată (de peste 3 luni), taxa se stabileşte în funcţie de venitul pacientului, dar nu poate depăşi 85% din venitul lunar net al acestuia; dacă venitul soţului/soţiei asiguratului este mai mic decât al acestuia, taxa nu poate depăşi 42,5% din veniturile lunare cumulate. La calcularea acestor sume, se ia în consideraţie faptul că asiguratului trebuie să îi rămână o sumă minimă de 97 €/lună pentru satisfacerea nevoilor personale. 
Pentru îngrijirea spitaliceastă pe termen scurt (sub 3 luni), se poate percepe o taxă de 15 €/zi. 
În spitalele de psihiatrie, taxa de utilizator este de 15 €/zi.

- Scutirea de coplată/reducerea coplăţii. Pacienţii sub 18 ani achită numai contravaloarea primelor 7 zile de tratament per an civil. 
FRANŢA
Sistemul francez de sănătate poate fi prezentat ca un model mixt bazat structural pe o abordare bismarckiană având scopuri de tip Beveridge (universalitate şi unitate; asigurarea obligatorie de sănătate acoperă în procent de aproape 100% toată populaţia rezidentă - legală şi ilegală).
Jurisdicţia politicii şi a reglementării domeniului de sănătate este partajată între stat (parlament
, guvern şi diverse ministere) instituţia asigurării obligatorii de sănătate şi, într-o mai mică măsură, comunităţile locale (îndeosebi cele de la nivel regional).

Statul supraveghează şi administrează 3 fonduri separate, care acoperă: cazurile de boală; alocaţiile şi ajutoarele pentru familiile cu nevoi materiale; pensiile de bătrâneţe.
 Guvernul coordonează ansamblul sistemului de protecţie socială şi exercită controlul asupra relaţiilor între diferitele organisme, asigură conducerea  sectorului spitalicesc şi se ocupă de formarea cadrelor medico-sanitare. 

Ministerul Muncii, Solidarităţii şi Funcţionarilor Publici, Secretariatul de stat al sănătăţii şi alte instituţii (Agenţia pentru medicamente, Agenţia franceză a sângelui) formează pilonii politicii naţionale de sănătate. Înaltul comitet pentru sănătate publică, prezidat de ministrul sănătăţii, stabileşte obiectivele politicii de sănătate publică. Agenţia naţională de acreditare şi evaluare a sănătăţii are misiunea de a evalua calitatea practicii medicale şi performanţele din sistemul public/privat de sănătate.

La nivel regional, cele 22 de direcţii regionale de sănătate pun în aplicare politicile din domeniul sănătăţii şi exercită tutela asupra instituţiilor spitaliceşti şi organismelor de securitate socială.
În Franţa există cca 2.700 de instituţii medicale (pentru diagnostic, supraveghere şi tratament), dintre care 1/3 sunt publice şi 2/3 private.
Orice persoană care munceşte şi locuieşte în Franţa are obligaţia de a se înscrie în sistemul public de asigurare socială, care include şi asigurarea de sănătate.  Asigurarea de sănătate este gestionată de Casa naţională de asigurări de sănătate (CNAM).

În medie, asigurarea de sănătate acoperă 75% din cheltuielile unui pacient; vizitele la medicul generalist (de familie) sunt acoperite în proporţie de 100%, alte prestaţii medicale fiind acoperite în procente diferite. 

Pentru suportarea costurilor serviciilor neacoperite de asigurarea de sănătate, se pot încheia asigurări complementare. Acestea sunt de două tipuri: asigurări private (la firme private) sau asigurări mutuale (la fondurile mutuale; "mutuelle" - societăţi non-profit care reinvestesc în totalitate cotizaţiile membrilor şi care, spre deosebire de asiguratorii comerciali, nu selectează pacienţii în funcţie de gradul de risc al acestora). 

Sistemul asigurărilor de sănătate are la bază principiul asigurării sociale obligatorii, fondat, în principal, pe criteriul apartenenţei profesionale şi, în subsidiar, pe criteriul rezidenţei. 
▪ Bază legală

Regimul general al asigurării medicale a lucrătorilor salariaţi

Codul asigurărilor sociale, Cartea III, articolele L.321-1 şi următoarele

▪ Principali indicatori statistici
	Indicatori


	2009


	2010



	Populaţie
	62.343.000
	62.787.000

	Venitul naţional brut/locuitor 

($ internaţionali la paritatea  puterii de cumpărare)
	33.280
	34.750

	Speranţa de viaţă la naştere bărbaţi/femei (ani)
	78/85
	78/85

	Rata mortalităţii infantile (la 1000 născuţi vii)
	4
	4

	Rata mortalităţii persoanelor între 15-60 de ani 

(la 1000 persoane)
	85
	85

	Cheltuieli totale pentru sănătate/locuitor 

($ internaţionali)
	3.934
	3.974

	Cheltuieli totale pentru sănătate (% din PIB)
	11,7
	11,6

	Număr medici (generalişti şi specialişti) la 10.000 locuitori

	
	34


▪ Finanţarea sistemului de sănătate
Finanţarea sistemului de sănătate are la bază contribuţiile sociale ale angajatorilor şi angajaţilor, impozitele (pe venitul total) şi asigurările complementare de sănătate (fondurile mutuale şi asigurările private). Sistemul asigurărilor obligatorii de sănătate acoperă 99,9% din populaţie şi suportă 78,4% din cheltuielile de sănătate; diferenţa se acoperă din fondurile mutuale şi din asigurările private. 
▪ Sfera de acoperire a persoanelor asigurate
- Persoane asigurate: toate persoanele care exercită o activitate profesională/cu domiciliul pe teritoriul Franţei. 
Legea nr.641/1999 privind instituirea asigurării universale de boală a extins sfera de acoperire şi la persoanele foarte sărace cu reşedinţa legală în Franţa, indiferent de statutul profesional al acestora. Criteriile de acoperire s-au deplasat progresiv de la criteriul profesional la cel al statutului de rezident.
- Scutiri de la asigurarea obligatorie
Persoanele cu venituri impozabile sub 9.020 €/an sunt scutite de plata contribuţiilor (persoanele care depăşesc acest plafon, plătesc 8% din venitul impozabil). 

De asemenea, persoanele al căror venit se situează sub un anumit plafon beneficiază de asigurare de sănătate complementară gratuită.  

Pentru străinii aflaţi temporar pe teritoriul Franţei şi pentru rezidenţii ilegali, sprijinul medical oferit de stat acoperă, de regulă, costurile implicate de consultaţii, de zilele de spitalizare şi de reţetele medicale (conform tarifelor oficiale prevăzute pentru asigurarea obligatorie de sănătate).  
- Asigurarea voluntară. Prin asigurarea privată voluntară, se acoperă diferenţa dintre cheltuielile suportate de asigurarea obligatorie de sănătate şi totalul cheltuielilor îngrijirilor medicale acordate. Toate asigurările voluntare de sănătate asigură rambursarea co-plăţilor şi o mai bună acoperire a serviciilor medicale neincluse în pachetul de servicii acoperite de asigurarea obligatorie.  
- Persoane eligibile aflate în întreţinere: soţul/soţia, copiii aflaţi în întreţinere (în anumite condiţii); ascendenţii, descendenţii, rudele colaterale (în anumite condiţii); persoanele care coabitează cu asiguratul sau care au încheiat un pact civil de solidaritate şi care, economic, depind de persoana asigurată; orice altă persoană care locuieşte cu asiguratul de cel puţin 12 luni consecutive şi se află în întreţinerea acestuia. 
▪ Condiţii privind asigurarea de sănătate
- Perioada de cotizare

Dreptul la asistenţă medicală, stabilit, în primul rând, pe criterii profesionale/similare se supune condiţiei achitării unei cote per ore lucrate sau al unui procent din contribuţii.
- Perioada de acordare a serviciilor

Nu există limite specifice. Persoanele asigurate/persoanele eligibile aflate în întreţinere beneficiază de sistemul prestaţiilor în natură, încă 1 an de la data încetării îndeplinirii condiţiilor legale prevăzute de regimul de securitate socială. 
▪ Aspecte privind sistemul medical
Medici autorizaţi

Toţi medicii care îndeplinesc condiţiile cumulative prevăzute de art.L.4111-1 din Codul sănătăţii publice referitoare la exercitarea profesiei de medic: diplomă/certificat prevăzut de lege; naţionalitate franceză/cetăţenie a unui stat membru UE; înscriere pe lista Ordinului medicilor.
 
Remunerarea medicilor se face conform onorariilor stabilite per serviciu prestat, în convenţiile încheiate.  
Tratament în regim ambulatoriu
- Alegerea medicului: alegere liberă a medicului de familie.
- Accesul la medici specialişti: pe baza recomandării medicului de familie. În lipsa acesteia, suma achitată direct de pacient (coplata) este mai mare. La anumiţi medici specialişti/în cazurile de urgenţă, accesul este liber. 
- Plata medicului: se achită de asigurat, căruia i se rambursează o parte din sumă, calculată pe baza tarifelor convenţionale stabilite.
- Coplata
Asiguratul suportă un anumit procent din cheltuieli:
- 30% pentru tratamentele ambulatorii (medici generalişti/specialişti, în cabinet sau la spital);

- 20% pentru îngrijirile medicale acordate în spital;

- o sumă forfetară de 1 €/act medical în limita a 50 €/persoană/an;
- o sumă forfetară de 18 € pentru intervenţii medicale grave (intervenţii pentru care tariful este de minimum 120 €).

- Scutirea de coplată/reducerea coplăţii

Sunt scutiţi de coplată: titularii pensiilor de invaliditate; titularii unei rente pentru incapacitate fizică de peste 66,66% cauzată de un accident de muncă şi membrii de familie ai acestora; persoanele care suferă de boli care necesită tratament îndelungat şi terapii costisitoare (numai pentru aceste boli); persoanele cu resurse financiare inferioare unui anumit plafon.
Scutirea de coplata sumei forfetare de 1 € se acordă: minorilor sub 18 ani; persoanelor cu resurse financiare inferioare unui anumit plafon.
Spitale
- Alegerea spitalului: alegere liberă între spitale publice şi spitale private cu care sunt încheiate convenţii. Cu excepţia cazurilor de urgenţă, internarea se face pe baza recomandării medicului.
- Coplata 
Asiguratul suportă un anumit procent din cheltuieli:
- 20% din costul total al spitalizării;
- o sumă forfetară de 18 €/zi (13,50 € la psihiatrie), inclusiv pentru ziua externării;
- o sumă forfetară de 18 € pentru intervenţii medicale complicate, tarifate la minimum 120 €.
- Scutirea de coplată/reducerea coplăţii

Sunt scutiţi de plata procentului de 20% din costul total al spitalizării: titularii pensiilor de invaliditate; titularii unei rente pentru incapacitate fizică de peste 66,66% cauzată de un accident de muncă şi membrii de familie ai acestora; persoanele care suferă de boli care necesită tratament îndelungat şi terapii costisitoare (numai pentru aceste boli); persoanele cu resurse financiare inferioare unui anumit plafon. 
GERMANIA
În cadrul sistemului descentralizat de sănătate din Germania, rolul Guvernului federal, prin Ministerul Federal al Sănătăţii, este de a stabili cadrul legislativ din domeniul sănătăţii, responsabilităţile executive revenind landurilor. 
Sistemul asigurărilor de sănătate are două componente: cel de stat - obligatoriu şi cel privat. 

Sistemul asigurărilor obligatorii este administrat de aproximativ 160 de case de asigurări naţionale sau regionale. În cadrul fiecărei case de asigurări obligatorii există o structură independentă de asigurări pentru îngrijirile medicale pe termen lung.

Supravegherea asigurărilor obligatorii de sănătate şi de îngrijire pe termen lung intră în competenţa Ministerului Federal al Sănătăţii. 

Cu excepţia unor categorii profesionale speciale (funcţionari publici, judecători, cadre militare), toţi angajaţii fac obiectul asigurărilor obligatorii; de asemenea, toate persoanele asigurate obligatoriu trebuie să se asigure şi pentru îngrijire pe termen lung. În mod similar, persoanele care au încheiat asigurări private de boală trebuie să încheie un contract de asigurări private pentru îngrijire pe termen lung. 

Nivelul contribuţiei pentru o asigurare obligatorie este calculat ca procent fix din venituri. În principiu, jumătate din contribuţie se suportă de angajat, în timp ce angajatorul suportă cealaltă jumătate. Contribuţia totală la regimul de asigurări de sănătate reprezintă 15,5% din veniturile angajaţilor ale căror venituri anuale nu depăşesc plafonul stabilit anual (în 2011, acest plafon a fost de 45.550 €).  Un procent de 7,3% din contribuţie se suportă de către angajatori. Rata contribuţiei pentru asigurările de îngrijire pe termen lung este de 1,95%.

Persoanele care desfăşoară activităţi independente suportă integral contribuţiile pentru asigurările de boală şi pentru  îngrijire pe termen lung. 
Dacă necesităţile financiare ale caselor de asigurări de boală nu pot fi acoperite din contribuţia stabilită în funcţie de venit, acestea au dreptul de a percepe o contribuţie suplimentară (premium) care nu este proporţională cu venitul. 

Sistemul asigurărilor de sănătate are la bază principiul asigurării obligatorii de sănătate pentru angajaţi şi pentru categoriile asimilate de persoane.
▪ Bază legală

Codul Social, Cartea V, introdusă prin Legea reformei în sănătate din 20 decembrie 1988 şi recent amendată prin Legea privind dezvoltarea structurii organizaţionale în sistemul asigurărilor legale de sănătate din 15 decembrie 2008.

▪ Principali indicatori statistici
	Indicatori


	2009


	2010



	Populaţie
	82.167.000
	82.302.000

	Venitul naţional brut/locuitor 

($ internaţionali la paritatea  puterii de cumpărare)
	35.950
	38.100

	Speranţa de viaţă la naştere bărbaţi/femei (ani)
	78/83
	78/83

	Rata mortalităţii infantile (la 1000 născuţi vii)
	4
	4

	Rata mortalităţii persoanelor între 15-60 de ani 

(la 1000 persoane)
	81
	76

	Cheltuieli totale pentru sănătate/locuitor 

($ internaţionali)
	4.129
	4.338

	Cheltuieli totale pentru sănătate (% din PIB)
	11,3
	11,6

	Număr medici (generalişti şi specialişti) la 10.000 locuitori

	
	36


▪ Finanţarea sistemului de sănătate
Circa 60% din finanţare se acoperă din asigurările obligatorii şi voluntare, 21% din fiscalitate, 7% din asigurări private şi 11% din plăţi directe (coplată).

▪ Sfera de acoperire a persoanelor asigurate 

- Persoane asigurate: persoanele care desfăşoară activităţi remunerate şi beneficiarii programelor de formare profesională, inclusiv stagiarii; pensionarii cu o perioadă suficientă de asigurare; şomerii care primesc ajutor de şomaj; persoanele cu handicap care lucrează în locuri de muncă protejate; persoanele care participă la programe de reabilitare profesională şi persoanele pregătite pentru diferite forme de activităţi profesionale în instituţii speciale de calificare; studenţii instituţiilor acreditate de învăţământ superior; agricultorii şi membrii familiilor acestora care îi ajută în desfăşurarea activităţii; artiştii şi scriitorii; persoanele care nu beneficiază de un alt drept la servicii de asistenţă medicală (în anumite condiţii).
- Scutiri de la asigurarea obligatorie 
Funcţionarii publici, magistraţii, soldaţii profesionişti şi persoanele fizice autorizate care lucrează full-time nu plătesc contribuţiile obligatorii.

De asemenea, sunt scutiţi de plata contribuţiei obligatorii angajaţii a căror remuneraţie este de maximum 400 €/lună. 
- Asigurare voluntară: este posibilă pentru persoanele care au fost asigurate în perioadele anterioare, după retragerea din sistemul de asigurare obligatorie.

- Persoane eligibile aflate în întreţinere
Pentru persoanele al căror venit este sub 400 €/lună, persoanele eligibile sunt soţul/soţia şi copiii (cu limită de vârstă). 
Soţiile divorţate aflate în întreţinerea asiguraţilor beneficiază de asistenţă medicală pe o perioadă de 3 luni de la data rămânerii definitive a hotărârii de divorţ. 
▪ Condiţii privind asigurarea de sănătate
- Perioada de cotizare. Nu este prevăzută o anumită perioadă de cotizare. 
- Perioada de acordare a serviciilor: Nu este prevăzută o anumită perioadă. Persoanele cu asigurare obligatorie beneficiază de servicii medicale cel mult o lună de la încetarea calităţii de asigurat. 
▪ Aspecte privind sistemul medical
Medici autorizaţi 
Membrii asociaţiilor medicilor care au contract cu casele naţionale/regionale de asigurări de sănătate; medicii din centrele de asistenţă medicală/spitale; în cazuri speciale, medicii care conduc instituţii medicale. 
- Remunerarea medicilor
Pentru medicii angajaţi pe bază de contract, remunerarea fixată în contract.  Pentru medicii care fac parte din Asociaţia federală a medicilor – onorarii stabilite pe baza unui sistem regional de tarifare, cu preţuri fixe pentru serviciile prestate.

Onorariile medicilor de familie se fixează în urma unui proces de negociere (descentralizat) între principalii intermediari din sectorul de sănătate: asociaţiile medicilor şi casele de asigurări de sănătate.

Remunerarea medicilor are la bază baremul general denumit “norma de evaluare uniformă”, în care valoarea monetară efectivă este negociată la nivel regional, după care este ajustată la venitul global al medicilor.

Tratament în regim ambulatoriu
- Alegerea medicului: alegere liberă a medicilor care au contract cu casele de asigurări de sănătate.
- Accesul la medici specialişti: alegere liberă a medicilor specialişti care au contract cu casele de asigurări de sănătate.
- Plata medicului. Medicii (generalişti şi specialişti) sunt remuneraţi pe baza onorariului/serviciu, în cadrul unei scheme de onorarii negociată între casa de asigurări de sănătate şi medici. Plăţile sunt limitate la un număr maxim predefinit de pacienţi/medic şi la puncte de rambursare per pacient. Anual, casele de asigurări de sănătate negociază valorile actuariale cu asociaţiile regionale ale medicilor. 
- Coplata 
Asiguratul achită o sumă de 10 €/trimestru la prima vizită sau la vizitele ulterioare făcute fără recomandare medicală. Anumite investigaţii medicale sunt excluse de la plata acestei taxe.
Coplata pentru diverse terapii (masaje, băi sau fizioterapie) care constituie parte a tratamentului medical este de 10% din cost şi de 10 €/prescripţie.

- Scutirea de coplată/reducerea coplăţii
Beneficiază de scutire: copiii; persoanele ale căror cheltuieli medicale reprezintă peste 2% (1% pentru bolile cronice) din venitul lunar brut; persoanele care efectuează examene medicale preventive pentru detectarea precoce a bolilor. 
Spitale
Clinicile universitare şi spitalele incluse în schema spitalelor de land; spitalele care au încheiat contracte cu casele de asigurări de sănătate (spitale agreate).

Remunerarea medicilor se stabileşte în funcţie de bugetul spitalului, tariful/serviciu fiind aliniat la nivelul preţurilor stabilite la nivel de land.
- Alegerea spitalului: alegere liberă a spitalelor autorizate. Cu excepţia cazurilor de urgenţă, internarea se face pe baza acordului medical de internare.
- Coplata 
Spitalizarea într-un salon cu mai multe paturi este gratuită, cu excepţia unei contribuţii de 10 €/zi calendaristică, pe o perioadă de maximum 28 de zile pe an.
- Scutirea de coplată/reducerea coplăţii. 
Sunt scutite de plata acestei taxe: persoanele sub 18 ani; persoanele ale căror cheltuieli de spitalizare depăşesc 1% sau 2% din venitul lunar brut. 
GRECIA
Principiul “statului social” consacrat de art.22.5 din Constituţie, garantează lucrătorilor (angajaţi şi liber-profesionişti) un grad ridicat de protecţie socială. 

Sistemul de securitate socială este coordonat şi supravegheat de Ministerul Muncii şi Protecţiei Sociale, iar sistemele de sănătate şi asistenţă socială de către Ministerul Sănătăţii şi al Prevederii. Acesta din urmă defineşte politica naţională în domeniul sănătăţii şi reglementează oferta şi finanţarea serviciului naţional de sănătate
Sistemul de asigurări sociale are ca scop acoperirea riscurilor cu care se confruntă angajaţii prin acordarea de prestaţii şi servicii care să compenseze reducerea/pierderea venitului din muncă. Este un sistem de asigurări publice, principal şi complementar, care funcţionează prin intermediul unor instituţii autonome.

În contextul reformei sistemului naţional de protecţie socială, Legea 3655/2008 a condus la restructurarea majoră a organismelor de asigurări. În consecinţă, numărul caselor de asigurări din sfera de competenţă a Ministerului Muncii şi Securităţii Sociale a fost redus – prin integrarea sau unificarea caselor – de la 133 la 13. Afilierea la un regim de asigurare depinde de natura şi tipul activităţii desfăşurate.

Instituţia principală de asigurare este Institutul de Asigurări Sociale - Casa de asigurări generale pentru salariaţi  (IKA-ETAM) la care sunt afiliaţi majoritatea salariaţilor şi alte categorii de angajaţi (salariaţi din sectorul public şi privat angajaţi în baza unui contract de drept privat, cu condiţia de a nu fi afiliaţi la un alt regim de asigurări generale). IKA-ETAM acoperă prestaţiile de boală şi maternitate şi pensiile.

În afară de IKA-ETAM, există şi alte regimuri speciale de asigurare. Astfel: agricultorii sunt afiliaţi la Organizaţia de asigurări agricole; meşteşugarii, oamenii de afaceri, proprietarii de hoteluri, şoferii şi agenţii de turism sunt afiliaţi la Organizaţia de securitate socială pentru persoanele care desfăşoară activităţi independente; personalul medical, avocaţii şi inginerii sunt asiguraţi la Casa de asigurări pentru profesiile liberale; persoanele angajate în media sunt asigurate la Casa de asigurări pentru sectorul mass-media.
Sistemul de sănătate are la bază principiul asigurării sociale pentru angajaţi şi grupurile asimilate. 

Sistemul de securitate socială operează prin organizaţii autonome de securitate socială şi acoperă populaţia activă din întreaga ţară. Acesta are la bază 3 piloni:

- sistemul de asigurări obligatorii principale şi suplimentare/auxiliare, bazat pe finanţarea din contribuţiile pe venit (5 case de asigurări de sănătate);

- sisteme suplimentare profesionale opţionale, cu regim de finanţare prin intermediul a 9 case de asigurări;

- sistem de asigurări private opţionale, finanţat prin intermediul a numeroase societăţi private de asigurări.

▪ Bază legală

Decretul legislativ nr.1846 din 14 iunie 1951

Legea nr.1902/1992

Legea nr.3655 din 3 aprilie 2008

▪ Principali indicatori statistici

	Indicatori


	2009


	2010



	Populaţie
	11.161.000
	11.359.000

	Venitul naţional brut/locuitor 

($ internaţionali la paritatea  puterii de cumpărare)
	28.300
	27.630

	Speranţa de viaţă la naştere bărbaţi/femei (ani)
	78/83
	78/83

	Rata mortalităţii infantile (la 1000 născuţi vii)
	4
	4

	Rata mortalităţii persoanelor între 15-60 de ani 

(la 1000 persoane)
	75
	76

	Cheltuieli totale pentru sănătate/locuitor 

($ internaţionali)
	3.085
	2.914

	Cheltuieli totale pentru sănătate (% din PIB)
	10,6
	10,2

	Număr medici (generalişti şi specialişti) la 10.000 locuitori

	
	62


▪ Finanţarea sistemului de sănătate
Sistemul de sănătate este finanţat din: contribuţii ale angajaţilor şi angajatorilor; fiscalitate (impozite directe şi indirecte); alte surse: plăţi directe pentru servicii medicale neacoperite de asigurarea socială, asigurări private. 

▪ Sfera de acoperire a persoanelor asigurate
- Persoane asigurate: angajaţii şi grupurile asimilate acestora; pensionarii; şomerii.
Asiguraţi IKA-ETAM: angajaţii afiliaţi; pensionarii IKA (persoanele care beneficiază de pensie de invaliditate, de pensie pentru limită de vârstă sau de pensie de urmaş); pensionarii din cadrul caselor speciale care, pe parcursul vieţii active, au plătit contribuţii de asigurări de sănătate către IKA-ETAM; şomerii care beneficiază de ajutor de şomaj, precum şi categoriile speciale de şomeri care intră sub incidenţa unor reglementări speciale.

- Scutiri de la asigurarea obligatorie. Fără aplicabilitate.
- Asigurare voluntară: este posibilă pentru persoanele care nu mai sunt asigurate din cauza unei perioade îndelungate de şomaj sau cărora, în urma divorţului, le-a încetat calitatea de aparţinători.
- Persoane eligibile aflate în întreţinere:  membrii aparţinători din familia asiguratului.
Persoane aflate în întreţinerea asiguraţilor IKA-ETAM: soţul/soţia persoanei asigurate, dacă este inactiv (ă) economic; descendenţii, indiferent de relaţia legală, care au vârsta de până la 18 ani/care sunt şomeri, până la 24 de ani/care sunt studenţi, timp de 2 ani de la finalizarea studiilor sau până la vârsta de 26 de ani; părinţii (în anumite condiţii); orfanii de ambii părinţi, nepoţii (de bunici), fraţii şi surorile; soţul/soţia divorţat(ă), în anumite condiţii.
▪ Condiţii privind asigurarea de sănătate
- Perioada de cotizare: minimum 70 de zile lucrate în anul calendaristic anterior declanşării bolii sau în cele 15 luni anterioare, caz în care zilele lucrate în ultimele 3 luni din această perioadă nu se iau în calcul. O zi de lucru corespunde unei zile de asigurare (zilele de concediu anual plătit sunt considerate ca zile de lucru). 
- Perioada de acordare a serviciilor. Nu sunt prevăzute limite specifice.
▪ Aspecte privind sistemul medical
Medici autorizaţi

Medicii angajaţi şi remuneraţi de Institutul de asigurări sociale IKA-ETAM.
Tratamentul medical ambulatoriu
- Alegerea medicului: în zonele urbane, liberă alegere a medicului de familie (dintr-o listă de medici). În zonele rurale nu există libertate de alegere; persoanele asigurate merg la medicul angajat al casei teritoriale de asigurare.
- Accesul la medici specialişti. Persoanele asigurate pot consulta specialiştii casei regionale a Institutului de Asigurări Sociale pe bază de programare, conform unei liste de aşteptare. În cazurile de urgenţă, asiguraţii pot avea acces la medici specialişti privaţi.
- Plata medicului: medicii angajaţi în sistemul public de sănătate sunt salariaţi. 
Persoana asigurată achită medicilor specialişti privaţi onorariul pentru serviciul prestat; Institutul de Asigurări Sociale poate efectua o rambursare a onorariului/serviciu prestat, la nivelul tarifului stabilit de Guvern. 
- Coplata. Fără aplicabilitate.
- Scutiri sau reduceri ale contribuţiei pacientului. Fără aplicabilitate.
Spitale
Costul tratamentelor/serviciilor medicale prestate în spitalele publice, clinicile private înregistrate şi spitalele IKA-ETAM se achită de Institutul de asigurări sociale IKA-ETAM. În cazuri de urgenţă, este permisă internarea într-un spital/clinică cu care nu s-a încheiat contract (neînregistrate). Persoana asigurată are dreptul la rambursarea unei sume egale cu tariful de stat aplicabil. 

- Alegerea spitalului: spitalele publice; spitalele care au încheiat contracte cu  Institutul de Asigurări Sociale (spitale înregistrate); spitale ale Institutului. În cazuri de urgenţă, este permisă internarea într-un spital neînregistrat.  

Internarea se face pe baza recomandării medicului generalist/specialist. În cazul unei intervenţii chirurgicale programate, este necesară şi autorizaţia prealabilă a IKA-ETAM.

- Coplata. Fără aplicabilitate.
- Scutiri/reduceri ale contribuţiei pacientului. Fără aplicabilitate.
IRLANDA

Ministerul pentru Sănătate şi Copii are competenţa elaborării şi evaluării politicilor în sistemul de sănătate (resurse, măsurare a performanţelor şi administrare a sistemului extins de prestare a serviciilor medicale). 

Administrarea şi furnizarea serviciilor sociale şi de sănătate intră în competenţa  Biroului executiv pentru serviciile de sănătate. Acesta reprezintă cea mai mare organizaţie medicală a statului irlandez, care asigură mii de servicii diferite în 4 mari zone administrative – Dublin Centru-Leinster, Dublin Nord-Est, Dublin-Vest şi Dublin Sud. 
Dreptul la asistenţă medicală se bazează, în primul rând, pe criteriile reşedinţei şi al resurselor. Dreptul la asistenţă medicală cu eligibilitate deplină (categoria I) sau cu eligibilitate limitată (categoria II) aparţine oricărei persoane (indiferent de naţionalitate), acceptate de Biroul executiv pentru serviciile de sănătate, ca având reşedinţa obişnuită în Irlanda.  

Categoria I include persoanele care, în opinia Biroului executiv pentru serviciile de sănătate, nu îşi pot permite plata serviciilor unui medic generalist pentru ele însele şi pentru persoanele aflate în întreţinere. Întrucât dovada dreptului la asistenţă medicală o constituie cardurile de sănătate eliberate acestora, persoanele din această categorie sunt denumite “posesori de carduri de sănătate”. Eligibilitatea se determină în funcţie de limitele orientative de venit stabilite; pentru persoanele de peste 70 de ani, se stabilesc, separat, limite orientative de venit. Dreptul la cardul de sănătate poate fi acordat şi persoanelor ale căror venituri depăşesc limitele orientative, dar care au “dificultăţi materiale excesive”.
Posesorii de carduri medicale beneficiază de: serviciile medicilor generalişti; toate serviciile spitaliceşti asigurate pacienţilor internaţi în saloanele publice; serviciile specializate din clinici ambulatorii; anumite servicii şi aparate stomatologice, oftalmologice şi auriculare; medicamentele prescrise, alte produse farmaceutice şi aparate medicale/chirurgicale; servicii de îngrijire în maternitate şi de protecţie a nou-născuţilor; ajutor financiar de maternitate pentru fiecare nou-născut; asistenţă gratuită în secţiile pentru accidente şi de urgenţă.
Categoria II include persoanele cu eligibilitate limitată. Acestea beneficiază de: toate serviciile spitaliceşti asigurate pacienţilor internaţi în saloanele publice, sub rezerva achitării taxelor prevăzute de lege; serviciile de specialitate din clinicile ambulatorii (cu excepţia serviciilor de stomatologie şi a majorităţii serviciilor oftalmologice/auriculare de rutină); serviciile de îngrijire în maternitate şi de protecţie a nou-născuţilor, inclusiv serviciile medicului de familie acordate pe durata sarcinii şi serviciile medicului de familie pentru mamă şi nou-născut timp de 6 săptămâni după naştere; rambursarea costurilor medicamentelor şi altor produse farmaceutice care depăşesc plafonul legal (în 2011, plafonul a fost de 120 €/lună); compensarea medicamentelor şi produselor farmaceutice necesare în tratamentul bolilor cronice.

Sistemul asigurărilor de sănătate are la bază principiul asigurării universale pentru persoanele cu reşedinţa obişnuită pe teritoriul Irlandei
 .
▪ Bază legală

Legea din 1970 privind serviciile de sănătate

▪ Principali indicatori statistici

	Indicatori


	2009


	2010



	Populaţie
	4.515.000
	4.470.000

	Venitul naţional brut/locuitor 

($ internaţionali la paritatea  puterii de cumpărare)
	35.710
	33.540

	Speranţa de viaţă la naştere bărbaţi/femei (ani)
	77/82
	77/82

	Rata mortalităţii infantile (la 1000 născuţi vii)
	4
	4

	Rata mortalităţii persoanelor între 15-60 de ani 

(la 1000 persoane)
	77
	77

	Cheltuieli totale pentru sănătate/locuitor 

($ internaţionali)
	4.005
	3.718

	Cheltuieli totale pentru sănătate (% din PIB)
	9,7
	9,2

	Număr medici (generalişti şi specialişti) la 10.000 locuitori

	
	32


▪ Finanţarea sistemului de sănătate
Sistemul de sănătate este finanţat, în principal, din impozitele generale şi, în subsidiar, din plăţile directe şi contribuţiile la asigurările private de sănătate.
Gestiunea financiară, realizată de Biroul executiv pentru serviciile de sănătate şi  birourile regionale ale acestuia, este coordonată şi supravegheată de Ministerul pentru Sănătate şi Copii. 
În anul 2006, 78,3% din totalul cheltuielilor de sănătate s-a suportat din impozite (inclusiv contribuţiile de asigurări sociale) şi din alte surse guvernamentale de venit (de exemplu, accizele). 
▪ Sfera de acoperire a persoanelor asigurate
- Persoane asigurate: toate persoanele cu reşedinţa obişnuită în Irlanda.
Au eligibilitate deplină: 
- persoanele de peste 70 de ani, al căror venit brut este inferior unui anumit plafon: 700 €/săptămână/ persoană celibatară; 1.400 €/săptămână/cuplu;
- persoanele sub 70 de ani al căror venit net este inferior unui anumit plafon: persoane celibatare care trăiesc singure: între 184 şi 201,50 €/săptămână, în funcţie de vârstă; persoanele celibatare care trăiesc în cadrul familiei: între 164 şi 173,50 €/ săptămână, în funcţie de vârstă; cuplu căsătorit: între 226,50 şi 298 €/ săptămână, în funcţie de vârstă.

Sumele se majorează după cum urmează: pentru fiecare copil sub 16 ani care depinde financiar de asigurat: 38 € (primii 2 copii) şi 41 € (începând cu al 3-lea copil); pentru fiecare copil de peste 16 ani aflat în întreţinere şi care urmează studii superioare la zi fără a beneficia de ajutor: 78 €.

Restul populaţiei beneficiază de eligibilitate limitată.

Persoanele cu eligibilitate limitată ale căror venituri sunt sub un anumit prag - 50% din limita care conferă dreptul la eligibilitate totală – beneficiază de “Cardul pentru medicul generalist”, ce le conferă acces gratuit la serviciile medicului generalist.  

Persoanele foarte sărace, cu “dificultăţi materiale excesive” beneficiază de cardul de sănătate (pentru utilizarea gratuită a serviciilor de sănătate). 

- Scutiri de la asigurarea obligatorie. Fără aplicabilitate (sistemul este universal). 
- Asigurare voluntară: este posibilă încheierea unei asigurări medicale voluntare pentru un larg evantai de servicii de sănătate.
- Persoane eligibile aflate în întreţinere 

Eligibilitate deplină: persoanele aflate în întreţinerea celor ale căror venituri sunt sub un anumit prag sau care posedă un card medical special.

Eligibilitate limitată: persoanele aflate în întreţinerea persoanelor asigurate cu eligibilitate limitată.

▪ Condiţii privind asigurarea de sănătate
- Perioada de cotizare. Fără aplicabilitate.
- Perioada de acordare a serviciilor. Nu sunt prevăzute limite specifice, dar, periodic, eligibilitatea este supusă revizuirii. 
▪ Aspecte privind sistemul medical
Medici autorizaţi
Medicii generalişti care îşi desfăşoară activitatea (conform Schemei de servicii medicale generale) în baza contractului încheiat cu Biroul executiv pentru serviciile de sănătate, negociat între Ministerul pentru Sănătate şi Copii şi Organizaţia Medicală Irlandeză.
- Remunerarea: tarif stabilit anual/capita pacient eligibil conform listei de tarife inclusă în contractul pentru medicii generalişti; plăţi suplimentare pentru serviciile medicale neincluse în schema serviciilor medicale generale (neacoperite de schema per capita). 
Tratament în regim ambulatoriu
- Alegerea medicului

 Persoanele cu eligibilitate deplină pot alege medicul generalist de pe lista medicilor locali care au încheiat contracte cu Biroul executiv pentru serviciile de sănătate.
Persoanele cu eligibilitate limitată pot alege un medic generalist care desfăşoară o activitate privată. Persoanele cu eligibilitate limitată, posesoare ale unui card de acces la îngrijiri medicale acordate de un medic generalist (GP visit card) pot alege un medic generalist din lista medicilor care au încheiat contracte cu Biroul executiv pentru serviciile de sănătate.
- Accesul la medici specialişti: pe baza recomandării medicului generalist.
- Plata medicului

Medici generalişti: onorariu per pacient plătit de Biroul executiv pentru serviciile de sănătate în cazul persoanelor cu eligibilitate deplină; onorariu plătit direct de pacienţii cu eligibilitate limitată.

Medicii specialişti din spitalele publice au statut de salariaţi. 
- Coplata

Persoanele cu eligibilitate deplină beneficiază gratuit de o gamă largă de servicii medicale prestate de medicii generalişti. 
Posesorii cardurilor de acces la îngrijiri medicale acordate de un medic generalist (GP visit card) beneficiază gratuit de serviciile acestuia. 
Persoanele cu eligibilitate limitată beneficiază gratuit de serviciile medicilor specialişti angajaţi în spitalele publice. 

Pacienţii care optează pentru un tratament privat, chiar în cadrul unei instituţii medicale publice, suportă personal onorariul specialistului şi cheltuielile de spitalizare.

- Scutirea de coplată/reducerea coplăţii. Sunt scutite persoanele cu eligibilitate totală. 
Spitale 
Spitalele aflate în subordinea Biroului executiv pentru serviciile de sănătate sau care sunt conduse pe bază de voluntariat (de exemplu, de ordinele religioase). 
În principal, finanţarea se asigură de Guvern, din contribuţiile pacienţilor (coplăţi) şi din fondurile care provin de la asiguratorii privaţi. Biroul executiv pentru serviciile de sănătate repartizează fondurile alocate de Guvern spitalelor aflate sub controlul său direct, precum şi spitalelor conduse de Consiliul comun al spitalelor voluntare, conform acordurilor încheiate cu acestea.

Spitalele private nu prestează servicii de sănătate publică, cu excepţia cazului în care au încheiat în acest sens un contract cu Fondul naţional pentru achiziţionarea de tratamente.
- Alegerea spitalului: pe baza recomandării medicului generalist; recomandarea nu este necesară în cazurile de urgenţă. 
- Coplata

Persoanele cu eligibilitate limitată plătesc 75 €/noapte într-un salon spitalicesc comun, până la limita sumei de 750 € pe durata a 12 luni consecutive. 
Persoanele care solicită un serviciu medical în regim de urgenţă, fără recomandarea medicului generalist, achită o sumă de 100 €.
Persoanele spitalizate pe o perioadă mai mare de 30 de zile au obligaţia de a achita o sumă de maximum 153,25 €/săptămână.
Persoanele internate în spitalele şi casele private de sănătate achită toate cheltuielile de spitalizare (cu posibilitatea solicitării de sprijin financiar pentru acoperirea acestor costuri).
- Scutirea de coplată/reducerea coplăţii

Sunt scutite de coplată: persoanele cu eligibilitate totală; persoanele care suferă de boli infecţioase (al căror tratament este gratuit); femeile care beneficiază de prestaţii de maternitate; nou-născuţii, până la vârsta de 6 săptămâni; copiii care suferă de anumite boli şi copiii cu dizabilităţi (scutirea se aplică numai pentru tratamentul acestor boli); copiii care urmează un tratament recomandat de o clinică de pediatrie/cabinetul medical al şcolii; pacienţii internaţi de multă vreme care achită coplata în baza altor reglementări; persoanele cu “dificultăţi materiale excesive” (calificate ca atare de Biroul executiv pentru serviciile de sănătate). 
ITALIA
Conform Constituţiei, responsabilitatea în domeniul sănătăţii revine statului şi celor 20 de Regiuni. Statul deţine competenţa exclusivă de stabilire a “nivelurilor esenţiale de îngrijire medicală” (pachetul de bază) furnizate unitar tuturor rezidenţilor, răspunde de îndeplinirea obiectivelor generale şi de implementarea principiilor fundamentale ale sistemului naţional de sănătate. Departamentele specifice din cadrul Ministerului Muncii, al Serviciilor Sociale şi al Sănătăţii au ca atribuţii principale: elaborarea cadrului legislativ în domeniul sănătăţii; planificarea, finanţarea şi monitorizarea sistemului de sănătate; coordonarea generală a Institutului naţional de cercetare ştiinţifică.
Guvernele regionale, prin intermediul departamentelor regionale de sănătate, răspund de respectarea obiectivelor naţionale stabilite în programul naţional de sănătate, precum şi de organizarea şi administrarea serviciilor medicale regionale.
Serviciul naţional de sănătate (SNS) este un sistem public cu caracter universal şi solidar, care garantează întregii populaţii servicii de asistenţă medicală. Consiliile regionale şi unităţile sanitare locale constituie structura de bază a Serviciului de sănătate.

Sistemul asigurărilor de sănătate are la bază principiul reşedinţei
 şi principiul asigurărilor sociale obligatorii pentru populaţia activă (salariaţi şi liber-profesionişti) şi pentru beneficiarii prestaţiilor sociale
. 

▪ Bază legală

Legea nr.833/1978 privind înfiinţarea Serviciului naţional de sănătate

Decretul legislativ nr.502/1992 privind disciplina în domeniul sănătăţii

Decretul legislativ nr.517/993 pentru modificarea Decretului legislativ nr.502/1992

Decretul legislativ nr.229/1999 – Norme privind raţionalizarea Serviciului medical naţional

Decretul legislativ nr.230/1999 privind reforma medicală în penitenciare

▪ Principali indicatori statistici

	Indicatori


	2009


	2010



	Populaţie
	59.870.000
	60.551.000

	Venitul naţional brut/locuitor 

($ internaţionali la paritatea  puterii de cumpărare)
	30.800
	31.180

	Speranţa de viaţă la naştere bărbaţi/femei (ani)
	79/84
	79/84

	Rata mortalităţii infantile (la 1000 născuţi vii)
	4
	4

	Rata mortalităţii persoanelor între 15-60 de ani 

(la 1000 persoane)
	59
	59

	Cheltuieli totale pentru sănătate/locuitor 

($ internaţionali)
	3.027
	2.964

	Cheltuieli totale pentru sănătate (% din PIB)
	9,5
	9,3

	Număr medici (generalişti şi specialişti) la 10.000 locuitori

	
	35


▪ Finanţarea sistemului de sănătate
Finanţarea sistemului de sănătate este în proporţie de 40,8% publică şi se bazează pe asigurările sociale şi 37,5% pe impozit. Diferenţa este acoperită din coplăţi. Contribuţiile la asigurările de sănătate reprezintă un procent important în finanţarea sistemului (angajatorii plătesc, în medie, 9,6% din venitul brut, iar salariaţii 0,9%).
▪ Sfera de acoperire a persoanelor asigurate 

- Persoane asigurate: toţi cetăţenii italieni rezidenţi sau detaşaţi în străinătate din motive profesionale; toţi cetăţenii comunitari rezidenţi, cu excepţia celor care, conform Regulamentului CE 883/2004, au dreptul la asistenţă medicală din partea instituţiilor competente din alte state membre UE; cetăţenii extra-comunitari şi familiile acestora, dacă sunt titulari ai unui permis de şedere emis pentru unul din motivele prevăzute pentru înscrierea obligatorie la Serviciul naţional de sănătate; cetăţenii italieni şi comunitari non-rezidenţi şi familiile acestora, salariaţi sau liber profesionişti, supuşi legii italiene; cetăţenii străini extracomunitari şi familiile acestora, înscrişi la Serviciul naţional de sănătate în baza unui acord de asigurare socială încheiat cu ţara de origine.

- Scutiri de la asigurarea obligatorie
Sunt scutiţi:  cetăţenii italieni şi străini, cu reşedinţa în străinătate, aflaţi temporar pe teritoriul naţional; lucrătorii străini titulari ai unui permis de şedere pentru afaceri care nu sunt impozitaţi în Italia; cetăţenii străini titulari ai unui permis de şedere pentru îngrijiri medicale.

- Asigurare voluntară
Pot încheia o asigurare voluntară: cetăţenii străini rezidenţi cu permis de şedere pe o perioadă de peste 3 luni; studenţii cetăţeni străini care lucrează pentru a se întreţine (casă şi masă), indiferent de durata permisului de şedere. 

- Persoane eligibile aflate în întreţinere: membrii familiei aflaţi în întreţinerea titularului asigurat; partenerul de viaţă aflat în întreţinerea titularului asigurat.  
▪ Condiţii privind asigurarea de sănătate
- Perioada de cotizare. Nu este prevăzută o durată minimă de plată a contribuţiei.

- Perioada de acordare a serviciilor. Nu sunt prevăzute limite specifice.
▪ Aspecte privind sistemul medical
Medici autorizaţi 
Medicii angajaţi ai centrelor regionale de sănătate/spitalelor; medicii specialişti agreaţi în baza acordului încheiat între Colegiul medicilor şi Ministerul Sanătăţii.
- Remunerarea medicilor: medicii angajaţi şi medicii de spital - salariu lunar stabilit de Guvern în funcţie de categoria profesională; medicii generalişti (medicii de familie) şi pediatrii - sumă forfetară per pacient; medicii specialişti agreaţi: sumă forfetară/oră.

Tratament în regim ambulatoriu
- Alegerea medicului: alegere liberă a medicului generalist (dintre cei aprobaţi pentru regiune). 
- Accesul la medici specialişti: pe baza recomandării medicului generalist (numai pentru medicii specialişti din centrele locale de sănătate).
- Plata medicului: sumă forfetară/persoană asigurată.
- Coplata

Asiguraţii achită maximum 36 € pentru fiecare analiză/vizită la un medic specialist/kinetoterapeut/cură termală; pot fi prescrise maximum 8 servicii medicale în cadrul aceleiaşi specialităţi şi maximum 6 servicii medicale în cadrul prestaţiilor de medicină sportivă sau de reabilitare.

- Scutirea de coplată/reducerea coplăţii
Analizele, consultaţiile medicilor specialişti şi medicamentele din categoria a 2-a
 sunt gratuite pentru: persoanele civile invalide (cu grad de invaliditate de peste 2/3);  invalizii care au suferit accidente de muncă (categoriile 1-5); invalizii de război (categoriile 1-8); copiii în vârstă de până la 6 ani; persoanele de peste 65 de ani, cu un venit familial mai mic de 36.152 €/an; beneficiarii pensiei minime având vârsta de peste 60 de ani şi şomerii cu un venit anual inferior sumei de 8.263 € (persoane singure) sau 11.362 € (cuplu), sumă la care se adaugă 516 € pentru fiecare copil aflat în întreţinere; beneficiarii unei pensii sociale şi membrii de familie aflaţi în întreţinerea acestora; orbii şi surdo-muţii.
Analizele, consultaţiile la specialişti şi medicamentele din categoria a 2-a sunt parţial gratuite pentru: persoanele afectate de boli cronice care provoacă invaliditate; invalizii civili cu un grad de invaliditate mai mic de 2/3; invalizii care au suferit accidente de muncă (categoriile 6-8); femeile însărcinate şi cele care au născut.
Spitale
Pot furniza servicii medicale acoperite de asigurările sociale: spitalele publice stabilite de autorităţile regionale de sănătate publică; clinicile private care au încheiat cu autorităţile regionale un acord în acest sens.
Finanţarea se face pe baza baremului tarifelor pentru serviciile prestate.

- Alegerea spitalului: alegere liberă a spitalului/clinicii agreate. Accesul se face pe baza recomandării medicului generalist (cu excepţia cazurilor de urgenţă).
- Coplata
Asistenţa medicală este gratuită în spitalele publice şi în clinicile private afiliate Serviciului naţional de sănătate (clinicile acreditate). Internarea în clinicile acreditate se aprobă de centrul local de sănătate.
Costul oricăror servicii suplimentare (rezervă, telefon, televizor) se suportă de persoanele asigurate.
- Scutirea de coplată /reducerea coplăţii. Fără aplicabilitate.
LETONIA

Accesul egal al tuturor cetăţenilor la serviciile de sănătate este garantat constituţional. Conform art.111 din Constituţie, statul “protejează sănătatea populaţiei şi garantează fiecărui cetăţean asistenţa medicală de bază.”

Ministerul Sănătăţii are rolul central în elaborarea, managementul şi implementarea politicilor şi strategiilor în domeniul sănătăţii.
Agenţia de stat pentru asigurările obligatorii de sănătate (SCHIA) - unicul organism public care răspunde de achiziţionarea serviciilor medicale – este direct subordonată Departamentului buget-finanţe din cadrul Ministerului Sănătăţii.  
Conform contractului de administrare şi management încheiat cu Ministerul Sănătăţii, responsabilităţile agenţiei sunt: gestiunea financiară a serviciilor de sănătate şi încheierea contractelor cu furnizorii de servicii medicale; planificarea volumului serviciilor de sănătate în funcţie de resursele financiare disponibile; definirea priorităţilor în alocarea resurselor destinate îngrijirii sănătăţii pe termen lung (servicii medicale de urgenţă; asistenţă medicală acordată copiilor până la 18 ani; programe de depistare precoce a cancerului); selectarea furnizorilor, planificarea, încheierea şi monitorizarea contractelor încheiate cu aceştia.
SCHIA încheie contracte cu furnizori publici de servicii medicale (pentru asistenţă medicală primară şi terţiară) sau privaţi (pentru asistenţă medicală secundară). 

Sistemul asigurărilor de sănătate are la bază principiul asigurării obligatorii de sănătate şi principiul reşedinţei.

▪ Bază legală

Legea din 2009 privind drepturile pacienţilor
Legea din 1997 privind medicii generalişti

Legea din 1997 privind tratamentul medical

Reglementările nr.1046/2006 ale Cabinetului de Miniştri referitoare la organizarea sistemului de sănătate şi la procedura de finanţare

Reglementările nr.899/2006 ale Cabinetului de Miniştri referitoare la procedurile de rambursare a cheltuielilor implicate de achiziţionarea produselor farmaceutice şi a echipamentelor medicale pentru tratamentul în regim ambulatoriu

▪ Principali indicatori statistici
	Indicatori


	2009


	2010



	Populaţie
	2.249.000
	2.252.000

	Venitul naţional brut/locuitor 

($ internaţionali la paritatea  puterii de cumpărare)
	16.010
	16.380

	Speranţa de viaţă la naştere bărbaţi/femei (ani)
	67/77
	67/77

	Rata mortalităţii infantile (la 1000 născuţi vii)
	8
	10

	Rata mortalităţii persoanelor între 15-60 de ani 

(la 1000 persoane)
	194
	194

	Cheltuieli totale pentru sănătate/locuitor 

($ internaţionali)
	996
	718

	Cheltuieli totale pentru sănătate (% din PIB)
	6,5
	6,7

	Număr medici (generalişti şi specialişti) la 10.000 locuitori

	
	30


▪ Finanţarea sistemului de sănătate

Sursele de finanţare ale sistemului de sănătate sunt: contribuţiile statului; contribuţiile obligatorii pentru asigurări sociale, coplăţile (taxele de utilizare şi plăţile directe), contribuţiile private (asigurările complementare/suplimentare).
Fondurile alocate sănătăţii sunt transferate către Agenţia de stat pentru asigurări obligatorii de sănătate care, împreună cu cele 5 filiale regionale acţionează în calitate de cumpărător general şi exclusiv al întregului pachet de servicii medicale finanţate de stat.
▪ Sfera de acoperire a persoanelor asigurate
- Persoane asigurate: cetăţenii letoni; apatrizii; cetăţenii statelor membre UE, ai statelor din Spaţiul economic european şi ai Confederaţiei Elveţiene care au reşedinţa în Letonia având statut de angajaţi/liber-profesionişti, precum şi membrii de familie ai acestora; cetăţenii din terţe ţări care au permis de şedere permanentă; refugiaţii şi persoanele cu statut alternativ (protecţie subsidiară); persoanele reţinute, arestate şi condamnate la pedepse privative de libertate (art.17 din Legea din 2006 privind tratamentul medical).
- Scutiri de la asigurarea obligatorie. Fără aplicabilitate.
- Asigurare voluntară. Fără aplicabilitate.
- Persoane eligibile aflate în întreţinere: copiii (până la vârsta de 18 ani).
▪ Condiţii privind asigurarea de sănătate
- Perioada de cotizare. Nu este prevăzută o anumită perioadă de cotizare.

- Perioada de acordare a serviciilor. Nu sunt prevăzute limite specifice.
▪ Aspecte privind sistemul medical

Medici autorizaţi

Medicii înregistraţi în Registrul medicilor (în condiţiile Legii din 2006 privind tratamentul medical), care au încheiat contracte cu centrele de plăţi pentru servicii de sănătate.

- Remunerarea medicilor: pentru medicii de familie - salariu lunar (calculat în funcţie de tariful per capita, tariful per serviciu prestat şi coplăţi); pentru medicii specialişti - salariu lunar (calculat în funcţie de tariful fix/consultaţie, tariful per serviciu prestat şi coplăţi)

Tratament în regim ambulatoriu

- Alegerea medicului: liberă alegere a medicului de familie/medicului specialist.
- Accesul la medici specialişti: pe baza recomandării medicului de familie, cu excepţia cazurilor de urgenţă şi a următoarelor specialităţi medicale: oncologie, ginecologie, psihiatrie, pneumologie, endocrinologie, dermatologie, oftalmologie, narcologie, pediatrie, chirurgie pediatrică. 
- Plata medicului: sistemul prestaţiilor în natură.
- Coplata

Taxele de utilizator sunt următoarele: 1,42 €/consultaţie medic generalist; 4,28 €/consultaţie medic specialist (în regim ambulatoriu); 2,85 €/consultaţie la domiciliu a medicului generalist, în timpul unei epidemii de gripă; 7,14 €/zi internare ambulatorie, la care se adaugă costurile prevăzute pentru diverse servicii medicale.
Plafonul maxim al coplăţilor/an calendaristic este de 572 € (fiind excluse costurile medicamentelor, a ochelarilor şi a serviciilor de stomatologie).

- Scutirea de coplată/reducerea coplăţii

Sunt scutite de coplată următoarele categorii de persoane: persoanele care efectuează vizita medicală anuală pentru controlul preventiv de sănătate; copiii sub 18 ani; femeile însărcinate (pe durata sarcinii), proaspetele mame (pe o perioadă de 42 de zile de la naştere); victimele accidentului de la Cernobîl; persoanele persecutate pentru convingerile lor politice; persoanele diagnosticate cu TBC, SIDA, sifilis şi alte boli infecţioase (numai pentru tratamentul necesar acestor boli); persoanele cu afecţiuni psihiatrice (numai pentru tratamentul psihiatric); persoanele care necesită hemodializă, hemodiafiltrare şi dializă peritoneală; persoanele care necesită tratament de urgenţă; persoanele din centrele de asistenţă socială; toate persoanele pentru care se realizează vaccinarea sau imuno-terapia (în cadrul programului naţional de imunizare), precum şi vaccinarea împotriva gripei; donatorii de organe; persoanele cărora li se efectuează ventilaţie pulmonară artificială permanentă, la domiciliu; persoanele care beneficiază de servicii de îngrijire paleativă; persoanele cu dizabilităţi (numai cu gradul I de handicap); persoanele nevoiaşe.
Spitale

Spitalele publice (naţionale şi municipale) şi spitalele private care au încheiat contracte cu centrele de plăţi pentru servicii de sănătate.
- Alegerea spitalului: pe baza recomandării medicului de familie/medicului specialist (cu excepţia cazurilor de urgenţă).
- Plata medicului: în general, salariu lunar (în funcţie de tariful per serviciu şi de tipurile de diagnostic, pentru care se rambursează sume fixe).

- Coplata

Nivelul coplăţii variază în funcţie de tipul spitalului şi/sau tratamentul necesar:

- în spitale, coplata este de 14 €/zi;

- la Centrul de boli infecţioase, coplata este de 7,14 €/zi;

- în căminele-spital, coplata este de 7,14 €/zi;

- pentru tratarea bolilor oncologice şi oncohematologice: 7,14 €/zi;

- pentru tratarea persoanelor dependente de alcool/droguri/substanţe psihoactive şi toxice: 7,14 €/zi.

Plafonul maxim al coplăţii/episod internare este de 357 €.

Plafonul coplăţii totale anuale (pentru tratament în regim ambulatoriu şi spitalicesc) este de 572 € (fiind excluse costurile medicamentelor, a ochelarilor şi a serviciilor de stomatologie).
Suplimentar, spitalul poate cere pacientului o taxă de maximum 43 € pentru operaţiile chirurgicale efectuate în blocul operator.
- Scutirea de coplată/reducerea coplăţii

Persoanele scutite de coplată pentru serviciile medicale în regim ambulatoriu sunt scutite de coplată şi pentru internare/tratament spitalicesc.

LITUANIA

Sistemul de sănătate este condus şi administrat de Ministerul Sănătăţii şi de Casa naţională de asigurări de sănătate (subordonată Ministerului Sănătăţii). Ministerul Sănătăţii implementează politica naţională de sănătate şi exercită funcţiile de management al sistemului de sănătate.
Casa naţională de asigurări de sănătate execută bugetul asigurărilor obligatorii de sănătate, rambursează instituţiilor de sănătate contractate de casele teritoriale de asigurări de sănătate contravaloarea serviciilor medicale prestate asiguraţilor şi exercită controlul asupra calităţii serviciilor de sănătate. 

Asistenţa medicală de urgenţă este garantată tuturor persoanelor având reşedinţa în Lituania. Persoanele asigurate au acces şi la alte servicii medicale, costurile principale implicate fiind acoperite de asigurarea de sănătate. Este posibilă încheierea unei asigurări voluntare de sănătate, care completează asigurarea obligatorie. 

Sistemul asigurărilor de sănătate are la bază principiul asigurării obligatorii de sănătate şi principiul reşedinţei.

▪ Bază legală

Legea I-552/1994 privind sistemul de sănătate

Legea I-1343/1996 privind asigurările de sănătate

Legea I-1367/1996 privind instituţiile de îngrijire a sănătăţii

Legea I-1562/1996 privind drepturile pacienţilor şi despăgubirile în cazul atingerilor aduse sănătăţii acestora

▪ Principali indicatori statistici
	Indicatori


	2009


	2010



	Populaţie
	3.287.000
	3.324.000

	Venitul naţional brut/locuitor 

($ internaţionali la paritatea  puterii de cumpărare)
	17.170
	18.060

	Speranţa de viaţă la naştere bărbaţi/femei (ani)
	68/79
	68/79

	Rata mortalităţii infantile (la 1000 născuţi vii)
	6
	7

	Rata mortalităţii persoanelor între 15-60 de ani 

(la 1000 persoane)
	185
	185

	Cheltuieli totale pentru sănătate/locuitor 

($ internaţionali)
	1.097
	1.300

	Cheltuieli totale pentru sănătate (% din PIB)
	6,6
	7,0

	Număr medici (generalişti şi specialişti) la 10.000 locuitori

	
	36


▪ Finanţarea sistemului de sănătate
Regimul de asigurări sociale
 este finanţat, în principal, din contribuţiile de asigurări (ale angajaţilor şi angajatorilor) şi din impozite. Contribuţia de bază reprezintă 30,8% din venitul total brut pentru toate riscurile (cu excepţia accidentelor de muncă şi a bolilor profesionale), angajatorul contribuind cu 27,8%, iar angajatul cu 3,0%. Pentru anumite categorii de persoane, contribuţiile se suportă de către stat (de exemplu, pentru copii).
▪ Sfera de acoperire a persoanelor asigurate 

- Persoane asigurate: angajaţii; persoanele care cotizează pentru propria asigurare (liber-profesionişti, fermieri şi alte persoane; liber-profesioniştii sunt supuşi unui regim de asigurare obligatorie). 

Persoane pentru care statul suportă contribuţiile de sănătate: beneficiarii oricărui tip de pensie; persoanele apte de muncă înscrise la biroul local al Bursei lituaniene a muncii; femeile însărcinate aflate în concediu de maternitate; părinţii cu copii mai mici de 8 ani sau având cel puţin 2 copii sub 18 ani; persoanele sub 18 ani; studenţii; persoanele eligibile pentru ajutor social, în funcţie de resurse; persoanele cu dizabilităţi; persoanele cu boli infecţioase; prizonierii politici reabilitaţi, persoanele deportate şi alte persoane rănite în timpul evenimentelor din 13 ianuarie 1991 şi al altor evenimente în cursul cărora au apărat independenţa Lituaniei; persoanele care au acordat asistenţă la locul accidentului nuclear de la Cernobîl; foştii rezidenţi din ghetto şi prizonierii tineri ai instituţiilor fasciste de izolare forţată; preoţii comunităţilor religioase oficiale, studenţii din instituţiile religioase, novicii din mânăstiri.

De asemenea, statul suportă contribuţiile la asigurările de sănătate pentru: personalul activ al Ministerului Apărării Naţionale şi al Ministerului de Interne; persoanele reţinute de poliţie, persoanele arestate şi persoanele condamnate. 
- Scutiri de la asigurarea obligatorie. Fără aplicabilitate.

- Asigurare voluntară: este posibilă, ca modalitate de completare a asigurării obligatorii. 
- Persoane eligibile aflate în întreţinere. Fără aplicabilitate (toate persoanele sunt individual asigurate).
▪ Condiţii privind asigurarea de sănătate
- Perioada de cotizare. Este prevăzută o perioadă minimă de cotizare de 3 luni.

Condiţia nu are aplicabilitate pentru: persoanele salariate (asigurate din prima zi de muncă); persoanele fără activităţi economice pentru care statul suportă contribuţiile de sănătate.
- Perioada de acordare a serviciilor. Nu sunt prevăzute limite specifice.
▪ Aspecte privind sistemul medical
Medici autorizaţi 
Medicii angajaţi la instituţiile de sănătate publică, la instituţiile municipale de sănătate şi/sau la instituţiile private de sănătate.

- Plata medicilor: salarii pentru medicii angajaţi la instituţiile de sănătate publică şi la instituţiile municipale de sănătate. 
Casele teritoriale de asigurări de sănătate plătesc serviciile medicale prestate de instituţiile de sănătate cu care au contract, după cum urmează: pentru asistenţă medicală primară: în funcţie de gradul de risc al pacientului, la care se adaugă un onorariu pentru servicii de medicină preventivă şi o primă pentru atingerea anumitor indicatori; pentru asistenţă medicală de specialitate în ambulatoriu: onorariu/consultaţie (pentru tratament care implică maximum 3 consultaţii); pentru asistenţă medicală în spital: costurile protocolului aferent maladiei; pentru asistenţă medicală în spital acordată pe durată lungă: tarif pentru pat/per zi;
Tratament în regim ambulatoriu
- Alegerea medicului: liberă alegere a medicului la toate nivelurile de îngrijire a sănătăţii. Fiecare persoană trebuie să opteze pentru un medic generalist (medic de familie) inclus în registrul public al medicilor generalişti. 

- Accesul la medici specialişti: pe baza recomandării medicului generalist.

- Plata medicului:  sistemul prestaţiilor în natură.

- Coplata

În principiu, asistenţa medicală este gratuită. 
Costurile anumitor servicii medicale (terapie manuală, chirurgie plastică) se suportă integral de persoanele asigurate. 

Scutirea de coplată/reducerea coplăţii. Fără aplicabilitate.
Spitale 
Spitalele de stat/municipale; spitalele private. Toate aceste spitale pot încheia contracte cu Casele teritoriale de asigurări de sănătate.
În general, spitalele sunt finanţate de la bugetul statului, din bugetele municipale, de Casa naţională de asigurări de sănătate aflată în subordinea Ministerului Sănătăţii şi din surse private. 

- Alegerea spitalului: pe baza recomandării medicului generalist/specialist (cu excepţia cazurilor de urgenţă). Asiguratul (care deţine recomandarea medicală) poate alege spitalul, dar, pentru rambursarea cheltuielilor de spitalizare, alegerea este limitată la spitalele care au încheiat contracte cu casa teritorială de asigurări de sănătate. 
- Coplata

În principiu, asistenţa medicală este gratuită. 

Costurile anumitor servicii medicale (terapie manuală, chirurgie plastică) se suportă integral de persoanele asigurate. 

- Scutirea de coplată/reducerea coplăţii. Fără aplicabilitate.
LUXEMBURG
Cei 2 piloni de bază ai sistemul de sănătate – prevenţia şi tratamentul – sunt coordonaţi după cum urmează: cea mai mare parte a serviciilor de prevenţie intră în responsabilitatea Ministerului Sănătăţii, intervenţiile fiind asigurate de câteva servicii publice, de medici privaţi şi de asociaţii non-profit subvenţionate din bugetul ministerului; tratamentul intră în responsabilitatea partajată între Ministerul Sănătăţii (care  supraveghează organizarea serviciilor de sănătate şi subvenţionează sectorul spitalicesc) şi Ministerul Securităţii Sociale (care răspunde de sistemul asigurărilor de sănătate). 

Sistemul asigurării obligatorii de sănătate acoperă 99% din populaţie. Fac excepţie: funcţionarii publici, angajaţii instituţiilor europene şi internaţionale (care au fonduri proprii de asigurări de sănătate) şi persoanele fără loc de muncă (care nu beneficiază de ajutor de şomaj sau de pensie).
Sistemul de sănătate se caracterizează prin alegerea liberă de către pacient a prestatorului de servicii medicale, prin obligativitatea asigurării de sănătate şi prin respectarea de către furnizorul de servicii medicale a tarifelor serviciilor medicale stabilite pentru sistemul obligatoriu de asigurare.

Asigurările obligatorii de sănătate sunt administrate de Casa naţională de sănătate şi de 9 agenţii individuale la care sunt arondaţi cetăţenii, în funcţie de profesie. 

Casa naţională de sănătate stabileşte bugetul anual global al asigurărilor de sănătate-maternitate (pentru anul următor). Bugetul este însoţit de o programare pluri-anuală care indică, într-o manieră prospectivă, evoluţia financiară a asigurărilor de sănătate.

De asemenea, Casa Naţională de Sănătate: negociază cu aşezămintele spitaliceşti bugetele anuale în ce priveşte cheltuielile de exploatare a acestora; încheie, cu diferite grupuri profesionale, convenţii privind tarifele prestaţiilor medicale, în scopul reglării raporturilor dintre asigurările sociale şi prestatorii de servicii medicale care îşi exercită legal profesiunea în Luxemburg. 
În ce priveşte finanţarea asigurării de dependenţă (îngrijire pe termen lung), toate persoanele active şi toţi pensionarii achită o contribuţie specială de 1,4% din toate veniturile profesionale (salariu, pensie, rentă) şi din activele patrimoniale. Fondul asigurării de dependenţă este completat de subvenţii ale statului (40%), precum şi de contribuţii din partea sectorului de electricitate.
(Din asigurarea de dependenţă, instituită în anul 1999, sunt suportate cheltuielile implicate de sprijinul material şi îngrijirile medicale acordate “persoanelor dependente”. Este considerată persoană dependentă “persoana care, indiferent de vârstă, necesită, imperios şi regulat, asistenţă în domeniile igienei corporale, nutriţiei şi mobilităţii.”
)
Sistemul asigurărilor de sănătate are la bază principiul asigurării obligatorii de sănătate şi principiul asigurării obligatorii de dependenţă.

▪ Bază legală

Cartea I din Codul de asigurare socială (în versiunea rezultată din Legea din 17 decembrie 2010).

▪ Principali indicatori statistici
	Indicatori


	2009


	2010



	Populaţie
	486.000
	507.000

	Venitul naţional brut/locuitor 

($ internaţionali la paritatea  puterii de cumpărare)
	52.770
	61.240

	Speranţa de viaţă la naştere bărbaţi/femei (ani)
	78/83
	78/83

	Rata mortalităţii infantile (la 1000 născuţi vii)
	2
	3

	Rata mortalităţii persoanelor între 15-60 de ani 

(la 1000 persoane)
	76
	76

	Cheltuieli totale pentru sănătate/locuitor 

($ internaţionali)
	6.526
	8.181

	Cheltuieli totale pentru sănătate (% din PIB)
	7,8
	7,8

	Număr medici (generalişti şi specialişti) la 10.000 locuitori

	
	28


▪ Finanţarea sistemului de sănătate

Sistemul de sănătate are 3 surse de finanţare : contribuţiile statului (40%), contribuţiile angajatorilor (30%) şi contribuţiile persoanelor asigurate (30%). 

▪ Sfera de acoperire a persoanelor asigurate 
- Persoane asigurate: toate persoanele care desfăşoară o activitate profesională (salariaţi sau liber profesionişti); pensionarii; persoanele care beneficiază de un venit supus perceperii contribuţiei; beneficiarii unei sume suplimentare venitului minim garantat; alte categorii de persoane.
- Scutiri de la asigurarea obligatorie. Fără aplicabilitate.
- Asigurare voluntară: există posibilitatea încheierii unei asigurări voluntare.
- Persoane eligibile aflate în întreţinere: copiii pentru care asiguratul beneficiază de o reducere a impozitului, soţul, partenerul, părintele sau ruda prin alianţă în linie colaterală de gradul 1, 2 şi 3 care asigură menajul asiguratului.
▪ Condiţii privind asigurarea de sănătate
- Perioada de cotizare. Nu este prevăzută o perioadă de cotizare; face excepţie asigurarea voluntară, pentru care este necesară o perioadă de cotizare de 3 luni. 
Perioada de acordare a serviciilor. Nu sunt prevăzute limite specifice.

În cazul încetării afilierii, dreptul se menţine pe luna în curs şi în următoarele 3 luni. De asemenea, dreptul la asigurare se menţine pentru maladiile aflate în curs de tratare. 
▪ Aspecte privind sistemul medical
Medici autorizaţi
Toţi medicii autorizaţi de Ministerul Sănătăţii.
- Plata medicilor: tarif per serviciu medical conform celor stabilite în convenţiile colective; tarifele sunt indexate în funcţie de evoluţia costului vieţii şi adaptate anual în cadrul negocierilor. 
Tratament în regim ambulatoriu
- Alegerea medicului: liberă alegere a medicului generalist.
- Accesul la medici specialişti: nu sunt prevăzute condiţii speciale.  
- Plata medicului: onorariu per serviciu medical prestat.
- Coplata: pentru prima consultaţie medicală, coplata reprezintă 20% din tariful prevăzut; pentru actele şi serviciile medicale ulterioare, procentul este de 12%.
- Scutirea de coplată/reducerea coplăţii
În cursul unui an, coplata nu poate depăşi 2,5% din venitul anual supus cotizaţiei.

Anumite tratamente/analize sunt scutite de coplată: hemodializă, chimioterapie, radioterapie şi alte teste cu caracter de prevenţie.

Spitale 

Toate spitalele dispun de un buget anual, aprobat/spital pe baza activităţii prognozate. Medicii din cadrul spitalelor sunt remuneraţi pe bază de tarif/serviciu medical prestat. 

- Alegerea spitalului. Alegere liberă a spitalului; accesul asigurat pe baza recomandării medicului curant.
- Coplata: 19,44 €/zi de spitalizare, pe o durată de maximum 30 de zile.
În cazul spitalizării ambulatorii, se achită o sumă forfetară de 2,5 €/tratament.

- Scutirea de coplată/reducerea coplăţii. Fără aplicabilitate.
MALTA

Ministerul Sănătăţii, Persoanelor Vârstnice şi Îngrijirii Comunitare răspunde de asigurarea serviciilor medicale şi a mecanismelor de monitorizare şi control necesare. 

Sistemul de sănătate operează prin intermediul unui serviciu integrat de sănătate, organizat la nivel naţional. Acesta este finanţat din impozite şi din contribuţiile la asigurările naţionale plătite de angajaţi, angajatori şi persoanele care desfăşoară activităţi independente. 
Legea privind securitatea socială reglementează două regimuri de bază: regimul de tip contributiv şi regimul de tip necontributiv.

Regimul de tip contributiv este un sistem în cadrul căruia angajaţii, persoanele care desfăşoară activităţi independente şi persoanele nesalariate (persoane cu vârsta sub 65 de ani, care nu sunt angajate, nu lucrează independent şi ale căror venituri provin din surse precum chirii, dividente etc.) plătesc contribuţii săptămânale, în conformitate cu dispoziţiile Legii privind securitatea socială.

În cadrul regimului de tip necontributiv, cerinţa de bază o reprezintă îndeplinirea condiţiilor de evaluare a resurselor. Prestaţiile oferite în baza acestui regim au ca scop asigurarea asistenţei sociale şi medicale pentru întreţinătorii de familie aflaţi în şomaj/în incapacitate de muncă/în căutarea unui loc de muncă, dacă resursele financiare ale familiilor acestora se situează sub un anumit nivel.
Toate prestaţiile (inclusiv cele medicale), pensiile şi alocaţiile plătibile în cadrul regimului de tip contributiv fac obiectul unor contribuţii diferite, în funcţie de tipul prestaţiei solicitate. Există 2 categorii de contribuţii: contribuţii de clasa I, pentru angajaţi şi contribuţii de clasa II, pentru persoane care desfăşoară activităţi independente şi persoane care nu sunt angajate şi nici nu desfăşoară activităţi lucrative.

Sistemul asigurărilor de sănătate are la bază principiul asigurării universale de sănătate publică şi principiul cetăţeniei. 

Toate persoanele aflate sub incidenţa Legii din 1956 privind asigurarea naţională au dreptul la asistenţă medicală gratuită.

▪ Bază legală

Ordonanţa privind profesiunile medicale şi profesiunile înrudite

Reglementări privind tarifele spitaliceşti aplicabile pacienţilor străini

Reglementări privind tarifele serviciilor medicale

▪ Principali indicatori statistici
	Indicatori


	2009


	2010



	Populaţie
	409.000
	417.000

	Venitul naţional brut/locuitor 

($ internaţionali la paritatea  puterii de cumpărare)
	20.580
	24.660

	Speranţa de viaţă la naştere bărbaţi/femei (ani)
	78/82
	78/82

	Rata mortalităţii infantile (la 1000 născuţi vii)
	7
	6

	Rata mortalităţii persoanelor între 15-60 de ani 

(la 1000 persoane)
	60
	60

	Cheltuieli totale pentru sănătate/locuitor 

($ internaţionali)
	4.264
	2.261

	Cheltuieli totale pentru sănătate (% din PIB)
	7,5
	8,6

	Număr medici (generalişti şi specialişti) la 10.000 locuitori

	
	31


▪ Finanţarea sistemului de sănătate
Sistemul de prestaţii sociale şi asistenţa medicală publică sunt finanţate din impozite şi din contribuţiile de asigurări naţionale plătite de angajatori, angajaţi şi liber profesionişti. 
Pentru fiecare persoană considerată drept angajat asigurabil (persoană angajată în baza unui contract) se plătesc trei contribuţii diferite: una de către persoana angajată, una de către angajator şi una de către stat.

Rata contribuţiilor plătite de angajat şi angajator este echivalentă cu 10% din salariul de bază, sub rezerva unei contribuţii minime de 6,62 €/săptămână şi a unei contribuţii maxime de 33,03 € pentru persoanele născute la sau înainte de 31.12.1961 şi de 35,39 € pentru persoanele născute la sau după 1.01.1962. De la 1 ianuarie 2007, persoanele de peste 18 ani al căror salariu săptămânal este sub salariul minim, pot opta pentru plata a 10% din salariul săptămânal de bază în locul contribuţiei forfetare de 15,35 €. Persoanele sub 18 ani plătesc o contribuţie de “persoane tinere” de 4,38 €, dacă salariul de bază nu depăşeşte salariul minim; în caz contrar, rata contribuţiei este de 10% din salariul de bază. Pentru studenţi sunt prevăzute rate de contribuţii speciale.

▪ Sfera de acoperire a persoanelor asigurate 
- Persoane asigurate: toţi rezidenţii permanenţi.
- Scutiri de la asigurarea obligatorie
Toţi angajaţii cu vârsta de peste 65 de ani sunt scutiţi de plata contribuţiei de categoria 1, chiar dacă îşi continuă activitatea după împlinirea vârstei de pensionare.

Sunt scutite de plata contribuţiei de categoria 2: persoanele care urmează studii la zi/cursuri de formare profesională cu program întreg; persoanele căsătorite care nu sunt salariate; persoanele care primesc pensie pentru văduvie, invaliditate sau limită de vârstă; persoanele care primesc prestaţii de asistenţă socială de tip necontributiv/pensie de tip necontributiv.

Persoanele nesalariate al căror venit anual total nu depăşeşte 1.005 € - persoane necăsătorite sau 1.470 € - persoane căsătorite, precum şi liber- profesioniştii al căror venit anual nu depăşeşte 910 € pot solicita un certificat de scutire de la plata contribuţiilor. 
- Asigurare voluntară: există posibilitatea încheierii de asigurări voluntare.
- Persoane eligibile aflate în întreţinere. Fără aplicabilitate (drept de asigurare direct fundamentat pe criteriul reşedinţei, fără drepturi derivate).
▪ Condiţii privind asigurarea de sănătate
- Perioada de cotizare. Nu  este prevăzută o anumită perioadă de cotizare.
- Perioada de acordare a serviciilor. Nu sunt prevăzute limite specifice.
▪ Aspecte privind sistemul medical
Medici autorizaţi 
Medicii angajaţi în instituţiile de sănătate publice şi private. 
- Remunerarea: medicii din sistemul public au salariu fix (indiferent de numărul pacienţilor trataţi).
Tratamentul medical ambulatoriu
- Alegerea medicului: liberă alegere a medicului de familie.
- Accesul la medici specialişti: pe baza recomandării medicului de familie.

- Plata medicului: sistemul prestaţiilor în natură.
- Coplata. Fără aplicabilitate.
- Scutirea de coplată/reducerea coplăţii. Fără aplicabilitate.
Spitale 
Numai spitalele publice oferă servicii medicale gratuite, subvenţionate de stat.
- Alegerea spitalului: accesul în spitalele publice se face pe baza recomandării medicului angajat/medicului de familie.

- Coplata. Fără aplicabilitate.
- Scutirea de coplată/reducerea coplăţii. Fără aplicabilitate.
MAREA BRITANIE

Responsabilitatea pentru funcţionarea sistemului public de sănătate revine Secretarului de stat al sănătăţii, care răspunde în faţa Parlamentului. Ministerul Sănătăţii este instituţia centrală guvernamentală cu competenţe în stabilirea politicilor privind Serviciul naţional de sănătate, sănătatea publică, protecţia socială şi alte domenii corelate. Conducerea Ministerului este asigurată de Secretarul permanent (care răspunde în faţa Secretarului de stat al sănătăţii şi a Parlamentului) şi de Directorul executiv al Serviciului naţional de sănătate. Trezoreria deţine un rol-cheie în stabilirea bugetului alocat sistemului public de sănătate.
Serviciul naţional de sănătate (NHS) asigură accesul universal la îngrijirile de sănătate; rezidenţii legali beneficiază de acces egal şi gratuit la toate serviciile medicale, indiferent de statutul financiar (nu există taxe adiţionale sau coplăţi). Serviciul naţional de sănătate răspunde de alocarea anuală de fonduri către 106 autorităţi sanitare districtuale (DHA); fiecare autoritate sanitară districtuală acoperă între 250.000-1.000.000 locuitori.
Bugetele pentru achiziţionarea îngrijirilor primare şi secundare – oferite de  trusturile spitaliceşti (fundaţii autonome în cadrul NHS) şi de centrele comunitare de sănătate - sunt gestionate de autorităţile sanitare districtuale şi de medicii generalişti “gestionari de fonduri” (general practitioner fundholders).

Concentrarea asupra îngrijirilor primare şi rolul central al medicilor generalişti - punctul obligatoriu de trecere pentru accesul la îngrijirile medicale secundare - constituie punctele forte ale sistemului britanic de sănătate.
Organizaţiile locale de îngrijire primară asigură prestaţiile medicale de bază ale Serviciului naţional de sănătate (de exemplu, servicii de medicină generală) în cadrul următoarelor 4 modele contractuale:

- serviciul medical general: model tradiţional de medicină generală cu contract negociat la nivel naţional;

- servicii medicale personalizate: varianta permite acordarea de asistenţă medicală generală la nivel local pentru a satisface necesităţile neacoperite de serviciul medical general. Prestaţiile asigurate de serviciile medicale personalizate tind să se apropie de cele ale serviciului medical general;

- serviciile medicale ale Caselor de îngrijiri primare: prestate direct şi girate de organizaţiile de îngrijiri primare, pentru acoperirea anumitor lacune ale serviciilor medicale (de exemplu, îngrijire medicală acordată în afara orelor normale de lucru);

- servicii medicale alternative: din 2004, furnizorilor din sectoarele public, privat şi voluntar li se permite să concureze cu prestatorii de servicii medicale de bază; serviciile medicale alternative sunt servicii extinse şi uneori specializate. 

Medicii generalişti sunt liber-profesionişti şi încheie contracte de prestări servicii pentru Serviciul naţional de sănătate. Deşi dispun de o marjă discreţionară în acceptarea cererilor de înscriere pe listele de pacienţi, medicii generalişti nu pot refuza înscrierea unui solicitant pe motive de rasă, sex, clasă socială, vârstă, religie, orientare sexuală, handicap sau afecţiune medicală.

Sistemul asigurărilor de sănătate are la bază principiul asigurării universale de sănătate publică şi principiul reşedinţei.
▪ Bază legală

Legea din 1990 privind Serviciul naţional de sănătate şi îngrijirile medicale în comunitate

Legea din 1997 privind Serviciul naţional de sănătate şi asistenţa medicală primară

Legea din 2001 privind asistenţa medicală şi socială

Legea din 2002 privind reforma Serviciului naţional de sănătate şi profesiile medicale

Legea din 2006 privind Serviciul naţional de sănătate

Reglementările din 2011 ale Serviciului naţional de sănătate în materia contribuţiei la cheltuieli a vizitatorilor străini

Reglementările din 2004 ale Serviciului naţional de sănătate privind serviciile de medicină generală

Reglementările din 2004 ale Serviciului naţional de sănătate referitoare la acordurile de medicină primară

▪ Principali indicatori statistici
	Indicatori


	2009


	2010



	Populaţie
	61.565.000
	62.036.000

	Venitul naţional brut/locuitor 

($ internaţionali la paritatea  puterii de cumpărare)
	36.240
	35.840

	Speranţa de viaţă la naştere bărbaţi/femei (ani)
	78/82
	78/82

	Rata mortalităţii infantile (la 1000 născuţi vii)
	5
	5

	Rata mortalităţii persoanelor între 15-60 de ani 

(la 1000 persoane)
	76
	77

	Cheltuieli totale pentru sănătate/locuitor 

($ internaţionali)
	3.399
	3.433

	Cheltuieli totale pentru sănătate (% din PIB)
	9,3
	9,6

	Număr medici (generalişti şi specialişti) la 10.000 locuitori

	
	27


▪ Finanţarea sistemului de sănătate

Finanţarea sistemului de sănătate se asigură din următoarele surse: 80% de la bugetul consolidat al statului (taxe şi impozite); 12% din contribuţiile de asigurări de sănătate; 8% din alte surse (din care circa 2% reprezintă plata reţetelor farmaceutice şi a serviciilor de stomatologie).

▪ Sfera de acoperire a persoanelor asigurate 

- Persoane asigurate:  toate persoanele cu reşedinţa legală în Marea Britanie.
- Scutiri de la asigurarea obligatorie. Fără aplicabilitate.
- Asigurarea voluntară: există posibilitatea încheierii de asigurări voluntare private. 
- Persoane eligibile aflate în întreţinere. Fără aplicabilitate (nu există drepturi derivate, toţi rezidenţii fiind asiguraţi individual).
▪ Condiţii privind asigurarea de sănătate
- Perioada de cotizare. Nu este prevăzută o perioadă de cotizare.
- Perioada de acordare a serviciilor. Nu sunt prevăzute limite specifice.

▪ Aspecte privind sistemul medical
Medici autorizaţi

Medicii autorizaţi de Consiliul medical general.
- Remunerarea: medicii sunt remuneraţi conform contractului încheiat cu unităţile de îngrijiri primare, pe baza tarifelor stabilite în acordul privind onorariile.  

Tratament în regim ambulatoriu
- Alegerea medicului: liberă alegere a medicului generalist din raza teritorială în care pacientul are domiciliul, sub rezerva acceptării înscrierii (de către medicul  generalist). În cazul în care un medic generalist refuză înscrierea unei persoane pe lista de pacienţi, unitatea competentă de îngrijiri primare are obligaţia arondării acestuia la un alt medic (din sectorul public sau privat, după caz).
- Accesul la medici specialişti:  numai pe baza recomandării medicului generalist. 
- Plata medicului: conform contractului încheiat cu unităţile de îngrijire primară.
Sistemul de remunerare a medicilor generalişti constă într-o combinaţie completă între onorariu şi alocări specificate în contractele încheiate (în funcţie de numărul pacienţilor, de vârsta acestora etc.). 

- Coplata. Fără aplicabilitate.
- Scutirea de coplată/reducerea coplăţii. Fără aplicabilitate.
Spitale 

Majoritatea spitalelor publice sunt administrate de Serviciul naţional de sănătate. Finanţarea spitalelor se asigură, în mare parte, de organismele locale de sănătate (unităţile de îngrijiri primare) care, la rândul lor, sunt finanţate de Guvern.
- Alegerea spitalului: pe baza recomandării medicului generalist.

În scopul alegerii spitalului cel mai bine adaptat nevoilor pacientului:

- medicul generalist propune pacienţilor care trebuie operaţi de cataractă, 2 sau mai mulţi furnizori de astfel de servicii medicale; 
- medicul cardiolog propune pacienţilor care necesită operaţie de bypass coronaro-arterial/angioplastie/operaţie de valvă, 4 sau mai multe spitale;

- medicul generalist propune pacienţilor care necesită îngrijiri medicale specializate, 4-5 furnizori, precizând, de asemenea, data şi ora consultaţiei. Asistenţa medicală poate fi acordată de Casele şi centrele medicale ale Serviciului naţional de sănătate, precum şi de spitalele private. 

- Coplata. Fără aplicabilitate.
- Scutirea de coplată/reducerea coplăţii. Fără aplicabilitate.
OLANDA

Legea din 2006 privind asigurarea de sănătate a eliminat distincţia dintre asigurarea obligatorie de sănătate şi asigurarea voluntară privată şi a instituit mecanismul central al competiţiei între cei 3 mari actori din sistemul de sănătate: asigurările de sănătate; furnizorii serviciilor de sănătate; cumpărătorii serviciilor de sănătate. De asemenea, a modificat rolul Guvernului care, de la controlul direct al volumului, preţurilor şi capacităţilor de producţie, a trecut la stabilirea “regulilor jocului” şi la supravegherea funcţionării corespunzătoare a forţelor pieţei în domeniu – asiguratori, asiguraţi/pacienţi şi furnizori de servicii medicale.
Elementul esenţial al funcţionării corespunzătoare a sistemului de sănătate constă în posibilitatea oferită actorilor, îndeosebi pacienţilor, de a alege. Astfel, în principiu, pacienţii îşi pot alege atât asiguratorul, cât şi furnizorul de servicii medicale (asiguratorii, însă, pot impune anumite restricţii). 
Asiguratorii oferă cetăţenilor (care au obligaţia legală de a se asigura) pachetul asigurărilor de bază şi negociază cu furnizorii de servicii medicale preţul, cantitatea şi calitatea serviciilor medicale. Deşi tarifele/onorariile sunt negociate între casele publice/private de asigurări şi prestatorii de servicii medicale, plafonul tarifelor se stabileşte de către Guvern.

Sistemul asigurărilor de sănătate are trei componente principale:

1. Asigurările obligatorii de bază (aprox. 59% din totalul contribuţiilor), care au la bază două mecanisme de colectare: plata directă, de către asiguraţi, a primelor de asigurare către asiguratorii privaţi cu care au încheiat contract; plata directă, de către angajatori, a contribuţiilor către Fondul asigurărilor de sănătate (FAS). Contractele de asigurare pot fi individuale sau colective, la nivel de angajator/organizaţie a pacienţilor. Primele plătite de beneficiari sunt unitare pe asigurator şi servicii. Categoriile sociale defavorizate primesc de la stat o alocaţie periodică de sănătate destinată achitării contribuţiei de sănătate.

2. Asigurările obligatorii pentru cheltuieli medicale excepţionale – tratament/îngrijire de lungă durată pentru boli cronice, psihice, dizabilităţi (aprox. 41% din totalul contribuţiilor de asigurări de sănătate plătite de asiguraţi). Obligaţia încheierii acestei asigurări de către toţi rezidenţii a fost instituită în 1967, prin Legea generală privind cheltuielile medicale excepţionale.

3. Asigurările complementare/voluntare (pentru serviciile medicale neacoperite de celelalte două categorii de asigurări). Cei mai mulţi asiguratori privaţi oferă poliţe de asigurare voluntară alături de cele obligatorii; asiguratorii sunt liberi să stabilească preţul primelor de asigurare voluntară (în funcţie de riscul individual) şi pot refuza înscrierea anumitor persoane.

Acoperirea costurilor serviciilor medicale prestate se face conform următoarelor modalităţi:
- sistemul prestaţiilor în natură (decontarea directă către furnizorii contractaţi a contravalorii serviciilor prestate - pentru 40% din asiguraţi);

- rambursarea către asiguraţi a costului serviciilor, indiferent de furnizor,  conform preţurilor pieţei şi tarifelor furnizorilor necontractaţi (pentru 25% din asiguraţi);

- folosirea unei combinaţii între cele două metode (pentru 35% din asiguraţi).

Sistemul asigurărilor de sănătate are la bază principiul reşedinţei, principiul asigurării obligatorii de sănătate şi cel al asigurării obligatorii pentru cheltuieli medicale excepţionale.
▪ Bază legală

Legea din 16 iunie 2005 privind asigurările de sănătate

Legea generală din 14 decembrie 1967 privind cheltuielile medicale excepţionale

▪ Principali indicatori statistici
	Indicatori


	2009


	2010



	Populaţie
	16.592.000
	16.613.000

	Venitul naţional brut/locuitor 

($ internaţionali la paritatea  puterii de cumpărare)
	40.620
	41.810

	Speranţa de viaţă la naştere bărbaţi/femei (ani)
	78/83
	78/83

	Rata mortalităţii infantile (la 1000 născuţi vii)
	5
	4

	Rata mortalităţii persoanelor între 15-60 de ani 

(la 1000 persoane)
	66
	66

	Cheltuieli totale pentru sănătate/locuitor 

($ internaţionali)
	4.389
	5.038

	Cheltuieli totale pentru sănătate (% din PIB)
	10,8
	11,9

	Număr medici (generalişti şi specialişti) la 10.000 locuitori

	
	29


▪ Finanţarea sistemului de sănătate
Finanţarea sistemului de sănătate se asigură din: contribuţiile de asigurare obligatorie, subvenţiile statului şi plăţile directe efectuate de pacienţi.
Valoarea medie a primei de asigurare de bază de sănătate per angajat a fost de 1.100 € în 2008 (cca 6% din venitul net de referinţă al populaţiei), iar în 2009 a variat între 933 şi 1.150 €.
Contribuţia angajatorilor la FAS este de 6,9% din venitul impozabil pentru salariaţi, pensionari şi beneficiari ai altor drepturi de asigurări sociale, cu un plafon maxim de 2.233 €/an. Contribuţiile sunt colectate de Administraţia fiscală şi transferate ulterior la FAS, de unde se alocă asiguratorilor privaţi.
Distribuirea fondurilor FAS către asiguratorii privaţi se face în funcţie de caracteristicile portofoliului de asiguraţi raportat la numărul total al persoanelor asigurate: sex şi vârstă; tipurile de venit (salarii, venituri din activităţi independente, pensii, şomaj); zonă geografică (segmentare în funcţie de nivelul veniturilor, prevalenţa bolilor, mortalitate etc.); necesarul de medicamente pentru grupuri de pacienţi cu boli cronice (20 de grupe; maximum 20.000 €/asigurat); pacienţi cu boli cronice tratabile în spitale (13 grupe de diagnostic; 50.000 €/asigurat şi peste). Suma alocată (de FAS) fiecărui asigurator se calculează ca diferenţa dintre costurile estimate conform acestor criterii şi veniturile estimate din încasările primelor de asigurare, pe baza utilizării unei valori de referinţă unice pentru poliţa de asigurare. Asiguratorii eficienţi care reuşesc să obţină venituri mai mari decât cheltuielile pot reduce, cu maximum 10%, valoarea primei de asigurare. În cazul în care costurile reale depăşesc estimările iniţiale, se aplică diferite mecanisme ex-post de compensare a asiguratorilor.
▪ Sfera de acoperire a persoanelor asigurate 

- Persoane asigurate: persoanele cu reşedinţa legală pe teritoriul Olandei; persoanele fără reşedinţă în Olanda, dar supuse impozitului pe venitul obţinut din exercitarea unei profesii pe teritoriul olandez.
De la regula generală a obligativităţii încheierii asigurării de sănătate sunt prevăzute 2 excepţii. Membrii forţelor armate aflaţi în serviciu activ sunt asiguraţi în baza Legii privind cheltuielile medicale excepţionale, dar nu sunt obligaţi să încheie asigurare în temeiul legii privind asigurarea de sănătate; aceştia beneficiază de îngrijirile medicale acordate de serviciile medicale militare. Cea de-a doua excepţie a fost instituită pentru obiectorii de conştiinţă. Persoanele care invocă, din principiu, obiecţii la asigurare nu achită prime de asigurare în baza Legii privind cheltuielile medicale excepţionale şi nici nu sunt obligate să încheie asigurare în temeiul Legii privind asigurările de sănătate. Totuşi, aceste persoane plătesc o contribuţie proporţională cu venitul, sub forma unei taxe de înlocuire. 

- Scutiri de la asigurarea obligatorie. Fără aplicabilitate.
- Asigurarea voluntară: posibilă pentru serviciile medicale neacoperite de asigurările obligatorii; 90% din asiguraţi au asigurări voluntare de sănătate.
- Persoane eligibile aflate în întreţinere.  Fără aplicabilitate.
▪ Condiţii privind asigurarea de sănătate
- Perioada de cotizare. Nu este prevăzută o anumită perioadă de cotizare.
- Perioada de acordare a serviciilor. Nu sunt prevăzute limite specifice.
▪ Aspecte privind sistemul medical
Medici autorizaţi

Toţi medicii autorizaţi de Ministerul Sănătăţii.

- Remunerarea medicilor: onorarii achitate de casa privată de asigurări de sănătate, care se calculează ca sumă forfetară/persoană asigurată pe baza sistemului listelor de tarife/servicii.
Tratament în regim ambulatoriu
- Alegerea medicului: liberă alegere a medicului de familie.
- Accesul la medici specialişti: pe baza recomandării medicului de familie.

- Plata medicului 
Medicii de familie (principalul punct de acces în sistemul de sănătate) sunt plătiţi conform unor tarife per capita şi per servicii. Tarifele maxime pentru servicii sunt stabilite la nivel naţional, prin negociere între asociaţiile medicilor de familie, asiguratori şi Ministerul Sănătăţii.
Medicii de specialitate sunt plătiţi fie pe baza unui tarif orar în sistem DBC
 (tariful/oră este unic: 132,5 € plus/minus 6 €, iar variabila este numărul de ore normate per tratament)
, fie ca salariaţi ai unui spital. 

- Coplata

Conform Legii privind asigurările de bază de sănătate, în scopul prevenirii recursului la servicii medicale neesenţiale, în sistemul asigurărilor de bază se utilizează o formă specială de coplată pentru toate serviciile medicale acoperite de asigurator: franciza medicală obligatorie, cu o valoare de maximum 170 €/an.

Coplata, calculată pentru toţi asiguraţii la un plafon anual de venituri impozabile de 33.427 € este de: 7,75% pentru salariaţi (sumă rambursată de angajator); 5,65% pentru liber profesionişti. Pentru pensionari, coplata reprezintă 7,75% din pensie şi 5,65% din alte venituri (salarii sau pensii suplimentare).

La această coplată (stabilită în funcţie de venituri) se adaugă o primă nominală anuală de 1.375 € (sumă medie stabilită de organismele private de asigurări de sănătate) pe care toţi asiguraţii de peste 18 ani trebuie să o achite.

În baza Legii generale privind cheltuielile medicale excepţionale, toţi asiguraţii de peste 18 ani au obligaţia de a achita o cotizaţie reprezentând 12,15% din plafonul anual al veniturilor stabilit la 33.427 €.  

- Scutirea de coplată/reducerea coplăţii 
Sunt scutite de plata francizei medicale obligatorii persoanele sub 22 de ani, pentru vizitele la medicul de familie, serviciile legate de naştere şi serviciile de stomatologie.

Anumite categorii de bolnavi cronici primesc o compensaţie de la stat pentru coplată. 

Asiguraţii care apreciază că nu vor avea nevoie de servicii medicale, pot opta pentru o coplată voluntară - de până la 500 € -, în schimbul reducerii preţului poliţei de asigurare.

Din anul 2009, asiguraţii pot renunţa la coplată dacă:

- optează pentru furnizorii de servicii medicale recomandaţi de asigurator;

- folosesc medicamente/dispozitive medicale recomandate de asigurator;

- participă la programe de prevenire a diabetului, bolilor cardiovasculare sau respiratorii, depresiei şi supraponderabilităţii.

Spitale

- Alegerea spitalului: alegere liberă a spitalelor/instituţiilor medicale autorizate de Ministerul Sănătăţii. Accesul se face pe baza recomandării medicului de familie/medicului specialist.
Preţul serviciilor medicale prestate în cadrul spitalelor se stabileşte pe baza sistemului de “combinaţii diagnostic-tratament” (DBC), care include cca 30.000 de combinaţii diferite, încadrate în două categorii: servicii cu preţuri fixe, stabilite de autoritatea de sănătate; servicii cu preţuri negociabile între asiguratori şi furnizori (cca 34% din combinaţiile diagnostic-tratament).
 

Bugetele spitalelor se elaborează în funcţie de capacitatea şi specializarea medicală – pe baza celor două componente ale “combinaţiilor diagnostic-tratament” (servicii cu preţuri fixe şi servicii cu preţuri negociabile). La sfârşitul anului, bugetul alocat componentei de preţuri fixe se regularizează cu autoritatea de sănătate; bugetul componentei de preţuri negociabile nu este limitat.
- Coplata

Franciză medicală obligatorie.

- Scutirea de coplată/reducerea coplăţii: se acordă compensaţii pentru pacienţii cu boli cronice. 
POLONIA

Accesul egal al tuturor cetăţenilor la serviciile de sănătate finanţate din fondurile publice este garantat constituţional (art.68 din Constituţie). Aproximativ 98% din populaţie este acoperită de sistemul asigurărilor obligatorii de sănătate (inclusiv membrii de familie ai asiguraţilor şi unele grupuri vulnerabile ale căror contribuţii sunt finanţate de la bugetul de stat).
Organizarea, managementul, funcţionarea şi finanţarea sistemului de sănătate sunt competenţe partajate între Ministerul Sănătăţii, Fondul naţional de sănătate şi autorităţile locale autonome.
Ministerul Sănătăţii răspunde şi de politica naţională de sănătate, de finanţarea programelor (pe termen lung) de sănătate şi a serviciilor medicale specializate, de investiţiile majore de capital şi de învăţământul medical.

Fondul naţional de sănătate administrează schema asigurărilor sociale, având responsabilitatea planificării şi achiziţionării serviciilor de sănătate – publice şi private - finanţate de către stat. Operaţiunile Fondului sunt supravegheate de Ministerul Sănătăţii, iar fondurile financiare sunt încredinţate Ministerului de Finanţe.
La fiecare nivel administrativ, autorităţile teritoriale de sănătate răspund de identificarea problemelor de sănătate ale populaţiei locale, de planificarea furnizării de servicii medicale şi de managementul instituţiilor publice medicale. 

Sistemul asigurărilor de sănătate are la bază principiul asigurării sociale obligatorii. 
▪ Bază legală

Legea din 27 august 2004 privind serviciile de sănătate finanţate de puterea publică

▪ Principali indicatori statistici

	Indicatori


	2009


	2010



	Populaţie
	38.074.000
	38.277.000

	Venitul naţional brut/locuitor 

($ internaţionali la paritatea  puterii de cumpărare)
	16.710
	19.160

	Speranţa de viaţă la naştere bărbaţi/femei (ani)
	71/80
	71/80

	Rata mortalităţii infantile (la 1000 născuţi vii)
	6
	6

	Rata mortalităţii persoanelor între 15-60 de ani 

(la 1000 persoane)
	137
	137

	Cheltuieli totale pentru sănătate/locuitor 

($ internaţionali)
	1.359
	1.389

	Cheltuieli totale pentru sănătate (% din PIB)
	7,1
	7,0

	Număr medici (generalişti şi specialişti) la 10.000 locuitori

	
	22


▪ Finanţarea sistemului de sănătate
Sistemul mixt de finanţare a sistemului de sănătate are ca principale resurse bugetul statului, contribuţiile individuale obligatorii şi fondurile private. 

▪ Sfera de acoperire a persoanelor asigurate 
- Persoane asigurate: angajaţii şi liber profesioniştii; pensionarii; beneficiarii ajutorului de şomaj; persoanele care participă la programele de reconversie profesională; agricultorii şi muncitorii agricoli; studenţii; beneficiarii alocaţiilor sociale; membrii de familie ai persoanelor asigurate.
- Scutiri de la asigurarea obligatorie. Fără aplicabilitate.
- Asigurare voluntară. Există posibilitatea încheierii unei asigurări voluntare (valoarea contribuţiei de asigurare voluntară este de 9,0% din salariul mediu). Asiguraţii voluntar beneficiază de toată gama serviciilor medicale acoperite prin regimul obligatoriu de asigurare. 
- Persoane eligibile aflate în întreţinere:  soţ/soţie; copii (legitimi, naturali, născuţi dintr-un al doilea mariaj sau adoptaţi) până la vârsta de 18 ani (26 de ani pentru studenţii care urmează cursuri de zi); părinţii aflaţi în întreţinerea asiguratului la domiciliul acestuia (cu excepţia părinţilor ei înşişi asiguraţi).
▪ Condiţii privind asigurarea de sănătate
- Perioada de cotizare. Nu este prevăzută o anumită perioadă de cotizare.
- Perioada de acordare a serviciilor. Nu sunt prevăzute limite specifice.
▪ Aspecte privind sistemul medical
Medici autorizaţi 
Medicii care au încheiat contracte cu filialele regionale ale Fondului naţional de sănătate.
- Remunerarea: tarif per pacient. Medicul primeşte o sumă fixă pentru fiecare pacient înregistrat pe listă (indiferent de numărul consultaţiilor acordate acestuia). Tarifele sunt fixate prin negocierile dintre medici şi filiala regională a Fondului naţional de sănătate. 
Tratament în regim ambulatoriu
- Alegerea medicului: liberă alegere a medicului (dintre cei care au încheiat contracte cu filiala regională a Fondului naţional de sănătate).
- Accesul la medici specialişti: liberă alegere şi acces direct la anumiţi specialişti (ginecologi, dermatologi, psihiatri, oncologi) angajaţi ai centrelor medicale agreate. În celelalte cazuri, accesul se face pe baza recomandării medicului generalist.
- Plata medicului: sistemul prestaţiilor în natură. 
- Coplata. Fără aplicabilitate.
- Scutirea de coplată/reducerea coplăţii. Fără aplicabilitate.
Spitale

Spitalele publice/clinicile care au încheiat contracte cu filiala regională a Fondului naţional de sănătate. 

Rambursarea costurilor medicamentelor şi a prestaţiilor în natură se face de Fondul naţional de sănătate conform contractelor anuale încheiate cu furnizorii - publici şi privaţi - de servicii medicale.

- Alegerea spitalului: liberă alegere a spitalului autorizat. Accesul în spital se face pe baza recomandării medicului generalist/specialist.
- Coplata. Fără aplicabilitate.
- Scutirea de coplată/reducerea coplăţii. Fără aplicabilitate.
PORTUGALIA

Cele 3 instituţii cu competenţe decizionale în sistemul de sănătate sunt:

- Ministerul Sănătăţii, care răspunde de: reglementarea şi organizarea sistemului de sănătate; administrarea instituţiilor medicale pe care le finanţează direct; implementarea programelor naţionale de sănătate publică; finanţarea parţială a echipamentelor medicale; stabilirea şi monitorizarea standardelor de sănătate;

- Serviciul naţional de sănătate, care răspunde de: finanţarea, din sistemul contribuţiilor sociale, a serviciilor de sănătate prestate asiguraţilor; planificarea şi alocarea resurselor către filialele sale regionale; contractarea serviciilor medicale cu furnizorii specializaţi;

- autorităţile regionale de sănătate, care răspund de: implementarea obiectivelor politicii naţionale în domeniul sănătăţii; managementul strategic al sănătăţii populaţiei din zona de competenţă; realizarea de acţiuni de promovare a sănătăţii; supravegherea şi controlul instituţiilor publice de sănătate. Deşi, teoretic, autorităţile regionale au şi competenţe de finanţare, acestea se limitează la finanţarea îngrijirilor primare, bugetele spitalelor fiind stabilite şi alocate la nivel central. 
Sistemul asigurărilor de sănătate este caracterizat de existenţa a 3 sisteme paralele: sistemul asigurării naţionale universale de sănătate; sistemul schemelor de asigurare publice şi private pentru anumite profesii (subsisteme de sănătate), care acoperă cca ¼ din populaţie; sistemul asigurărilor private voluntare de sănătate, care acoperă un procent cuprins între 10 şi 20% din populaţie.

Sistemul asigurărilor de sănătate are la bază principiul asigurării universale şi principiul reşedinţei. 

▪ Bază legală

Legea nr.56/1979 privind Serviciul naţional de sănătate

Legea-cadru nr.48/1990 privind sănătatea

Legea nr.48-A/2010 privind regimul participării statului la costurile medicamentelor

Decretul-lege nr.11/93 privind statutul Serviciul naţional de sănătate

Decretul-lege nr.173/2003 privind regimul coplăţii în cadrul Serviciului naţional de sănătate
▪ Principali indicatori statistici
	Indicatori


	2009


	2010



	Populaţie
	10.707.000
	10.676.000

	Venitul naţional brut/locuitor 

($ internaţionali la paritatea  puterii de cumpărare)
	22.330
	24.590

	Speranţa de viaţă la naştere bărbaţi/femei (ani)
	76/82
	76/82

	Rata mortalităţii infantile (la 1000 născuţi vii)
	4
	4

	Rata mortalităţii persoanelor între 15-60 de ani 

(la 1000 persoane)
	88
	88

	Cheltuieli totale pentru sănătate/locuitor 

($ internaţionali)
	2.704
	2.728

	Cheltuieli totale pentru sănătate (% din PIB)
	11,3
	10,7

	Număr medici (generalişti şi specialişti) la 10.000 locuitori

	
	39


▪ Finanţarea sistemului de sănătate
Sistemul de sănătate are la bază o finanţare mixtă publică şi privată. 
Fondul naţional de sănătate este finanţat îndeosebi din impozitele generale. Subsistemele de sănătate – subsistemul public, subsistemul privat şi subsistemul voluntar privat – sunt finanţate, în principal, din contribuţiile angajaţilor şi angajatorilor (inclusiv contribuţiile statului, ca angajator). 
Un procent relativ mare de finanţare a cheltuielilor totale din domeniul sănătăţii  (cca 30%) se asigură din plăţile suportate de asiguraţi (coplăţi şi plăţi directe).
▪ Sfera de acoperire a persoanelor asigurate 

- Persoane asigurate: toţi rezidenţii (cetăţenii portughezi; cetăţenii statelor membre UE şi Elveţiei; apatrizii şi refugiaţii).
- Scutiri de la asigurarea obligatorie. Fără aplicabilitate.
- Asigurare voluntară: există posibilitatea încheierii de asigurări private voluntare de sănătate.
- Persoane eligibile aflate în întreţinere. Fără aplicabilitate (toţi rezidenţii sunt asiguraţi individual).  

▪ Condiţii privind asigurarea de sănătate
- Perioada de cotizare. Nu este prevăzută o anumită perioadă de cotizare.
- Perioada de acordare a serviciilor. Nu sunt prevăzute limite specifice.

▪ Aspecte privind sistemul medical
Medici autorizaţi 
Medicii angajaţi de administraţiile regionale de sănătate/spitale; medicii specialişti agreaţi în baza acordului încheiat între Ordinul medicilor şi Ministerul Sănătăţii.
- Remunerarea medicilor: pentru medicii angajaţi - salariu lunar (stabilit de Guvern); pentru medicii agreaţi - tarif per act medical (lista tarifelor se stabileşte de Guvern şi este periodic revizuită).
Tratament în regim ambulatoriu
- Alegerea medicului: liberă alegere a medicului (dintre medicii generalişti/specialişti sau dintre medicii cu contract).
- Accesul la medici specialişti: pe baza recomandării medicului generalist.
- Plata medicului: sistemul prestaţiilor în natură.
- Coplata. Coplata variază în funcţie de tipul de vizită medicală: vizită la domiciliu; vizită normală sau în regim de urgenţă; vizită la un spital central sau regional; vizită la un centru de sănătate. De asemenea, coplata depinde şi de elementele auxiliare de diagnostic şi terapie.

- Scutirea de coplată/reducerea coplăţii. 
Sunt scutite de coplată următoarele categorii de persoane: femeile însărcinate şi proaspetele mame; copiii sub 12 ani; pensionarii ale căror venituri sunt inferioare salariului minim garantat şi membrii familiei aflaţi în întreţinerea acestora; şomerii şi persoanele aflate în întreţinerea acestora; angajaţii cu venituri mici şi persoanele aflate în întreţinerea acestora; majoritatea persoanelor cu dizabilităţi/care suferă de o boală lungă/incurabilă; persoanele nevoiaşe care beneficiază de o alocaţie lunară permanentă.
Spitale 
Spitalele publice ale Fondului naţional de sănătate - finanţate de la bugetul statului; instituţiile spitaliceşti private care au încheiat contracte cu Fondul naţional de sănătate – finanţate conform clauzelor contractuale.

- Alegerea spitalului: cu excepţia cazurilor de urgenţă, accesul în spitale se face pe baza recomandării medicului generalist. 
- Coplata

Nu se percep coplăţi pentru asiguraţii internaţi în secţiile spitalelor publice (sau într-un salon privat, dacă acest lucru este recomandat de medic). 
Dacă asiguratul alege un salon privat, costurile se plătesc integral de către acesta, suplimentar taxelor percepute de spitalele/clinicile private.

- Scutirea de coplată/reducerea coplăţii. Fără aplicabilitate.

SLOVACIA

Regimul juridic al furnizorilor de servicii de sănătate şi al companiilor de asigurare este diferit. Statul, reprezentat de Ministerul Sănătăţii, are în proprietate cea mai mare companie publică de asigurări de sănătate (Agenţia de asigurări generale de sănătate), spitalele universitare, spitalele regionale, instituţiile medicale specializate şi majoritatea spitalelor de psihiatrie şi a sanatoriilor. Majoritatea sunt organizaţii contributive, având statut de societăţi pe acţiuni aflate în proprietatea statului. Ministerul Apărării, Ministerul Transporturilor, Ministerul de Interne şi Ministerul Justiţiei deţin şi gestionează instituţii medicale proprii.
Sistemul asigurărilor de sănătate din Slovacia are la bază asigurarea obligatorie de sănătate, pachetul de servicii de bază şi competitivitatea pe piaţa asigurărilor. Sectorul asigurărilor de sănătate este administrat de 3 agenţii de asigurări de sănătate: una de stat  şi 2 private
. 

Sistemul asigurărilor de sănătate are la bază principiul asigurării obligatorii de sănătate şi principiul reşedinţei.   

▪ Bază legală

Legea nr.580/2004 privind asigurările de sănătate

Legea nr.576/2004 privind asistenţa medicală şi serviciile aferente

Legea nr.577/2004 privind conţinutul prestaţiilor sanitare acoperite de regimul public de asigurări de sănătate şi rambursarea serviciilor legate de asistenţa medicală

Legea 578/2004 privind furnizorii de asistenţă medicală, personalul medical şi asociaţiile profesionale medicale

Legea 581/2004 privind agenţiile de asigurări de sănătate

Legea 579/2004 privind serviciile de urgenţă medicală

Hotărârea Guvernului 722/2004 privind sumele rambursate asiguraţilor pentru serviciile de îngrijire a sănătăţii

▪ Principali indicatori statistici
	Indicatori


	2009


	2010



	Populaţie
	5.406.000
	5.462.000

	Venitul naţional brut/locuitor 

($ internaţionali la paritatea  puterii de cumpărare)
	21.460
	22.980

	Speranţa de viaţă la naştere bărbaţi/femei (ani)
	71/79
	71/79

	Rata mortalităţii infantile (la 1000 născuţi vii)
	7
	8

	Rata mortalităţii persoanelor între 15-60 de ani 

(la 1000 persoane)
	129
	130

	Cheltuieli totale pentru sănătate/locuitor 

($ internaţionali)
	1.898
	2.095

	Cheltuieli totale pentru sănătate (% din PIB)
	8,5
	9,0

	Număr medici (generalişti şi specialişti) la 10.000 locuitori

	
	30


▪ Finanţarea sistemului de sănătate
Principalele surse de finanţare ale sistemului de sănătate sunt contribuţiile colectate de companiile de asigurări de sănătate
 de la: angajaţi (4% din salariu), angajatori (10% din salariul angajaţilor), persoane care desfăşoară activităţi independente (14% din venituri) şi de la stat, pentru anumite categorii de persoane “inactive economic” (copii, pensionari, şomeri etc.)
▪ Sfera de acoperire a persoanelor asigurate 
- Persoane asigurate: persoanele cu reşedinţa pe teritoriul Slovaciei; persoanele care desfăşoară activităţi economice în Slovacia.
- Scutiri de la asigurarea obligatorie: persoanele asigurate în străinătate; persoanele ai căror angajatori beneficiază de privilegii diplomatice.

- Asigurare voluntară. Fără aplicabilitate.
- Persoane eligibile aflate în întreţinere. Fără aplicabilitate (toţi rezidenţii sunt asiguraţi individual).
▪ Condiţii privind asigurarea de sănătate
- Perioada de cotizare. Nu este prevăzută o anumită perioadă de cotizare.
- Perioada de acordare a serviciilor. Nu sunt prevăzute limite specifice.
▪ Aspecte privind sistemul medical
Medici autorizaţi 
Medicii salariaţi ai furnizorilor de servicii de sănătate care au încheiat contracte cu agenţiile de asigurări de sănătate.
- Plata medicilor: remunerarea are la bază o combinaţie între tarifele per capita (numărul de pacienţi înscrişi) şi punctele per serviciu medical (evaluarea pe puncte a actelor medicale prestate). Tarifele se negociază între agenţiile de asigurări de sănătate şi organizaţiile furnizorilor de servicii de sănătate. Plata medicilor care nu au contract cu o agenţie de asigurări de sănătate se suportă în întregime de către asiguraţi.
Tratament în regim ambulatoriu
- Alegerea medicului: liberă alegere dintre medicii de familie cu contract. Pentru îngrijirea ambulatorie generală, asiguraţii negociază cu medicul un contract cu o durată minimă de 6 luni.
- Accesul la medici specialişti: acces liber din iniţiativa pacientului/pe baza recomandării medicului de familie.
- Plata medicului: sistemul prestaţiilor în natură.
- Coplata
Coplata variază în funcţie de tipul consultaţiei medicale: consultaţie în regim de urgenţă - 1,99 €; consultaţie la domiciliu - 0,17 €. O sumă de 0,07 €/km se achită în cazul transportului sanitar.
- Scutirea de coplată/reducerea coplăţii. 
Sunt scutite de plata contribuţiei pentru transport: persoanele cu dizabilităţi; persoanele care fac dializă; persoanele care suferă de cancer sau cele cu boli cardiace care se recuperează post-operatoriu.

- Spitale: spitalele publice (ale statului, ale regiunilor); spitalele private care au contract cu agenţiile de asigurări de sănătate.

Spitalele pot obţine un statut privilegiat în încheierea contractelor cu agenţiile de asigurări de sănătate dacă fac parte din reţeaua publică minimă a furnizorilor de servicii medicale (au un număr minim definit de posturi de medici şi de paturi de spital).

- Alegerea spitalului: liberă alegere a spitalului, pe baza recomandării medicului; recomandarea nu este necesară pentru cazurile de urgenţă. 
- Coplata. Fără aplicabilitate. 
- Scutirea de coplată/reducerea coplăţii. Fără aplicabilitate.
SLOVENIA

Sistemul de sănătate a fost integral reformat prin Legea din 1992 privind îngrijirea sănătăţii şi asigurările de sănătate. Legea a instituit sistemul asigurărilor obligatorii şi voluntare de sănătate, precum şi sistemul privat în domeniul sănătăţii. 

Din 1992:

- Guvernul şi structurile guvernamentale răspund de: elaborarea şi implementarea strategiei în domeniul sănătăţii; adoptarea măsurilor pentru dezvoltarea reţelelor medico-sanitare; monitorizarea serviciilor medicale şi a asigurărilor de sănătate; asigurarea perfecţionării profesionale a personalului medical;
- centrele de îngrijiri primare au intrat în proprietatea municipalităţilor;
- angajatorii suportă o parte din contribuţiile angajaţilor şi achită o contribuţie specială pentru accidente de muncă şi boli profesionale;
- administrarea asigurărilor obligatorii şi complementare de sănătate, colectarea contribuţiilor şi contractarea serviciilor de sănătate a fost încredinţată Institutului de asigurări sociale.
Asigurarea de sănătate este universală şi se bazează pe statutul profesional sau pe statutul legal de persoană aflată în întreţinerea asiguratului (copii minori, soţii casnice, şomeri înregistraţi şi persoane fără nici o sursă de venit). Cetăţenii asiguraţi au dreptul inclusiv la alocaţie pentru deces, la rambursarea cheltuielilor de înmormântare şi a celor de transport sanitar. Serviciile neacoperite de asigurarea obligatorie de bază se suportă integral de către asiguraţi (prin coplăţi sau asigurări suplimentare).

Sistemul asigurărilor de sănătate are la bază principiul asigurării sociale obligatorii şi principiul reşedinţei.
▪ Bază legală

Legea din 1992 privind îngrijirea sănătăţii şi asigurările de sănătate

Legea farmaciilor

Reglementări privind asigurarea obligatorie de sănătate 

▪ Principali indicatori statistici
	Indicatori


	2009


	2010



	Populaţie
	2.020.000
	2.030.000

	Venitul naţional brut/locuitor 

($ internaţionali la paritatea  puterii de cumpărare)
	27.160
	26.530

	Speranţa de viaţă la naştere bărbaţi/femei (ani)
	76/82
	76/82

	Rata mortalităţii infantile (la 1000 născuţi vii)
	3
	3

	Rata mortalităţii persoanelor între 15-60 de ani 

(la 1000 persoane)
	85
	94

	Cheltuieli totale pentru sănătate/locuitor 

($ internaţionali)
	2.476
	2.552

	Cheltuieli totale pentru sănătate (% din PIB)
	9,1
	9,4

	Număr medici (generalişti şi specialişti) la 10.000 locuitori

	
	25


▪ Finanţarea sistemului de sănătate
Sursele de finanţare ale sistemului de sănătate sunt: contribuţiile la asigurările obligatorii şi voluntare de sănătate; impozite; surse private de finanţare (contribuţii voluntare şi coplăţi).
În 2006, în totalul cheltuielilor din sănătate, contribuţiile la asigurările obligatorii de sănătate au reprezentat 67,1%; veniturile din impozite - la nivel naţional şi municipal – 5,2%, iar contribuţiile voluntare şi coplăţile, 27,8%.   

▪ Sfera de acoperire a persoanelor asigurate
- Persoane asigurate: salariaţi, liber-profesionişti şi agricultori; beneficiarii prestaţiilor financiare de ajutor social, de bătrâneţe, invaliditate şi victimele de război; şomerii; rezidenţii permanenţi neasiguraţi în alt mod; rezidenţii permanenţi aflaţi în întreţinerea categoriilor de persoane menţionate; cetăţenii din majoritatea statelor membre UE conform acordurilor încheiate în baza Regulamentului CEE no.1408/71 şi a convenţiilor bilaterale încheiate de Slovenia.
- Scutiri de la asigurarea obligatorie
Sunt scutiţi de plata asigurării obligatorii agricultorii cu venituri foarte mici, inferioare nivelului salariului minim. 
- Asigurare voluntară: pentru serviciile medicale neacoperite de asigurarea obligatorie, există posibilitatea încheierii unei asigurări complementare voluntare (asigurarea pentru coplăţi); din 1993 (când a fost introdusă), 98% din populaţie a optat pentru încheierea  unei asigurări voluntare complementare.
- Persoane eligibile aflate în întreţinere:  soţul/soţia; concubinul/concubina; copiii (legitimi, naturali şi adoptaţi); copiii din a doua căsătorie aflaţi în întreţinerea asiguratului; alte persoane aflate în întreţinerea asiguratului (nepoţi, fraţi, surori şi alţi copii orfani; părinţi, socri şi părinţi adoptivi care suferă de o invaliditate permanentă şi nu dispun de resurse suficiente).
▪ Condiţii privind asigurarea de sănătate
- Perioada de cotizare. Cu anumite excepţii, nu este prevăzută o anumită perioadă de cotizare. Excepţiile vizează cheltuielile pentru echipamente ortopedice, ochelari, aparate auditive, proteze şi alte articole medicale, pentru care perioada necesară de cotizare este de până la 6 luni. Condiţia nu are aplicabilitate pentru anumite grupuri de persoane: copii; victime ale accidentelor de muncă/bolilor profesionale; persoane care suferă de boli grave.
- Perioada de acordare a serviciilor. Nu sunt prevăzute limite specifice.
▪ Aspecte privind sistemul de sănătate
Medici autorizaţi
Medicii angajaţi de Institutul de asigurări de sănătate; medicii autorizaţi de Ministerul Sănătăţii, care au încheiat contracte cu Institutul de asigurări de sănătate.
- Plata medicilor:  pentru medicii angajaţi în sectorul public de sănătate-salariu fixat prin lege şi prin convenţia colectivă; pentru medicii privaţi autorizaţi-o sumă per pacient şi o sumă forfetară/consultaţie conform contractului încheiat între medic şi Institutul de asigurări de sănătate; pentru medicii privaţi- onorariu/serviciu prestat.
Tratament în regim ambulatoriu
- Alegerea medicului: liberă alegere a medicului curant (generalist, ginecolog, pediatru şi stomatolog).

- Accesul la medici specialişti: pe baza recomandării medicului generalist.

- Plata medicului: sistemul prestaţiilor în natură.

- Coplata
Coplata reprezintă între 5 şi 75% din valoarea serviciului medical prestat. Pentru acoperirea coplăţilor, se poate încheia o asigurare complementară voluntară. Costurile anumitor servicii medicale (chirurgie estetică, tratamente homeopatice) sunt integral suportate de pacienţi. 

- Scutirea de coplată/reducerea coplăţii. 
Coplata nu este aplicabilă pentru: 

- serviciile de asistenţă medicală preventivă (analize), tratamentele şi serviciile de recuperare pentru copii, elevi, studenţi şi femei;  
- asistenţa medicală acordată invalizilor de război şi invalizilor civili de război;

- asistenţa medicală de urgenţă acordată persoanelor cu handicap fizic/mental grav, persoanelor vârstnice de peste 75 de ani, beneficiarilor ajutorului social etc.;

- asistenţa medicală acordată femeilor, îndeosebi consilierea pe probleme de planificare familială (contracepţie, sarcină şi naştere);

- serviciile de prevenire, depistare şi tratare a bolilor transmisibile (îndeosebi SIDA);

- tratarea şi recuperarea în urma accidentelor de muncă/bolilor profesionale; tratamentul şi recuperarea persoanelor care suferă de anumite maladii (boli maligne, epilepsie, paralizie cerebrală, scleroză în plăci);

- asistenţa medicală de urgenţă (îndeosebi transportul de urgenţă);
- consultaţiile la domiciliu şi consultaţiile acordate în aşezămintele sociale.  

Spitale

Spitalele publice; spitalele private autorizate de Ministerul Sănătăţii, care au încheiat contracte cu Institutul de asigurări de sănătate.

- Alegerea spitalului: alegere liberă a spitalului public/privat autorizat. Cu excepţia cazurilor de urgenţă, accesul în unitatea spitalicească se face pe baza recomandării medicului generalist.
- Coplata: maximum 25% din cheltuielile de spitalizare.

- Scutirea de coplată/reducerea coplăţii
Sunt scutite de coplată: persoanele cu incapacitate fizică de cel puţin 70%; persoanele cu dizabilităţi care beneficiază de alocaţie de dependenţă; beneficiarii prestaţiilor de ajutor social. 
SPANIA

Ministerul Sănătăţii, al Serviciilor Sociale şi Egalităţii stabileşte cadrul general de reglementare şi politica naţională în domeniul sănătăţii. De asemenea, garantează funcţionarea echitabilă a serviciilor de sănătate la nivelul întregii ţări, prin: definirea pachetului de servicii de bază, stabilirea pragurilor minime ale cheltuielilor şi calităţii serviciilor medicale, monitorizarea funcţionării sistemului de sănătate. 
Ministerul Sănătăţii are rolul central în coordonarea funcţionării celor 17 sisteme regionale de sănătate – parte integrantă a Serviciului naţional de sănătate – care sunt subordonate parlamentelor regionale. Relaţiile dintre sistemele regionale de sănătate şi Ministerul Sănătăţii sunt coordonate de Consiliul interteritorial al Serviciului naţional de sănătate.  

Institutul naţional al sănătăţii are competenţa administrării şi gestionării instituţiilor publice din domeniul sănătăţii.
Serviciul naţional de sănătate acoperă 98,5% din populaţie, din care 93% sunt afiliaţi la regimul general, 1% primesc alocaţii de la stat şi 4,5% (în principal funcţionari) sunt afiliaţi la regimuri speciale.

Sistemul de sănătate are un grad ridicat de descentralizare. Astfel, în cadrul guvernelor regionale funcţionează departamentele de sănătate – structuri autonome cu competenţe proprii în asigurarea sănătăţii publice, în planificarea structurilor sanitare, în gestionarea şi administrarea serviciilor de sănătate din teritoriile regionale.
Toate regiunile autonome şi-au divizat teritoriul în zone sanitare, în funcţie de mărimea populaţiei, caracteristicile geografice, factorii demografici, epidemiologici şi socio-economici. Pentru asigurarea planificării şi gestionării resurselor sanitare primare, zonele sanitare sunt împărţite în zone de bază. 
Sistemul asigurărilor de sănătate are la bază principiul accesului universal la servicii medicale pentru toţi cetăţenii spanioli şi principiul descentralizării totale a serviciilor de sănătate.
▪ Bază legală

Legea generală privind asigurările sociale, aprobată prin Decretul legislativ regal nr.1/94

Legea generală nr.14/1986 privind sănătatea

Decretul nr.2766/1967 privind normele referitoare la beneficiile protecţiei sănătăţii şi managementul serviciilor medicale în cadrul asigurării sociale generale
▪ Principali indicatori statistici
	Indicatori


	2009


	2010



	Populaţie
	44.904.000
	46.077.000

	Venitul naţional brut/locuitor 

($ internaţionali la paritatea  puterii de cumpărare)
	30.830
	31.800

	Speranţa de viaţă la naştere bărbaţi/femei (ani)
	78/85
	78/85

	Rata mortalităţii infantile (la 1000 născuţi vii)
	4
	5

	Rata mortalităţii persoanelor între 15-60 de ani 

(la 1000 persoane)
	68
	68

	Cheltuieli totale pentru sănătate/locuitor 

($ internaţionali)
	3.150
	2.883

	Cheltuieli totale pentru sănătate (% din PIB)
	9,7
	9,5

	Număr medici (generalişti şi specialişti) la 10.000 locuitori

	
	40


▪ Finanţarea sistemului de sănătate

Aproximativ 80% din finanţare se asigură din fiscalitate, 18% din cotizaţii (plătite în funcţie de venit, atât de angajaţi cât şi de angajatori), iar 2% din alte forme de asigurări de sănătate.
▪ Sfera de acoperire a persoanelor asigurate
- Persoane asigurate: persoanele angajate şi grupurile de persoane asimilate acestora; pensionarii şi persoanele care beneficiază de prestaţii financiare sociale; toţi rezidenţii care au mijloace insuficiente de existenţă.

- Scutiri de la asigurarea obligatorie. Sunt scutiţi de plata contribuţiei obligatorii angajaţii a căror muncă, considerată marginală, nu constituie un mijloc de bază pentru câştigarea existenţei.

- Asigurare voluntară: este posibilă încheierea de contracte de asigurări voluntare. 
- Persoane eligibile aflate în întreţinere:  soţ/soţie; copii (proprii sau adoptaţi); fraţi şi surori; rude ascendente şi soţiile acestora şi, în mod excepţional, aparţinătorii de facto.
Divorţul, separarea legală şi anularea căsătoriei nu anulează dreptul la asistenţă medicală pentru soţie şi descendenţi sau pentru coabitanţi. 
▪ Condiţii privind asigurarea de sănătate
- Perioada de cotizare. Nu este prevăzută o anumită perioadă.
- Perioada de acordare a serviciilor. Nu sunt prevăzute limite specifice. În cazul încetării plăţii contribuţiei, în anumite condiţii, serviciile medicale sunt prestate pe o perioadă de timp determinată. 
▪ Aspecte privind sistemul medical
Medici autorizaţi 
Medicii angajaţi în centrele de sănătate din Comunităţile autonome sau în centrele autorizate de sănătate.
- Plata medicilor: medicii generalişti şi specialiştii care lucrează în afara spitalelor sunt, în general, plătiţi pe baza unei sume forfetare (stabilită prin decret), în funcţie de numărul asiguraţilor înscrişi pe listă. 
Tratament în regim ambulatoriu
- Alegerea medicului: liberă alegere a medicului generalist/pediatrului şi a anumitor specialişti (cu condiţia încadrării în numărul de pacienţi legal prevăzut/medic).
- Accesul la medici specialişti: pe baza recomandării medicului generalist.
- Plata medicului: sistemul prestaţiilor în natură.
- Coplata. Fără aplicabilitate.

- Scutirea de coplată/reducerea coplăţii. Fără aplicabilitate.
Spitale 
Spitale cu finanţare publică; spitale publice/ private care au încheiat contracte cu autorităţile competente din cadrul Comunităţilor autonome. 

În general, medicii de spital sunt plătiţi pe baza unui salariu lunar, la care se adaugă diverse plăţi suplimentare.

- Alegerea spitalului. Nu este posibilă alegerea spitalului. Cu excepţia cazurilor de urgenţă, pacienţii sunt arondaţi la spitale în funcţie de domiciliu. Internarea se face pe baza recomandării medicului specialist (fac excepţie cazurile de urgenţă). 
- Coplata. Fără aplicabilitate.
- Scutirea de coplată/reducerea coplăţii. Fără aplicabilitate.
SUEDIA
La nivel central, au atribuţii în domeniul sănătăţii Ministerul Sănătăţii şi al Afacerilor Sociale (cu competenţe de reglementare, supraveghere şi evaluare) şi 8 agenţii guvernamentale (Consiliul naţional pentru sănătate şi bunăstare, Consiliul pentru responsabilitatea medicală, Consiliul pentru evaluarea tehnologiei în domeniul medical, Agenţia pentru medicamente, Agenţia pentru servicii stomatologice şi farmaceutice, Agenţia pentru analiza sănătăţii şi a serviciilor medicale, Agenţia de asigurări sociale şi Institutul naţional de sănătate publică). 

Legea nr.763/1982 privind sănătatea şi serviciile medicale încredinţează consiliilor locale, regiunilor şi municipalităţilor responsabilitatea asigurării accesului populaţiei la serviciile de sănătate, conferindu-le în acest scop o largă autonomie în ce priveşte organizarea serviciilor proprii de sănătate. 
Fiecare consiliu de comitat/regional asigură accesul la îngrijire medicală pentru toate persoanele domiciliate în comitat/regiune şi administrează sectorul de îngrijiri medicale. 17 consilii locale şi 4 organisme regionale răspund de finanţarea şi furnizarea către populaţie a serviciilor medicale; 290 de municipalităţi au obligaţia legală de a asigura asistenţa medicală şi socială necesară pentru persoanele vârstnice şi pentru cele cu dizabilităţi. 
Unităţile medicale - parte a unei reţele mixte de instituţii publice şi private – sunt în general finanţate din fonduri publice; la nivelul întregii ţări funcţionează: 1.100 unităţi medicale primare (centre de sănătate); 70 spitale; 7 spitale regionale/universitare cu grad ridicat de specializare.
Sistemul asigurărilor de sănătate are la bază principiul asigurării obligatorii universale şi principiul reşedinţei.
▪ Bază legală

Legea nr.763/1982 privind sănătatea şi serviciile medicale

▪ Principali indicatori statistici

	Indicatori


	2009


	2010



	Populaţie
	9.249.000
	9.380.000

	Venitul naţional brut/locuitor 

($ internaţionali la paritatea  puterii de cumpărare)
	37.780
	39.730

	Speranţa de viaţă la naştere bărbaţi/femei (ani)
	79/83
	79/83

	Rata mortalităţii infantile (la 1000 născuţi vii)
	3
	3

	Rata mortalităţii persoanelor între 15-60 de ani 

(la 1000 persoane)
	61
	61

	Cheltuieli totale pentru sănătate/locuitor 

($ internaţionali)
	3.690
	3.757

	Cheltuieli totale pentru sănătate (% din PIB)
	9,9
	9,6

	Număr medici (generalişti şi specialişti) la 10.000 locuitori

	
	38


▪ Finanţarea sistemului de sănătate
Sistemul de sănătate este finanţat din impozite, contribuţii (proporţionale cu veniturile) şi coplăţi. Contribuţiile angajatorilor reprezintă 31,42% din salariu; contribuţiile liber-profesioniştilor reprezintă 28,97% din venitul de referinţă; coplata are forma unei sume forfetare, al cărei plafon naţional este stabilit prin lege la  122 € pentru o perioadă de 12 luni. 

▪ Sfera de acoperire a persoanelor asigurate 

- Persoane asigurate: toate persoanele cu reşedinţa în Suedia. 
- Scutiri de la asigurarea obligatorie. Fără aplicabilitate. 
- Asigurare voluntară. În 2010, 382.000 de persoane beneficiau de asigurare voluntară
: 82% erau achitate de angajatori, 12% de angajaţi şi 6% reprezentau asigurări individuale private. Majoritatea companiilor comerciale de asigurări oferă asigurarea voluntară ca parte a serviciilor generale. Pentru angajatori, asigurarea voluntară nu este o cheltuială deductibilă. Pentru angajat, asigurarea voluntară este, în general, un beneficiu neimpozabil.

- Persoane eligibile aflate în întreţinere Fără aplicabilitate (toţi locuitorii sunt individual asiguraţi).
▪ Condiţii privind asigurarea de sănătate
- Perioada de cotizare. Nu este prevăzută o anumită perioadă de cotizare.
- Perioada de acordare a serviciilor. Nu sunt prevăzute limite specifice.
▪ Aspecte privind sistemul medical
Medici autorizaţi

Medicii angajaţi de consiliile de comitat/regionale şi în sistemul public de sănătate; medicii privaţi afiliaţi.
- Plata medicilor: medicii angajaţi de autorităţile de sănătate publică sunt salariaţi. Onorariile medicilor privaţi afiliaţi sunt negociate între consiliile de comitat/ regionale şi asociaţia medicilor.

Tratament în regim ambulatoriu
- Alegerea medicului: liberă alegere a medicilor angajaţi în sistemul public de sănătate/medicilor afiliaţi la consiliul provincial/regional.
- Accesul la medici specialişti: accesul direct este posibil; se preferă, însă,  recomandarea medicului generalist.
- Plata medicului: sistemul prestaţiilor în natură, pacienţii achitând însă o parte din costuri. Medicii afiliaţi privaţi primesc sumele stabilite în contractul încheiat cu consiliile de comitat/regionale.
- Coplata
Asiguratul achită medicului generalist o taxă cuprinsă între 11 şi 22 €/consultaţie, iar medicului specialist o taxă cuprinsă între 25 şi 35€/consultaţie. Coplata pentru consultaţia de urgenţă este cuprinsă între 11 şi 44 €.
- Scutirea de coplată/reducerea coplăţii
În majoritatea comitatelor, copiii şi tinerii sub 18 ani sunt scutiţi de coplată.  
Conform legii, coplata este plafonată la 122 €/an.  

Unele consilii comitat/regionale aplică procente inferioare de coplată pentru grupuri specifice (de exemplu, pentru persoanele de peste 65 de ani). 

Spitale

Spitalele publice înfiinţate şi finanţate de consiliile provinciale/regionale; spitalele private care au încheiat contracte cu consiliile de comitat/regionale.
- Alegerea spitalului: liberă alegere dintre spitalele publice regionale şi spitalele private autorizate. Accesul la spital se face pe baza recomandării medicului generalist/specialistului (cu excepţia cazurilor de urgenţă). 
- Coplata: maximum 8,76 €/zi de spitalizare.  
- Scutirea de coplată/reducerea coplăţii. 
Valoarea coplăţii poate fi redusă pentru persoanele cu surse mici de venit, pentru persoanele de peste 65 de ani sau pentru persoanele care necesită anumite tipuri de servicii medicale. 
În general, sunt scutite de coplată persoanele sub 18, 19 sau 20 de ani.
UNGARIA

Conform Constituţiei, responsabilitatea în domeniul bunăstării sociale şi al sănătăţii revine Ministerului Resurselor Naţionale, Adunării Naţionale, guvernelor locale, consiliilor regionale de sănătate, Casei naţionale de asigurări de sănătate. 
Ministerul Resurselor Naţionale coordonează şi monitorizează activitatea tuturor caselor de asigurări de sănătate şi a prestatorilor de servicii medicale.

Casa naţională de asigurări de sănătate îşi desfăşoară activitatea prin intermediul serviciului său central şi al caselor de asigurări de sănătate din cele 19 regiuni ale ţării. 
Legea prevede obligaţia angajatorilor de a depune la autoritatea fiscală competentă contribuţiile de asigurări de sănătate ale angajaţilor, precum şi obligaţia autorităţii fiscale de a transmite caselor regionale de asigurări de sănătate toate datele privind asiguraţii şi drepturile de asigurare. 
Serviciile medicale pot fi furnizate de prestatorii specificaţi de servicii medicale, inclusiv de prestatorii privaţi contractaţi de Casa naţională de asigurări de sănătate. de funcţionare a sistemului
Sistemul asigurărilor de sănătate are la bază principiul asigurării sociale obligatorii pentru populaţia activă (angajaţi şi angajatori) şi pentru grupurile asimilate. 

▪ Bază legală

Legea LXXXIII din 1997 privind prestaţiile de asigurare medicală obligatorie

Legea CXXXII din 2006 privind dezvoltarea sistemului de asistenţă medicală

Legea XCVIII din 2006 privind securitatea şi furnizarea de medicamente şi aparate medicale, precum şi regulile generale de distribuire a medicamentelor

Legea LXXX din 1997 privind persoanele care au dreptul la prestaţii sociale şi la pensiile private

▪ Principali indicatori statistici

	Indicatori


	2009


	2010



	Populaţie
	9.993.000
	9.984.000

	Venitul naţional brut/locuitor 

($ internaţionali la paritatea  puterii de cumpărare)
	18.210
	19.550

	Speranţa de viaţă la naştere bărbaţi/femei (ani)
	70/78
	70/78

	Rata mortalităţii infantile (la 1000 născuţi vii)
	6
	6

	Rata mortalităţii persoanelor între 15-60 de ani 

(la 1000 persoane)
	164
	164

	Cheltuieli totale pentru sănătate/locuitor 

($ internaţionali)
	1.441
	1.601

	Cheltuieli totale pentru sănătate (% din PIB)
	7,3
	7,8

	Număr medici (generalişti şi specialişti) la 10.000 locuitori

	
	30


▪ Finanţarea sistemului de sănătate
Sursele de finanţare ale sistemului de sănătate sunt: contribuţiile obligatorii la asigurările de sănătate; impozitele generale; subvenţii ale autorităţilor locale.
Pentru angajaţi, contribuţiile obligatorii reprezintă 6% din salariul brut, iar pentru angajatori 2%. 

▪ Sfera de acoperire a persoanelor asigurate 
- Persoane asigurate: persoanele active (salariaţi şi liber-profesionişti) şi grupurile asimilate; minorii; pensionarii; beneficiarii diverselor prestaţii/alocaţii, precum şi persoanele care au dreptul la asistenţă medicală.

Beneficiarii sistemului de asigurări de sănătate se împart în 2 categorii:

- titularii dreptului/persoanele care au obligaţia legală de a plăti contribuţii: angajaţi, funcţionari publici, angajaţi ai serviciilor publice, prestatori de servicii şi persoane cu alte regimuri legale de muncă, persoane care desfăşoară activităţi independente pe cont propriu sau în cadrul unor organizaţii colective, personalul ecleziastic şi membrii asociaţiilor; sunt incluse în această categorie persoanele care beneficiază de asistenţă socială în timp ce îşi caută un loc de muncă, persoanele care contribuie la fondul de pensii;

- beneficiari îndreptăţiţi: minori, elevi, studenţi la cursurile de zi, pensionari, persoane cu venituri mici care au împlinit vârsta de pensionare, persoane care beneficiază de prestaţii sociale şi de maternitate în bani, persoane plasate în instituţii de protecţie socială şi persoane care au obligaţia de a achita contribuţii de sănătate; beneficiarii îndreptăţiţi au dreptul numai la prestaţii de asigurări de sănătate care nu sunt în numerar.
- Scutiri de la asigurarea obligatorie. Fără aplicabilitate.
- Asigurare voluntară. Persoanele neasigurate/persoanele care nu au dreptul la asistenţă medicală se pot asigura voluntar la Casa naţională de asigurări de sănătate. 
Principala sursă de venituri a fondurilor de asigurări voluntare de sănătate (87% din venitul total în 2009) o constituie contribuţiile lunare plătite de angajatori (până la 50% din salariul minim). Din 1995, Guvernul subvenţionează fondurile de asigurări voluntare de sănătate prin reducerea cu 30% a impozitului pe venit (de până la 360,4 €/an).
- Persoane eligibile aflate în întreţinere 

Persoanele având reşedinţa continuă în Ungaria timp de 1 an, plătesc, cu titlu de  contribuţie de asigurări de sănătate, o sumă forfetară lunară de 19 €.
▪ Condiţii privind asigurarea de sănătate
- Perioada de cotizare. Nu este prevăzută o anumită perioadă.
- Perioada de acordare a serviciilor. Nu sunt prevăzute limite specifice.
▪ Aspecte privind sistemul medical
Medici autorizaţi
Medicii angajaţi de autorităţile locale competente; medicii privaţi care au încheiat contracte cu Casa naţională de asigurări de sănătate.
- Plata medicilor: salarii pentru medicii angajaţi; tarife per act medical şi per pacient pentru medicii privaţi cu contract.
Tratament în regim ambulatoriu
- Alegerea medicului: liberă alegere a medicilor generalişti (dintre cei angajaţi sau dintre cei cu contract). Pacienţii pot schimba medicul o dată pe an şi, pentru motive întemeiate, de mai multe ori pe an. Nu există nici o restricţie teritorială.
- Accesul la medici specialişti: în general, pe baza recomandării medicului generalist (cu excepţia cazurilor de urgenţă). Pentru anumite specialităţi (dermatologie, ginecologie, ORL, chirurgie ambulatorie şi chirurgie de urgenţă, oftalmologie, oncologie, urologie şi psihiatrie),  este permis accesul direct.  
- Plata medicului: sistemul prestaţiilor în natură.
- Coplata.  
Este prevăzută pentru: schimbarea nejustificată a tratamentului prescris, care implică costuri suplimentare; servicii suplimentar solicitate (cameră mai bună, condiţii de masă mai bune etc.); cazarea, asistenţa, produsele farmaceutice şi alimentaţia persoanelor care suferă de bolile identificate şi confirmate de prestatorul de servicii medicale ca făcând parte dintr-o anumită categorie; utilizarea echipamentelor medicale; anumite proteze dentare sau aparate ortodontice pentru tinerii sub 18 ani.
Valoarea coplăţii se stabileşte de prestatorii serviciilor medicale.

- Scutirea de coplată/reducerea coplăţii. Fără aplicabilitate.
Spitale

Spitale specializate (pentru boli grave, boli specifice şi rare); spitale naţionale; spitale regionale/locale.
- Alegerea spitalului: în general, pe baza recomandării medicului generalist (cu excepţia cazurilor de urgenţă). Pentru anumite specialităţi (dermatologie, ginecologie, ORL, chirurgie ambulatorie şi chirurgie de urgenţă, oftalmologie, oncologie, urologie şi psihiatrie), este permis accesul direct.  

- Coplata 
Este prevăzută pentru: schimbarea nejustificată a tratamentului prescris, care implică costuri suplimentare; servicii suplimentar solicitate (cameră mai bună, condiţii de masă mai bune etc.); cazarea, asistenţa, produsele farmaceutice şi alimentaţia persoanelor care suferă de bolile identificate şi confirmate de prestatarul de servicii medicale ca făcând parte dintr-o anumită categorie; utilizarea echipamentelor medicale; anumite proteze dentare sau aparate ortodontice pentru tinerii sub 18 ani.

Valoarea coplăţii se stabileşte de prestatorii de servicii medicale.
- Scutirea de coplată/reducerea coplăţii. Fără aplicabilitate.

� Ibidem, pag.15


� Conform Legii din 26 aprilie 2010 privind dispoziţii diverse în materia organizării asigurării complementare de sănătate.


� Serviciile finanţate de sectorul privat au, în general, un caracter voluntar şi nu sunt întotdeauna direct legate de asigurarea sănătăţii populaţiei (de exemplu, chirurgie plastică, stomatologie, optică medicală etc.).


� Dolarul internaţional este o monedă ipotetică, utilizată ca mijloc de comparare a costurilor de la o ţară la alta, folosind ca punct comun de referinţă dolarul american.

� Venitul de integrare este un venit minim acordat persoanelor fără resurse suficiente care nu au capacitatea de a le obţine prin eforturi personale sau prin alte mijloace. Pentru a beneficia de venitul de integrare, solicitantul trebuie să fi împlinit vârsta de 18 ani. Fac excepţie: minorii emancipaţi prin căsătorie, persoanele necăsătorite care îngrijesc unul sau mai mulţi copii şi minorele însărcinate. Nu există limită maximă de vârstă.

� Centrul de talasemie, Institutul de neurologie şi genetică, Centrul de oncologie al Băncii din Cipru şi Centrul de îngrijiri paleative din Arodafnousa

� Health Systems in Transition, Vol.14, No.6, 2012, Cyprus, Health System Review, European Observatory on Health Systems and Policies, pag.42 

� European Observatory on Health Systems and Policies, Estonia, Health system review, Health Systems in Transitions, Vol.10, No.1, 2008, pag.43

� În cazul în care pacienţii stau într-un alt municipiu în mod regulat sau pe termen lung, de exemplu, din cauza activităţilor profesionale, recreaţionale sau din alte motive. Pacientul are obligaţia de a informa centrul de sănătate din municipiul în care se mută, cu cel puţin 3 săptămâni înainte de prima vizită medicală. Pacientul trebuie să aibă schema de îngrijire şi tratament întocmită de centrul de sănătate al municipiului de origine.


� Din 1996, Parlamentul adoptă anual Legea privind finanţarea asigurării sociale. Legea, propusă de Guvern, se bazează pe rapoartele Curţii de Conturi, Înaltului Comitet pentru viitorul asigurărilor de sănătate, Înaltului Consiliu pentru sănătate publică şi Conferinţei naţionale de sănătate.


� Sistemul francez de securitate socială are 5 componente principale:


- regimul general, incluzând majoritatea angajaţilor şi alte categorii de persoane (studenţi, beneficiarii anumitor prestaţii, persoanele cu reşedinţa în Franţa) care s-au afiliat de-a lungul anilor. Regimul general este împărţit în 4 ramuri: ramura boală, maternitate, invaliditate şi deces; ramura accidente de muncă şi boli profesionale; ramura pensii pentru limită de vârstă; ramura alocaţii familiale; 


- regimurile speciale pentru angajaţi, dintre care unele acoperă toate riscurile, iar altele acoperă numai asigurarea de pensie pentru limită de vârstă;


- regimul agricol, care acoperă toate riscurile pentru agricultori şi lucrători agricoli;


- regimurile pentru persoane care desfăşoară activităţi independente (din afara sectorului agricol): 3 regimuri independente de pensii pentru limită de vârstă (meşteşugari, comercianţi şi producători, liber profesionişti) şi un regim de asigurări de boală;


- regimurile de şomaj şi regimurile de pensii suplimentare obligatorii.


Pe lângă acestea, există regimuri colective suplimentare, atât obligatorii, cât şi voluntare. Sunt specifice anumitor profesii (întreprinderi sau sectoare) şi acoperă, în principal, pensia pentru limită de vârstă şi asigurările de boală sau invaliditate.


În cadrul acestor regimuri, fiecare persoană poate încheia asigurări private.

�Prin derogare, autorizarea de exercitare a profesiei poate fi dată prin decret individual al ministrului sănătăţii. 

� Persoane cu reşedinţa în Irlanda de peste 1 an şi persoane care doresc să-şi stabilească reşedinţa în Irlanda pe o perioadă de minimum 1 an.

� Conform acestui principiu, se acordă asistenţă medicală tuturor persoanelor înregistrate la centrele locale de sănătate (care fac parte din Serviciul naţional de sănătate) şi persoanelor eligibile conform legislaţiei naţionale şi comunitare în vigoare.


� Asigurările sociale includ: prestaţii pentru limită de vârstă, de invaliditate, de urmaş, de boală, de şomaj, de pensionare anticipată, de familie, de maternitate şi cele echivalente de paternitate, precum şi prestaţii pentru accidente de muncă şi boli profesionale.

� Medicamentele înscrise pe lista farmaciştilor sunt clasificate în două categorii: medicamentele din prima categorie, destinate îngrijirilor de urgenţă şi tratamentului bolilor cu nivel ridicat de risc, bolilor cronice şi care conduc la invaliditate, sunt în întregime gratuite. Pentru medicamentele din categoria a 2-a, o parte din costul acestora se achită farmacistului. Pentru medicamentele care nu se află pe lista farmaciştilor se achită costul integral.


� Global Health Observatory, GlobalHealthFacts


http://www.globalhealthfacts.org/data/topic/map.aspx?ind=74


� Global Health Observatory, GlobalHealthFacts


http://www.globalhealthfacts.org/data/topic/map.aspx?ind=74


� Asigurările sociale acoperă: asistenţă medicală, de boală şi maternitate; accidente de muncă şi boli profesionale; ajutoare de deces; pensie de invaliditate; pensie pentru limită de vârstă, pensie anticipată, pensie de urmaş; şomaj; prestaţii familiale


� Ministère de la Sécurité Sociale, Feuille d’information, L’assurance dépendance, Janvier 2009


http://www.sante.public.lu/publications/remboursements-indemnites/assurance-dependance/assurance-dependance-feuille-information/assurance-dependance-feuille-information.pdf


� Global Health Observatory, GlobalHealthFacts


http://www.globalhealthfacts.org/data/topic/map.aspx?ind=74





� Global Health Observatory, GlobalHealthFacts

� Global Health Observatory, GlobalHealthFacts

� Global Health Observatory, GlobalHealthFacts


http://www.globalhealthfacts.org/data/topic/map.aspx?ind=74





� Sistem de “combinaţii diagnostic-tratament” (DBC), care include cca 30.000 de combinaţii diferite, încadrate în două categorii: servicii cu preţuri fixe, stabilite de autoritatea de sănătate; servicii cu preţuri negociabile între asiguratori şi furnizori.


�Tariful/oră include şi costul pentru infrastructura medicală şi costurile asociate practicii medicale.


� Întrucât sistemul DBC este foarte complex şi volatil, provocând întârzieri în contractarea furnizorilor de servicii medicale de către asiguratori, din anul 2010, se lucrează la reducerea numărului de combinaţii, pentru a se ajunge la 3.000 de poziţii.


� Global Health Observatory, GlobalHealthFacts


http://www.globalhealthfacts.org/data/topic/map.aspx?ind=74





� Global Health Observatory, GlobalHealthFacts


http://www.globalhealthfacts.org/data/topic/map.aspx?ind=74





� Conform declaraţiilor premierului Robert Fico (la 31 octombrie 2012), Slovacia va reveni la un singur sistem de asigurări de sănătate - cel  controlat de stat - şi va naţionaliza cele două companii private din domeniu (la care sunt asigurate cca 1,8 milioane de persoane, dintr-o populaţie de 5,4 milioane).


Guvernul de centru-stânga intenţionează să abroge o decizie adoptată în 1993 referitoare la deschiderea pieţei asigurărilor de sănătate către sectorul privat. Noul sistem unic de asigurări de sănătate ar urma să intre în vigoare în 2014. Ziarul “Financiarul”, 1 noiembrie 2012





� Global Health Observatory, GlobalHealthFacts


http://www.globalhealthfacts.org/data/topic/map.aspx?ind=74





� Acestea au statut de societăţi pe acţiuni.


� Global Health Observatory, GlobalHealthFacts


http://www.globalhealthfacts.org/data/topic/map.aspx?ind=74





� Global Health Observatory, GlobalHealthFacts

� Sistemul de securitate socială are două niveluri: sistemul de tip contributiv şi sistemul de tip necontributiv.


Sistemul de tip contributiv este format din regimul general (aplicabil tuturor persoanelor angajate care nu sunt asigurate prin regimuri speciale, plus anumite categorii de funcţionari publici) şi din 5 regimuri speciale pentru: lucrători agricoli, persoane care desfăşoară activităţi independente, personal casnic, mineri şi lucrători pe mare (marinari şi pescari).


Sistemul de tip necontributiv include persoanele aflate în dificultate, cu un venit situat sub plafonul minim prevăzut de lege.


� Global Health Observatory, GlobalHealthFacts


http://www.globalhealthfacts.org/data/topic/map.aspx?ind=74


� Faţă de 103.000 în anul 2000.


� Global Health Observatory, GlobalHealthFacts 


http://www.globalhealthfacts.org/data/topic/map.aspx?ind=74

